Teodor PRACSIU 


Editura Sfera 
Bârlad, 2013 


www anticarial — unu. 
UNU 2.00 Lei 


ULUI 


SBN BN 978-606-573-292-6 -606-573-2 


Li 


Am adunat în cartea de față un număr de cronici, eseuri, 
medalioane, mini-portrete literare, nutrite dintr-un spațiu 
cultural fatalmente limitat. Marota celebrităţi literare este 
prezentă pretutindeni, iar autorlâcul pare indestructibil 
la români, indiferent de domiciliul stabil al aspiranților la 
genialitate. Dincolo de efemeride cețoase și de înighebări 
ocazionale, în fața cărților valide am încercat să descopăr 
sâmburele peren, să identific liniile unui desen coerent și 
semnele unei vocaţii. Nu o dată le-am găsit și am avut sa- 
tisfacția ! unui efort ce n-a căzut în gol. Există aici — recunosc 
- pa o formë de pedagogie literară, cu u valențe intrinseci: 


omoia. şi ceea ce omii â în amoi de « cauză. Criticul 
Alex. Ștefănescu a publicat un op compact consacrat căr- 
ților proaste (i (intră în joc, probabil, și o voluptate inefabi- 
lă), c ceea ce i-a atras observaţia malițioasă aunor confrați 
că-și pierde vremea cu rateuri literare. Opţiunea criticului 
nu eie la Npstă € de tole și şi ar arona să ne cină la 
manufactura incontinentă ar bol stopată de cinetic. 

Nu acesta este sensul refracţiilor critice, de a justifica 
obstinat neantul literar. Examenul exegetic este important 
mai cu seamă prin ceea ce afirmă și abia în al doilea rând 
prin ceea ce neagă. G. Ci Călinescu a re-creat literatura na- 
țională printr-o extraordinară capacitate de decelerare a 
liniilor ei de forță (canonul călinescian), prin. construcția 
critică viguroasă, expresivă, memorabilă, constant axiolo- 
gică și nu prin vehementa demolării nu ităților 

Nu ştiu câți dintre autorii a omentați c aici vor „avea poste- 
ritate. Unii — trecuţi la cele veşnice — sunt deja îi în penumbră. 
Contează tabloul caleidoscopic î în întregul său, în se, stau 

Am adunat în cartea de față un număr de cronici, 
eseuri, medalioane, mini-portrete literare, nutrite dintr-un 
spaţiu cultural fatalmente limitat. Marota celebrităţii literare 
este prezentă pretutindeni, iar autorlâcul pare indestructibil la 
români, indiferent de domiciliul stabil al aspiranţilor la 
genialitate. Dincolo de efemeride ceţoase şi de înjghebări 
ocazionale. în faţa cărţilor valide am încercat să descopăr 
sâmburele peren, să identific liniile unui desen coerent şi 
semnele unei vocaţii. Nu o dată le-am găsit şi am avut 
satisfacția unui efort ce n-a căzut în gol. Există aici — recunosc 
— şi o formă de pedagogie literară, cu valenţe intrinseci: este 
important ceea ce comentezi, dar poate fi la fel de semnificativ 
şi ceea ce omiţi în cunoștință de cauză. Criticul Alex. 
Ştefănescu a publicat un op compact consacrat cărţilor 
proaste (intră în joc, probabil, şi o voluptate inefabilă), ceea 
ce i-a atras observaţia maliţioasă a unor confraţi că-şi pierde 
vremea cu rateuri literare. Opţiunea criticului nu este însă 
lipsită de tâlc şi ar trebui să ne îndemne la meditaţie. Nu 
cumva se scrie prea mult în această ţară, iar manufactura 
incontinentă ar trebui stopată de cineva? 

Nu acesta este sensul refracţiilor critice, de a justifica 
obstinat neantul literar. Examenul exegetic este important 
mai cu seamă prin ceea ce afirmă şi abia în al doilea rând prin 
ceea ce neagă. G. Călinescu a re-ereat literatura naţională 
printr-o extraordinară capacitate de decelerare a liniilor ei de 
forţă (canonul călinescian), prin construcţia critică viguroasă, 


expresivă, memorabilă, constant axiologică şi nu prin 
vehemenţa demolării nulităţilor. 

Nu ştiu câţi dintre autorii comentaţi aici vor avea 
posteritate. Unii — trecuţi la cele veşnice — sunt deja în 
penumbră. Contează tabloul caleidoscopic în întregul său, în 
care stau alături autori semnificativi (membri sau nemembri ai 
U.S.), condeieri de raft secund şi, desigur, veleitari. Literatura 
este profund democratică: acceptă pe toată lumea. Timpul va 
alege. 

Întreaga viață am stat cu ochii pe oameni şi deopotrivă 
pe cărţile lor. Până azi am ratat şansa de a fi mizantrop ori 
nihilist. Am rămas senin şi mereu încântat de spectacolul 
multiform şi fascinant al spiritului. 


Autorul 


CODREANU CEL TÂNĂR 


În cazul lui Theodor Codreanu ar trebui, poate, să 
amintesc de primul ecou în memorie la vederea unui nume; de 
reverberaţia discretă a memoriei la recunoașterea acelei fiinţe. 
Fiindcă, trebuie să recunosc, pentru mine Theodor Codreanu a 
fost la început doar un nume aşezat cuminte în coada unui 
articol: Prof. Theodor Codreanu, Şcoala Orgoești — 
Bogdănești, județul Vaslui. Micul avertisment — ca o alarmă 
fină, aproape insesizabilă — era cuprins în cuvântul Vaslui. 
Eram conjudeţeni în anul de graţie 1969 (venisem de doi ani în 
aceste ţinuturi din dulcele, tihnitul şi unicul meu oraş, 
Râmnicu Vâlcea, şi funcţionam ca profesor la Fălciu). 
România literară. apărută nu de mult, revistă centrală 
prestigioasă, intra în lecturile săptămânale obligatorii. Nu se 
ştie dacă în urma vreunei preţioase indicaţii de partid ori 
dintr-un reflex redacţional, pagina a doua era consacrată 
dialogului la distanţă cu cititorii. Rubrica se intitula voci din 
public. Eu însumi am publicat în spaţiul acela plebeu câteva 
notițe critice, fără ambiţii speciale, exclusiv din dorinţa de a- 
mi exersa condeiul juvenil. Acolo l-am descoperit într-o zi pe 
Theodor Codreanu. Cred că scria la fel de bine ca astăzi, doar 
că între timp temele lui au devenit din ce în ce mai complexe 
şi l-au impus atenţiei. La un moment dat intrase în polemică 
(de idei) cu... Eugen Simion. Locuitorul satului Orgoeşti nu 
avea defel complexe provinciale. Atributele scrisului său se 
află in nuce în articolele începutului. Codreanu cel Tânăr nu 
se diferenţiază de Codreanu, sexagenarul de acum: aceeaşi 
patimă şi credință în forţa scrisului, aceeaşi vehemenţă 
polemică, acelaşi duh intransigent, aceeaşi tehnică a închegării 


şi susţinerii argumentelor, aceeaşi vocaţie a construcţiei 
critice, în răspăr cu opinia comună, aceeași luptă cu „ideile 
primite”, stereotipiile, clişeele, truismele criticii şi istoriei 
literare. 

În carne şi oase l-am văzut pentru prima dată la Huşi, 
câţiva ani mai târziu, într-una din sălile austere ale casei de 
cultură. Se afla — cum altfel? — în preajma lui lon Alex. 
Angheluş, inegalabilul dascăl şi — îmi place să cred — mentorul 
său spiritual. De atunci avem — să zicem — o relaţie 
intelectuală, deşi termenul îmi pare sărac şi inadecvat. Nu ne 
vedem prea des şi nici nu facem caz de distanţă ori de 
vitregiile destinului. Cum nu sunt ipocrit, admit că aşa e bine. 
Dacă locuiam în acelaşi oraș mă îndoiesc (post-factum) că s-ar 
fi schimbat cumva datele problemei. Theodor Codreanu, de 
altfel, nu este un sentimental în sensul strict al termenului; 
este, mai degrabă, un camarad amabil, catifelat, politicos şi 
lucid, ce-şi reprimă efuziunile lirice. Văd în el o structură 
intelectuală de tip monolitic, imună la romanţiozităţi şi afecte 
şi trebuie s-o iau ca atare, fără nostalgii factice şi fără 
lamentaţii. N-aş dori să fie altfel de cum este. Nici n-aş dori să 
se schimbe radical de dragul unei măști improprii. nici n-ar fi 
posibil. O natură autentică rămâne neschimbată până în clipa 
din urmă. 

Destinul nostru nu se poate clădi pe ipoteze (oricât de 
ispititoare), presupuneri ori interogaţii dubitative. Constat 
doar, la rece, că Theodor Codreanu n-a părăsit Huşul, deşi „i 
s-au propus alternative cu mult mai avantajoase de afirmare 
profesională şi culturală”. EI este în momentul de faţă un reper 
cultural sine qua non. Cred că acesta este singurul lucru 
important cu adevărat, fiindcă omul şi literatul reprezintă 
certitudini axiologice. Restul intră în sfera speculațiilor ieftine: 
Ce s-ar fi întâmplat dacă Eminescu şi-ar fi dat doctoratul?; Ce 
destin ar fi avut Dimitrie Anghel dacă pistolul n-ar fi 


funcţionat?; La fel în cazul lui Odobescu?! De fapt, într-un 
dialog fugar, el însuşi mărturisea că problema a fost definitiv 
tranşată demult. A folosit exact cuvântul tranşată, care, 
semantic, nu mai îngăduie îndoieli ori supoziţii. Suntem, 
desigur, liberi să brodăm la infinit pe tema fatidicului „Dar 
dacă?”... Scriitorul însuşi ar putea fi somat să facă mărturisiri 
complete în acest sens, pentru a stopa neliniştile metafizice 
ale amatorilor de jocuri intelectuale. Mă grăbesc să spun, 
complementar, că toţi oamenii suportă, în grade diverse. 
efectul forţelor inerţiale. Intră în ecuaţie, în doze variabile. 
orgoliul, disconfortul fizic şi psihic provocat de schimbare. 
căldura unui cămin, oamenii din jur, habitudinile şi 
automatismele comode ale unei vieţi tihnite $ desigur, 
evantaiul inerent de îndoieli. Personal — credincios fatalităţii 
existenţiale — consider că aşa a fost să fie. Mi se pare că este 
deja târziu pentru a mai despica firul în patru. Amintesc aici o 
excelentă definiţie dată vieţii: Viaţa este un şir de ocazii 
pierdute! 

N-am nicio dificultate în a alege cartea lui cea mai 
valoroasă: Complexul Bacovia. O carte solidă, bine articulată, 
aşezată pe o temelie puternică (aparat critic redutabil); o carte 
îndrăzneață, bogată în ipoteze critice, lipsită de complexe 
intelectuale; discurs critic personalizat; conexiuni temerare 
(chiar forțând limitele admise) în demonstraţia critică; 
interferenţe fertile cu domenii conexe criticii şi istoriei 
literare; asocieri/disocieri împinse la graniţa paradoxalului, dar 
subordonate ideii centrale; judecăţi răspicate şi evaluări 
echivalente cu tăierea nodului gordian; analize subtile, ce nu 
exclud (dimpotrivă) „grila” psihanalitică; o carte implicit şi 
explicit polemică (v. pasajele consacrate postmodernismului). 
Complexul Bacovia este operă de cărturar ce asumă lucid o 
temă şi izbuteşte să fie el însuşi în scriitură, fără a minimaliza 
nicio clipă contribuţiile critice ale altora. Cine nu gustă cartea 


ar trebui să fie obtuz de-a binelea. Sunt subiectiv dar... mă 
tratez! 

Admiţând că am putea despica diferitele părţi ale unei 
entităţi creatoare, este limpede că gustul meu merge către 
Theodor Codreanu criticul literar. N-am fost 
martorul/actantul vreunei întâmplări speciale, graţie căreia să-l 
descopăr în ipostaze inedite şi să am cine ştie ce revelații ori 
iluminări de ordin divin. l-am citit cărţile cu respect şi preţuire 
şi regret adânc faptul că n-am scris despre toate, lăsând zilele 
să treacă într-o dulce lenevie mioritică. 

2005 


ACOLADE AFORISTICE 


Theodor Codreanu pune sub ochii cititorilor 
Fragmentele lui Lamparia (Fundaţia Scrisul Românesc, 
Craiova, 2002, 199 pagini, preţ neprecizat), cu o prefaţă a 
regretatului Edgar Papu. Cum eminentul cărturar a dispărut 
dintre noi în 1993, erau de presupus avataruri diverse ale cărţii 
până la tipărire. Surpriza de proporţii survine abia după citirea 
Cuvântului explicativ al autorului, din care aflăm sideraţi că 
prima versiune, inevitabil tinerească a cărţii. datează din 1968 
(sic!). Mica odisee a manuscrisului — întinsă pe 34 de ani — 
ilustrează cum nu se poate mai bine „culisele cenzurii” din 
epoca totalitară, vitregiile conjuncturale şi micimea unor 
oameni, contrastantă în raport cu generozitatea altora. 
Faimosul dicton latin habent sua fata libelli este confirmat 
cât se poate de convingător. După decenii de aşteptare — 
mărturiseşte cu resemnare autorul — Fragmentele lui 
Lamparia au devenit, prin forţa ineluctabilă a circumstanțelor 
istorice — literatură de sertar. „Dintr-un capriciu, poate, le 
încredinţez, abia astăzi, tiparului” (p. 10). 

Edgar Papu, a cărui prefață datează din 1984, îl 
consideră pe Theodor Codreanu „un gânditor aforistic” — 
formulă fericită, în pofida posibilei sugestii pleonastice: „Lui 
Theodor Codreanu îi repugnă poncifele pasiv acceptate, acele 
deşeuri ale gândirii care circulă curent ca un fel de paraziți 
verbali. Toate noţiunile din ansamblul obişnuit al culturii şi al 
vieţii ni se prezintă viu regândite de autorul Fragmentelor, 
am spune spălate de rugina uzului şi abuzului (...). Th. 
Codreanu știe astfel să ne deschidă apetitul de a gândi, 
făcându-ne atenţi să respingem invazia prejudecăţilor şi a 
lucrurilor comune care ne pândesc corupător la tot pasul”. 


Cine este Lamparia? Din notații disparate deducem că 
este o entitate ficțională, poate un alter-ego, poate un celălalt 
mai lucid, purtătorul de cuvânt, „„mesagerul” omniscient şi 
omnipotent, un interlocutor metafizic, categoric foarte cultivat. 
La un moment dat, în subsolul paginii, autorul plasează discret 
o însemnare blândă, ironic-sareastică: „Varvarienii sunt nişte 
locuitori ciudaţi, care nu vor să piară de pe Terra decât în ziua 
de apoi. În literatura română există un roman, Varvarienii, 
datând de prin 1980, aparţinând unui autor ignorat, pe nume 
Theodor Codreanu. Întâmplător, semnează şi Fragmenlele lui 
Lamparia. Lamparia este un personaj din acel roman, tipărit 
abia prin 1998. Cititorul va trebui să citească şi acel roman 
spre a-l cunoaşte pe Lamparia. Fireşte, o corvoadă în plus” (p. 
114). 

Atorsmele lui Theodor Codreanu sunt fie „fulgerări” 
sclipitoare ale cugetării, fie mini-escuri cu un sâmbure 
polemic, implicit ori explicit, structurate riguros şi colorate de 
paradoxuri subtile, susținute de idei de bun simţ, greu de 
contrazis, nutrite de seva livrescă ori născute din meditaţia 
fecundă în marginea textelor ilustre. Încă de foarte tânăr 
autorul citea cărţi grele şi se lupta cu titanii literaturii 
universale şi cu marii clasici. Partenerii de dialog aforistic ai 
lui Theodor Codreanu sunt incontestabil scriitori de primă 
mână, critici, istorici literari, esteticieni, teoreticieni ai 
literaturii, autorităţi în filosofie, semiotică, psihanaliză etc. 
Exemplificăm: Scopul marilor artişti nu este arta, ci omul. 
Din păcate, omul e pe cale să devină o finalitate fără scop; 
Cuvântul, această povară a gândului; Vezi prea mult şi 
poţi prea puțin — drama oricărui creator; Cărţile mari 
seamănă cu furtuna; celelalte sunt vânt; Literatura mare e 
destin, nu carieră; Proletcultul — „salvarea” culturii prin 
execuţie; Lacrimile nu creează. Ele sunt creaţie; În artă 
narcisismul e fecund, în morală e o catastrofă; Geniul — 

adult cu somn de copil; În artă fuga de lume e ruşinoasă, 
dar e... creatoare; Artiştii mediocri sunt femeile uşoare ale 
literaturii; Insuccesul te transformă din autor în personaj; 
Erorile de tipar înveselesc cărţile plictisitoare; Nenorocit e 
geniul lipsit de talent; Oratoria fără talent e tupeu; 
Sinuciderea lui Sadoveanu: Mitrea Cocor; Filosoful 
porneşte de la cauze, artistul de la efecte; Ce e searbăd şi 
efemer durează; Poetul pur e acela care n-a debutat în 
volum; Narcis şi Orfeu sunt condamnați la privire; Criticii 
minori trebuie iertaţi. Cei mari n-au nicio scuză; Jurnalul 
— mama căreia ne plângem nefericirile; Sterilitatea nu e în 
lipsa cuvintelor, ci în abuzul lor; Vai de literatura în care 
se premiază autorii, şi nu operele!; Fiecare dintre noi are 
vârsta universului; Oglinda despică; Opera ta este opera... 
posterităţii; Chiar şi după moarte trebuie să ai răbdare; 
Buzele arcuite pentru sărut ale femeii aduc a verighetă; 
Câtă inactivitate, atâta neliniște; Iubirea — un pedagog de 
geniu; lubirile trec — soțiile rămân; Fără dorință, nu bagi 
de seamă lipsa; De multe ori viitorul nu ne stă în faţă, ci în 
urmă; O lene harnică e un dezastru; Prima iubire e 
ultima; Intuiţia — laserul minţii; Fiecare moarte ucide şi pe 
alții. 

Theodor Codreanu este un intelectual atipic. Trăieşte 
într-un oraş mic, provincial ca urbanistică şi — vai! — 
provincial și în spirit. A refuzat funcţii şi demnități ce-l puteau 
îndepărta de bibliotecă şi de masa de scris. Şi-a edificat o 
operă (din fericire neîncheiată, alcătuită din câteva cărți solide; 
nicio bibliografie eminescologică nu-l va putea ocoli de acum 
înainte). S-a ţinut departe de coteriile vremilor, de bisericuţele 
literare, promovând valoarea cu obiectivitatea omeneşte 
asumată şi cu o modestie ce-l prinde întotdeauna; drept urmare 
are duşmani puţini şi statornici; amicii îl preţuiesc fără 
ipocrizie şi nu-l cultivă zgomotos ori în chip partizan. 

În spaţiul culturii naţionale Theodor Codreanu este un 
reper intelectual şi moral. Discreţia sa orgolioasă, fecunditatea 
fără ostentaţie, comprehensiunea afectuoasă, camaraderia 
lipsită de ifose fac mult bine într-un moment când valorile 
sunt agresate perfid și eclipsate strident de pseudo-valori şi 
când lucrarea culturală autentică, bine cumpănită, se vede 
concurată de improvizații facile, cu iz novator şi fumuri 
elitiste. 


2004 


POET ȘI SIMBOL 


Indiscutabil, Theodor Codreanu are vocaţia 
construcției critice. A început cu Eminescu, piatra de încercare 
pentru orice exeget tânăr (Eminescu — dialectica stilului, 
1984). în spiritul sugestiilor călinesciene. convertite în demers 
programatic şi în principiu ordonator. A adâncit investigația în 
Modelul ontologic eminescian (1992), pentru ca peste câţiva 
ani să articuleze un best-seller iconoclast, chiar eretic prin 
„grila? demitizantă aplicată lui Maioreseu, volum cu impact 
cert la public, Dubla sacrificare a lui Eminescu (1997), 
urmat de Controverse eminesciene (2000) şi de o investigaţie 
istorico-literară mai cumpănită şi nuanţată (Mitul Eminescu, 
2004), în care acelaşi Maiorescu este judecat oarecum mai 
blând, deşi autorul nu scapă nici aici prilejul de a da uncori cu 
o mână şi a lua cu cealaltă. 

Al doilea mare reper axiologic al criticului este 
Bacovia (Complexul Bacovia, 2002), pentru ca în Caragiale, 
abisal (2003) să propună o re-lectură incitantă a operei celui 
de-al treilea. Unitatea de viziune şi stil, ca pecete a 
organicităţii, defineşte toate aceste demonstraţii critice. 

Din trunchiul central s-au ramificat — oarecum 
previzibil — cărţile despre geografia politică şi literară a 
ținutului dintre Prut şi Nistru (Basarabia — drama sfâşierii, 
2003 şi Duminica Mare a lui Grigore Vieru, 2004). Theodor 
Codreanu este indiscutabil unul din spiritele cele mai sensibile 
la tragismul basarabean. Eseurile şi articolele de atitudine 
probează cunoaşterea în adâncime a temei, focalizată pe trei 
nuclee de interes: 1. teroarea istoriei; 2. conştiinţa basarabeană 
sfâşiată; 3. componenta cultural-europeană. Toate trei se 

regăsesc, în proporţii diferite, şi în Duminica Mare a lui 
Grigore Vieru, cercetare devenită obiect al eseului de faţă. 

Simbolul Grigore Vieru este mai puternic decât 
poetul Grigore Vieru. Acesta pare să fie tâlcul adânc al 
amplei exegeze. Enunţul aforistic de mai sus conţine numai 
aparent un paradox. 

Grigore Vieru este perceput de către preţuitorii săi, 
înainte de toate, ca un simbol curat al românismului în 
ținuturile din stânga Prutului şi mai apoi ca purtător al lirei. 
Notorietatea poetului s-a cristalizat demult în republicile 
unionale (Theodor Codreanu se fereşte să scrie direct fosta 
Uniune Sovietică, preferând sintagma fostul imperiu 
sovietic, pregnant conotativă). Ilon Druţă a urmat un traseu 
oarecum similar, impunându-se atenţiei la Moscova şi Paris, 
pentru ca în final să câştige şi adeziunea Chişinăului. După 
care a optat pentru... limba rusă. În cazul lui Grigore Vieru 
„contaminarea ideologică a fost minimă şi superficială” 
(p.47); poetul a cunoscut „drama conştiinţei sfâşiate, împotriva 
căreia a luptat ani de zile, mai ales cu sine, stare auementată 
de descoperirea lui Eminescu şi a adevăratei sale identități” 
(loc. cit.); a refuzat „crezul sovietic panslav al întâietăţii lui 
homo sovieticus” (p.48). 

Pagini comprehensive consacră Theodor Codreanu 
luptătorului. Vieru trece drept un Goga basarabean, deşi 
structura fragilă nu l-ar recomanda pentru bătălii dure. 
„Creşterea lui în mijlocul unei societăţi înstrăinate de 
izvoarele  românismului a fost posibilă graţie acestui 
neutralism ontologic semănător de ambiguitate arheală” 
(p.168). Paralela Bacovia-Vieru constituie una din axele 
centrale ale cărţii. Primul a suferit — copil fiind — de febră 
palustră şi a rămas hipersensibil; cel de al doilea s-a 
îmbolnăvit de tuberculoză la începuturile studenţiei, iar de-a 
lungul vieţii a trebuit să facă față unor agresiuni, făţişe ori 

ascunse, inclusiv unei tentative de asasinat, la 5 decembrie 
2003. Autorul inventariază atent monstruozităţile la care s-au 
dedat inamicii ireductibili ai poetului şi prefigurează războiul 
psihologic în care a fost antrenat cu răutate şi ură. Nu au lipsit 
epitetele minimalizatoare şi denigratoare; „patriot de ocazie” 
este incă o sintagmă blândă prin comparaţie cu un enunţ cinic 
de genul: „Nu merită Vieru, cu toate meritele anterioare, să fie 
decapitat!” (p.175). 

Luptătorul este construit dintr-o fibră specială şi ţine în 
mână o armă redutabilă, cuvântul, mai exact limba română. 
Iluminarea nu este uşor de explicat: „Cred că nu era conştient 
de marea misiune. Și cu atât mai bine, fiindcă era la mijloc o 
lucrare personantă, izvorând din afundele locuri ale matricei 
stilistice, o reacţie instinctivă de apărare sufletească şi 
spirituală, căci un program conştient ar fi fost şi deosebit de 
primejdios, putând fi lesne anihilat de ocupanţi. Cu siguranță 
conştientizarea a venit cu timpul” (p.185). Factorii modelatori 
au fost — în opinia criticului — poezia lui Eminescu precum şi 
informaţiile tulburătoare şi mărturisirile cutremurătoare despre 
ororile presărate de-a lungul istoriei imperiului. Treptat, pe căi 
misterioase, s-a născut visul unionist, poetul fiind creaţia 
exclusivă a limbii române în condiţiile „sclavajului lingvistic” 
din Basarabia. Unitatea fiinţă-limbă, geniul limbii ca suport al 
salvării naţionale, proclamarea limbii române drept limbă 
oficială, trecerea de la grafia chirilică la grafia latină au fost 
etape importante ale revoluţiei de renaştere naţională. 
Theodor Codreanu reface traseul accidentat al luptei pentru 
românism, valorificând laborios datele pe care le deţine, 
pentru a conchide cu tristeţe că sublima bătălie a fost pierdută. 
O şansă istorică s-a irosit pentru că „politicienii români de pe 
ambele maluri ale Prutului au ratat momentul prielnic al 
reîntregirii, când fiara ajunsese la pământ. O mare parte a 
intelectualităţii a fost şi ea cuprinsă de confuzie, de dihonia 

discordiei, dezlănţuind atacuri la adresa lui Grigore Vieru şi a 
celor care mai cred în mântuirea Basarabiei” (p.146). Personal 
nu cred în veridicitatea ideii că „fiara ajunsese la pământ”; ca 
să-l imit pe Theodor Codreanu însuşi, aş spune că lucrurile au 
fost infinit mai complicate în 1990 şi în anii următori şi că nu 
putem confunda utopic dorinţa fierbinte cu putinţa. Altminteri, 
rămâne un eşec plin de învăţăminte din perspectiva filosofiei 
şi a cauzalităţilor obiective ce determină destinul tragic al 
popoarelor. 

Theodor Codreanu nu este adeptul dogmatic al unei 
singure metode critice. El a fost de la început conştient de 
posibilele riscuri, căci a absolutiza o metodă echivalează cu 
moartea  exegezei adevărate. Ca atare, hermeneutul — 
transparent în sens maiorescian — convoacă la ospăţul 
evaluativ autorităţi incontestabile, fie din domeniul criticii şi 
istoriei literare, fie din domenii conexe ori complementare, pe 
de o parte, pentru a folosi şi topi ideile în demonstraţie, pe de 
alta, pentru a se delimita polemic. Seriitura critică, discursul 
ca structură monolitică se încarcă de referinţe, trimiteri, aluzii, 
sugestii, interogaţii dubitative, supoziţii şi aserţiuni, câteodată 
riscante. În aceste din urmă cazuri argumentaţia este pe 
muchie de cuţit. Cititorul atent şi empatic este mereu stârnit, 
contrariat, uimit, sedus, incitat, provocat la atitudine. Pagina 
critică nu somnolează niciodată, este vie, energică, „vigilentă”, 
demascatoare, tensionată grație succesiunii rapide a 
afirmațiilor răspicate, chiar apodictice, şi a ipotezelor 
cutezătoare. Theodor Codreanu face figura unui spirit alert şi 
decomplexat, capabil să bată pe umeri — ocrotitor ori cârtitor- 
condescendent — personalităţi culturale reputate ale literaturii, 
esteticii, filosofiei, mitologiei, criticii structuraliste, arhetipale, 
tematiste, psihanalitice. Această familiaritate atitudinală se 
poate explica în mai multe feluri. Siguranţa tonului, 
dezinvoltura, bravada, fandarea critică, fronda polemică sunt 

date neîndoielnic de asumarea competentă şi pertinentă a 
prerogativelor exegetice, susținute de lecturi temeinice, 
meticuloase, îndelungi, în complementaritate cu însuşirea 
limbajului critic, stăpânirea conceptelor-cheie şi remarcabile 
însuşiri analitico-sintetice. Se prea poate ca acest subtil 
„complex de superioritate” să marcheze inconștient un 
„complex de inferioritate”, generat de condiţia specială a 
criticului, domiciliat în provincie, departe de Capitală, de 
marile oraşe şi de marile provocări culturale. Simplă ipoteză 
cu tâlcul la urmă. Corelativ, criticul pare angajat într-o bătălie 
complexă cu sine, asumând un pariu existenţial şi creator, de 
recuperare a timpului pierdut. Aşa se explică febrilitatea, 
neliniştea, agitația editorială din ultimii ani. viteza de 
publicare a cărţilor grele, unele reeditate rapid. din raţiuni 
tehnice şi nu numai. Autorul pare ghidat de un legământ moral 
şi intelectual, se simte cel ales, cel chemat să ducă la capăt un 
proiect cultural ambițios, acaparant, decisiv. O atare realitate, 
asociată cu izbânzile potenţiale din viitorii ani, impune firesc o 
repoziţionare valorică a criticului. 

+... reacțiile subconștiente ale poetului seamănă iarăşi 
izbitor de bine, dar tot prin contrast, cu ale lui G. Bacovia: 
unul încărcat de paradisul matern a eliminat părinţii din 
imaginarul poetic, celălalt, dimpotrivă, împovărat de greutăţile 
copilăriei, şi-a încărcat infinit imaginarul de prezenţa mamei 
într-un simbolism de vaste implicaţii. Şi tot acești doi poeţi 
contrazic flagrant clişeele psihanalizei. Deşi ..răsfăţat”, în sens 
pozitiv, de părinţi (de mamă, îndeobşte), Bacovia s-a simţit un 
„orfan”, singur în faţa neantului. „Orfan” se pomeneşte, în 
cele din urmă, şi Grigore Vieru, o dată cu moartea mamei. 
Până aici ne-am posta pe terenul psihanalizei clasice. Marthe 
Robert a studiat cele două ipostaze centrale ale orfanului care 
marchează imaginarul românesc: „copilul găsit”, sub semnul 
unui narcisism pre-oedipian, care ne propulsează în plin 

romantism, orfanul imaginar respingându-şi părinţii reali în 
favoarea unora mai „buni”, utopici, un asemenea erou sau 
artist visând la schimbarea lumii reale „urâte” în una mai 
bună. În faza oedipiană, se iveşte „bastardul”, predispus nu la 
schimbarea lumii, ci la cucerirea ei, în plan literar aflându-ne 
în plin realism, cu prezenţa arivistului. Corespondenţii din 
imaginarul poetic ar fi romanticii visători, idilici, geniali, pe 
de o parte, şi iconoclaştii avangardelor de tot felul, pe de alta. 
Ceşti din urmă comit perpetuu „paricidul”, pe când orfanii 
care-şi caută părinţii cei buni sunt visătorii, elegiacii” (p.159). 

Am reprodus un amplu citat edificator. Criticul pune în 
relaţie analogică (aşa cum o va face de-a lungul întregii cărţi) 
pe Bacovia şi Vieru. Cel dintâi, copleşit de dragostea maternă, 
alungă părinţii din imaginarul poetic (mama va fi recuperată 
psihanalitic sub forma elementului acvatic, deşi, paradoxal, 
sensul exact al recuperării ţine de teroarea acvatică şi mai 
puţin de elementul matern freudian, nostalgic-protector); cel 
de-al doilea, copleșit de greutăţi şi privaţiuni la vârsta de aur, 
realizează o spectaculoasă compensație, impregnându-şi 
imaginarul cu prezența mamei. Verdictul criticului este că 
amândoi contrazic flagrant clişeele psihanalizei clasice, ceea 
ce se poate discuta. Amândoi se simt orfani, primul în faţa 
neantului, celălalt la dispariţia efectivă a mamei. Brusc, 
Theodor Codreanu introduce în discuţie un nume de referinţă, 
Marhe Robert, pentru a susţine ipostazele orfanului în spaţiul 
— atenţie! — românesc. Un atare viraj intempestiv şi derutant 
ține de specialitatea criticului şi se înscrie în strategiile sale 
curente de argumentare şi persuasiune. Aparent, suntem 
martorii unei duble inadecvări; Marthe Robert n-a citit nici pe 
Bacovia, nici pe Vieru; consideraţiile teoretice sunt aplicate la 
roman şi nu la poezie. Criticul realizează o extrapolare 
îndrăzneață, forțând ideile să intre în paradigma construită de 
el însuşi. Autorul pare să devină, cu bună ştiinţă, digresiv şi 

speculativ, ataşând dezinvolt, la corpul judecăților critice 
stricte, câte un apendice doct, nu mai puţin interesant şi 
savuros. Când privirea sceptică slăbeşte, constați că 
demonstrația se poate susține, intră — altfel spus — în ordinea 
plauzubilului. Această savanterie riguros controlată și de un 
bun efect intelectual era folosită frecvent de un teatrolog 
reputat, Valentin Silvestru, care conta — mai cu seamă în 
acolade retorice — pe efectul de surpriză şi perplexitate. Am 
simplificat lucrurile pentru a indica laconic în ce constă 
tehnica montajului critic: o sugestie comparatistă privind doi 
poeţi, urmată de apropieri şi disocieri psihanalitice, încheiată 
cu o plonjare subită în imaginarul românesc. Procedeul 
argumentelor cumulative, culese din varii domenii pentru a 
articula o idee centrală, atinge virtuozitatea în Complexul 
Bacovia. 

Theodor Codreanu practică obstinat o critică a 
adâncimilor. Are în vedere, de altfel, programatic, 
complexele de profunzime (Complexul Bacovia). Doreşte 
întotdeuna să treacă de suprafața lucrurilor, năzuind să 
surprindă „abisalul”, ecoul primordial unic şi irepetabil. 
Sondarea adâncurilor operei se realizează cu instrumentele 
unei poetici a arhetipurilor (arheităţii), a rădăcinilor 
ontologice, valorificând cu dibăcie, cum am văzut, sugestiile 
psihanalizei, mitologiei, simbolisticii poetice, semanticii, 
filosofiei, sociologiei, religiei. Datul biografic primar este 
interpretat exclusiv psihanalitic, din perspectiva rezonanţei 
evenimentelor din copilărie în straturile profunde ale 
personalităţii creatoare (Bacovia, Vieru). Schiţând o biografie 
a poetului basarabean, autorul constată repede că aceasta este 
„resorbită” de operă, ca şi în cazul genialului băcăuan, şi 
abandonează proiectul. Puţine evenimente exterioare sunt 
revelatoare spre a lumina sensurile operei. Alchimia creaţiei 
rămâne misterioasă. 

Amplul eseu critic dedicat autorului Scrisorii pierdute 
poartă, nu întâmplător, titlul Caragiale, abisal, reconfirmând 
vocaţia adâncimilor. Cu o tenacitate rară, autorul urmăreşte 
firul discursului critic, adunând fără odihnă argumente din 
sfera umanistă şi din ştiinţe, pentru a alcătui un fel de 
conglomerate eterogene, organizate în jurul unei idei-nucleu. 
Este o critică a persuasiunii, directă, fermă, polemică, 
implicit şi explicit, structurată nu o dată în enunţuri apodictice, 
cvasi-aforistice. Judecăţile nu îngăduie replici ori nuanţări, 
fiind articulate de aşa manieră încât să descurajeze 
controversa. Theodor Codreanu şi-a construit un stil 
hermeneutic uşor de recunoscut ca atare, numai al său, definit 
prin angajament moral (patos reţinut, tensiune a ideilor) şi 
intelectual (informaţie pe cât posibil exhaustivă, siguranţa 
judecăților de valoare, veştejirea clişeelor culturale). Spiritului 
combativ îi corespunde, cumulativ, o viziune totalizantă, 
discursul nefiind lipsit de inflexiuni justiţiare. Drama lui 
Grigore Vieru, aceea a înstrăinării, a rătăcirii drumului spre 
Ithaca este drama întregii Basarabii, iar pe acest plan Theodor 
Codreanu adoptă adesea un ton vehement, mesianic. 

Misterul personalităţii lui Grigore Vieru stă în 
miracolul „stagnării în copilărie”: poetul a rămas copilul pur; 
parafrazându-l pe Protagoras, criticul admite că vârsta 
copilăriei dă măsura tuturor lucrurilor. Încheierea este 
semnificativă: „rădăcina de foc a întregului univers vierean 
(sic!) este copilăria” (p.248). Criticul va descoperi treptat alte 
rădăcini de foc. Mama este una dintre acestea, în ipostazieri 
tulburătoare; bunăoară, mama jertfelnică. „Poetul a găsit în 
fiinţa mamei piatra filosofală, aurul sufletului (p.267); mama 
nu este Narcis ci Echo, ecoul primordial al durerii; inevitabil 
criticul ajunge la mama originară, mama exponențială, 
mama primordială, la care ne raportăm cu toții prin forţa 
modelatoare a inconştientului colectiv. 


20 


În consonanță tematică, autorul inventariază cu 
scrupulozitate reperele-cheie ale imaginarului poetic al lui 
Grigore Vieru: casa, cronotop central al lumii sale, femeia, 
care nu este altceva decât „o repetiţie cu diferență a mamei 
primordiale” (p.274); fiinţa vegetală („Sângele vegetal vine 
de departe, vine şi el din paideuma copilăriei”, p.287), 
elementele (pământ, foc, apă, pâine). Subtile consideraţii 
critice sunt reunite în subcapitolele Între Narcis şi Orfeu, 
Între Orfeu şi Hristos, Dialogul cu moartea, Zorile, Apa 
divină, Duminica Mare. „Păcatul lui Orfeu este nerăbdarea 
prin care el o sacrifică pe Euridice, care este opera însăşi. De 
fapt este un autosacrificiu prin care el-scapă de un straniu 
narcisism orfic, într-un suprem gest de libertate, căci aceasta 
nu-i decât reuşita de a scăpa de propriile limite” (p.310). 
„Limba română este Euridice a Basarabiei şi pentru ea a 
coborât sau a rămas în Infern Grigore Vieru” (p.313); 
„moartea este condamnată singurătăţii veşnice” (p.331); 
„Grigore Vieru pare să fie cel mai important celebrator al 
dimineţii din literatura română” (p.343). Cheia personalităţii 
poetului este concentrată în enunţul care consfinţeşte „puterea 
de a tăcea în limba neamului” (p.371). 

Lectura cărţii naşte o întrebare legitimă, pe care şi-a 
pus-o şi autorul, în alţi termeni: Care este figura spiritului 
creator în cazul lui Grigore Vieru? Acest poet care — sub 
forța unei mari modestii — nu se socotește genial, nici măcar 
poet mare, ar merita să primească o pecete valorică 
superlativă. Argumentul lui Theodor Codreanu „acoperă” şi 
trece dincolo de sfera esteticului, în planul mai larg al 
permanenţelor inefabile: „Îndrăznesc să spun că, dacă n-ar fi 
intrat în deriziune sintagma de poet naţional, Grigore Vieru ar 
avea cel mai mare drept să pretindă acest privilegiu, pentru 
toată aria românismului actual şi între toţi poeții aflaţi în viaţă. 
Nu fiindcă ar fi mai talentat decât alţii, ci fiindcă el 

simbolizează cea mai adâncă rană a românismului rămasă 
nevindecată: refacerea unităţii naţionale” (p.379). Simbolul a 
surclasat poetul. 

Cartea are o arhitectură curioasă. Se deschide cu două 
tabele cronologice, unul al criticului, celălalt al poetului, în 
care sunt adunate meticulos, chiar cu o anume pedanterie, 
principalele date biografice, semn că ambii autori întrevăd 
deja şi o axă a posterităţii, despărțite convenţional de un 
Argument. În peste 110 pagini, Theodor Codreanu judecă 
modul în care s-au reflectat poetul şi omul Grigore Vieru în 
oglinzile criticii din fosta Uniune Sovietică, în studiile 
monografice ale lui Mihai Cimpoi, în cercetările altor axegeţi 
basarabeni precum şi în exegeza din România, pentru a-şi 
încheia consideraţiile analizând aplicat două monografii 
semnate de Stelian Gruia şi Fănuş Brăileşteanu. Judecăţile 
critice asupra poetului sunt de mult polarizate, mergând de la 
epitetul encomiastic până la negarea grobiană. Theodor 
Codreanu înregistrează toate opiniile, chit că unele au o 
greutate specifică minoră, dar dă Cezarului ce este al 
Cezarului şi nu ezită să pună la punct detractorii poetului şi ai 
omului. În aceste momente criticul îmbracă armura cavalerului 
dreptăţii şi devine apărătorul intransigent al artistului ultragiat 
în lupta de uzură cu unii procurori morali inclemenţi de genul 
lui Gheorghe Grigurcu, altminteri, „critic inteligent şi foarte 
talentat” (p.127), ori Al. Cistelecan, autorul unui „text dintre 
cele mai obtuze” ce s-au scris despre Grigore Vieru. 

În capitolul al II-lea (À rebours), după amintita 
biografie incipientă, se consacră un spațiu amplu luptătorului 
pentru unitate națională, pe fondul infinitei sfâşieri, al 
nostalgiei Ithacăi, al discordiei ca factor dizolvant în relația 
dintre frați, pentru a încheia cu fine considerații critice având 
ca reper Inorogul cantemirian şi ciobanul mioritic. Analiza 
propriu-zisă a operei este rezervată capitolelor Paideuma, 

Elementele şi Duminica Mare, încheierea făcându-se printr- 
un sumar Final de poetică. Postfaţa este semnată de Mihai 
Cimpoi (Vieru, un Bacovia de semn întors), nu foarte 
întinsă, dar aplicată şi nicio clipă convenţională. 

Theodor Codreanu aspiră demiurgic să epuizeze 
subiectul, aşa încât pune în relaţie o sumedenie de informaţii 
de toate felurile, de la cele importante şi revelatoare până la 
detaliile anecdotice. Doi ani la rând (1946 — 1947) poetul s-a 
alimentat doar cu ştir şi lobodă; alţi trei ani de foamete (1951 
— 1953) i-a petrecut în şcoala medie din Lipcani; copilul a 
rămas orfan de... doi taţi şi în cele din urmă şi de mamă; de 
peste 30 de ani Grigore Vieru doarme doar 2-3 ore pe noapte; 
la Institutul Pedagogic „lon Creangă” i-a avut colegi pe 
Leonid Brejnev şi Constantin Cernenco (sic!), doi viitori lideri 
atotputernici la Kremlin; la 5 decembrie 2003 poetul e gata- 
gata să devină victima unui „accident” planificat. Detaliile de 
la finele cărţii (Note) sunt tulburătoare. 

Conexiunile comparatiste, susţinute explicit ori doar 
sugerate, sunt plauzibile şi incită spiritul critic: Vieru-Goga, 
Vieru-Bacovia,  Vieru-Voiculescu,  Vieru-Blaga, Vieru- 
Eminescu, Vieru-Cezar Ivănescu, Vieru-Nichita Stănescu, 
Vieru-Marin Sorescu, Vieru-loan Alexandru, Vieru-D.R. 
Popescu, Vieru-Sabin Bălașa (sic!). 

Remarc  polisemantismul unui concept drag lui 
Theodor Codreanu — ontologic: cutare critic nu avea 
„conştiinţa rădăcinilor ontologice vierene” (p.40); „critica 
estetico-ontologică” (a lui Mihai Cimpoi, n.n., T.P., p.55), 
„mama devine principiu ontologic, reazem al naturii şi al 
cosmosului” (p.65); „procesul profund ontologic ce se petrece 
şi-n cazul lui Grigore Vieru” (p.158); „.neutralism ontologic” 
(p.168); „adevărul pomenit e ontologic” (p.245); „am răsturnat 
întâietatea ontologică a principiului matern în imaginarul 
poetic vierean” (p.257); „apa dobândeşte cea mai înaltă 

demnitate ontologică” (p.345); „E o strădanie excepțională a 
lui Grigore Vieru de a atinge ţinta logică şi ontologică a 
proverbului atunci când scrie poezie...” (p.376). 

O acceptare generalizată a poziţiei estetice a poetului 
este vectorul critic esenţial. Theodor Codreanu îl apără pe 
Grigore Vieru în orice circumstanţă şi în dubla sa ipostază, de 
poet şi de simbol al românismului şi îl disculpă de toate 
slăbiciunile şi de toate greşelile, câte va fi făptuit. 

Au poziţii privilegiate în exegeză: arheu/ arheic/ 
arheitate/ arheal, arhetipal şi vierean-viereană, adjectivul 
din urmă, uşor rebarbativ, fiind folosit exclusiv de Theodor 
Codreanu. 

A rezuma o carte înseamnă a o trăda în literă (sută în 
sută) şi, uneori, şi în spirit. Dar cum altă cale nu există, să 
acceptăm resemnaţi o atare fatalitate necesară. 

Theodor Codreanu este unul din cei mai importanţi 
critici români contemporani. 

AEDUL METAFIZIC 


Orice nou volum de versuri semnat Ion Enache 
înseamnă mai mult decât un fapt liric benign, dată fiind 
condiţia specială a poetului, recunoscut drept un boem 
intratabil, un inconformist câteodată zgomotos, un „eretic” 
egal cu sine, un degustător nonşalant al plăcerilor lumești, 
inclusiv bahice, un justiţiar metafizic, un „copil teribil” al 
năbădăioasei sale muze. Mulţi dezaprobă omul — privit sever- 
intransigent prin lentile mic-burgheze —-dar admiră poetul, 
printr-o secretă mutație afectivă, construită pe principiul 
compensaţiei. Artist al antinomiilor ireconciliabile, Ion 
Enache ştie să se facă auzit de contemporanii săi, pe care îi 
şochează din când în când cu gesturile sale excentrice. A avut 
ecou mediatic şi a fost socotită savuroasă tentativa poetului de 
a recita versuri eminesciene urcat într-un tei — postură frântă 
brusc de zelul profesional al unui poliţist lipsit de organ liric şi 
de umor. 

Dincolo de glazura spectaculoasă a gesticii sale 
publice, detectăm la Ion Enache o nelinişte existenţială, o 
insatisfacție complexă — semn al unei inadaptabilităţi 
structurale la rigorile dogmatice ale timpului său, fie el 
totalitar, fie postdecembrist. Dintotdeauna poetul a fost în 
răspăr cu ordinea prestabilită a socialului, fugind mereu în 
zonele purității iconoclaste, ieşind din ordinea conformistă, 
refuzînd obstinat fixaţia oportunistă. Un lon Enache aşezat, 
meticulos, echilibrat, docil este un nonsens. În orice epocă, din 
antichitate şi până în vremile moderne, poetul ar fi fost alături 
de drum, rostindu-şi netulburat „partitura egocentrică, 
exhibându-şi orgoliul creator, clamându -şi talentul: „Domnule, 
săptămâna asta sunt genial!” 

Liniile configurative ale liricii sale nu s-au schimbat 
în chip esenţial cu trecerea anilor. În imaginarul său intră 
adierea evanescentă a poeziei lui Labiş, infuză, discretă, mai 
mult sugerată decât simțită ca atare, „lecţia” tutelară a lui 
Nichita Stănescu, mai cu seamă în latura sintaxei poetice, cu 
vagi ecouri de ermetism şi desigur „avanposturile” 
postmoderniste de la Cărtărescu citire, totul învăluit într-un 
halou mitologic, cel mai adesea sugestiv. Nu puteau lipsi 
„ocheadele” năstruşnice şi complice aruncate clipei şi nici 
câţiva contemporani, mai mult sau mai puţin pitoreşti, cărora 
poetul găseşte nimerit să le schiţeze mici portrete în lumini şi 
umbre, vag, colorate umoristic. 

Descendenţa labişiană este de găsit în ingenuitatea 
netrucată ori disimulată subtil şi în teribilismul unor enunţuri, 
dedicate „galeriei”. Umbra frumosului viking de la Ploieşti 
este însă mult mai pregnantă, devenind o axă lirică: Simt 
despărțirea Eului de Sine/ ca o înmulţire prin diviziune 
(Plecarea Eului), Albul este doliul ţărânei (Foame de alb), 
Marea spală rufe, găteşte/ strigă regnurile la masă (Despre 
matriarhat), Te iubesc şi te aştept/ Într-o gară subacvatică 
(Onoare), Întoarce pasărea în arhetipul ei (Foaie verde 
icoană de infinit), Eu sunt singur cu nimfa (Poemul acesta), 
Tinerii se zbenguiau ca hormonii/ În vaginul acela oranj 
(Vaginul oranj), Ea avea toţi ochii cu ea/ Ea avea trăsăturile 
ei/ şi gesturile ei (Prima întâlnire cu moartea), Corbul 
evantai se ouă pe ziare/ în cuibarul dintre ce este şi ce ni se 
pare (Ale cuvintelor flamuri), Sare un balaur în balta 
primordială/ Trupul său cu solzi fioroşi se hrănea cu stială 
(Cavalerul Trac), Atât de mult s-au schimbat grijile încât/ 
bărbatul trebuie să fie pregătit spre a naşte (Adam), Găinile se 
vor oua oase/ o să înceapă iarăşi melancolia oului (Frig antic), 
Copacii vor acoperi la urmă scrisul meu/ cu „Foaie verde de 
Dumnezeu...” (Foaie verde de Dumnezeu). Q.e.d. 

Am ales, tot pentru demonstrația critică, două poeme 
postmoderniste. Existența lor probează în fond ataşamentul 
voluntar ori involuntar al poetului la „cuceririle” lirice de dată 
recentă: Prima oară când am zburat în Cosmos/ înainte de 
ieşirea din autobuz/ o doamnă în halat de casă/ şi în papuci cu 
cocoşi/ m-a întrebat cu cine votez/ şi tot ea a mai zis „Oare ai 
uitat/ când locul tău de folosinţă/ era mai mic decât biletul de 
autobuz”/ Dar noaptea de dragoste extraterestră/ era un sac 
plin cu seminţele stelelor (Adeziuni); Bunicul meu din Grecia 
mi-a trimis un pachet/ Când am tăiat cu foarfecul sforile 
antice/ şi am desfăcut ambalajul/ democraţia din el era deja 
alterată/ Contează gestul (Gestul). - 

Nu lipsesc plonjonul în mitologic şi nici teribilismele: 
„Mioriţă a Sfinxului din Carpaţi/ De ce nu mă laşi să păşesc/ 
pe umbra verde a piramidelor/ de ce nu mă mai crezi tu 
creangă de fluier”/ (Evreii cu generaţiile pline de papirus/ trec 
Marea Roşie până la Crucea lui Isus (Mioriţa verde); mă 
întreb ce este televizorul?/ o plantă cu frunze de reclame (În 
căutarea poemului), Unii susțin că Sfârşitul Lumii va fi într-o 
zi de Marţi/ alţii susţin că va fi când litera e/ îşi va da seama că 
e jumătate din cifra 8 (Rană de copac), Era frumoasă ca un 
cuţit împlântat în poem (Adinind), Femeie, pleacă în 
descântec (Vizor cu vedenii), Pe vremuri vă tundeau 
vehement comuniştii/ Acum actul se întâmplă din proprie 
iniţiativă (Adam), Azi, 8 aprilie anul 2000/ am constatat lipsa 
cuvântului/ patrie sau ţară în discursuri/ şi în baloturile de paie 
ale ziarelor (Constatare), Moartea unui popor e atât de mare/ 
încât nu se vede (Despre ce nu se vede), Pacea nu moare, ea 
este substantiv (Despre moarte), Nu vă jucaţi cu poezia că 
veţi muri (Mironodavia), Fumul ca logos al peşterii (Logica 
focului), Scheletul tău electric de femeie/ se va întâlni cu 
scheletul meu de bărbat (Confesiune), Maşina are patru roţi, 
dar nu dă lapte (Poezia), Ce te interesează pe tine, Ion 

Enache,/ ce a făcut iarba/ înainte de a fi iarbă, sau când a 
cunoscut ochiul/ raza verde a sferei? (Altfel de vânare de 
vânt). 

În pofida cârcotaşilor şi în răspăr cu imaginea publică, 
lon Enache este vocea lirică cea mai clară din peisajul poetic 
vasluian, relieful fiind aici fatalmente restrictiv şi parcimonios. 
Sigur că în acest spaţiu spiritual îi putem evoca fără rezerve pe 
Adina Huiban, loan Baban, Mihai Apostu ori chiar Vasile 
Vecinu (ultimul sosit în ordinea debutului editorial) — lista 
este sumară şi selectivă — dar poetul nostru are într-un chip 
semnificativ contur şi prefigurează un destin artistic. 

Stăpân pe uneltele sale, poetul contemplă lumea cu un 
ochi estetic şi-i potenţează — blagian — tainele. Fantasmele 
lirice ale lui lon Enache s-au cristalizat de-a lungul anilor, 
devenind obsesii poetice ale imaginarului său, ceea ce are 
darul să înlesnească exegeza critică. Metafizica uitării, titlu 
metatoric, suficient de ambiguu, pentru a da seamă despre o 
nouă vârstă poetică şi suficient de transparent într-o ordine 
ideală a lucrurilor, le reuneşte dintr-o perspectivă antologică. 

Altfel spus, volumul de faţă are valoare exponențială, 
conţinând principalele tendinţe ale poeziei lui lon Enache, pe 
care îl putem aşeza în descendența prestigioasă a lui François 
Villon, Arthur Rimbaud, Serghei Esenin, Dimitrie Stelaru, 
Nichita Stănescu, Marin Sorescu, Mircea Dinescu. Autorul 
nu refuză nici aici experienţele postmoderniste, pe un fond 
mitologic uşor demistificator, subtextual ironic, nu mai puţin 
savuros. Aşadar, Orfeu, Euridice, Cavalerul Trac, Bizonul, 
Olimpul, Biblioteca din Alexandria, Omul Negru, Marele 
Preot,  Centaurul, Icar, Țăranul, Femeia, Iona, Marx, 
Dumnezeu, Deceneu, Budha, Hefaistos, Iuda, Duhul Sfânt, 
Cronos, Cain, Abel, Logosul, Demiurgul, Sfântul Gheorghe, 
Eros, Tezeu, Minotaurul, Ariadna, Dedal, Zamolxis, Sfinxul, 
Hades, Osiris, Zeus, Ciclopul ş.a. (poetul ortopraliază aceste 

simboluri, de regulă, cu majuscule) susțin un discurs liric 
şocant, „subversiv”, intens conotativ. 

Detectăm fără dificultate temele predilecte, montate 
subtil în structuri metaforice voit ermetice, ostentative, pe 
alocuri radicalizate stilistic. Umbrele monştrilor sacri sunt pe 
aproape, deși înrâuririle sunt întotdeauna greu de probat şi se 
judecă în relaţie cu originalitatea de ansamblu a construcţiei. 
Ion Enache vrea mereu să fie un poet cu timbru inconfundabil 
şi izbuteşte în cele mai puternice poeme ale sale. 

Pe spaţii restrânse inventatorul quadrigei lirice ştie să 
fie memorabil: „Dialectica spală cămăși manual./ 
Metafizica doarme/ la umbra unui curcubeu ca Iona”: „În 
camera pentru morți sforăie jucăriile”; „Dialectica, mai 
ales,/ oală cu mai multe torți aşteaptă cu fundu-n sus în 
par/ până o sparge cu o piatră obraznicul Marx”; „Oraşul 
e plin de meserii care/ nu se mai practică” (Metoda Orfeus); 
„Întrebare:/ Dintr-o legendă moartă/ se poate obține/ ceva 
asemănător unei şurubelniţe?” (Legenda...); „Urmaşilor 
mei (dacă vor fi)/ Las lor moştenire patria mea verticală;/ 
Ea se mărginește cu o căciulă la litera „I”/ Şi are talpa, 
cioburi de sfială” (Quadrigă): „Eram cu vecinul meu/ la un 
ceai de cucută./ El era deja într-o stare eroică./ Susţinea că 
cel mai înalt vârf/ din Olimp este/ Coca-Kola” (11092001); 
„În spatele fiecărui poem/ se află Esenin. Cum poate el ca 
tată/ să-şi fugărească poemul de acasă? (Esenin); „Țăranul 
e un număr cu multe zecimale” (Țăranul III). 

Unele mici bijuterii lirice rezistă integral: „Am 
întrebat Zeul: «Ce mai faci?»/ şi El mi-a răspuns ca de 
obicei:/ «Pasc metafora!/ dar Zeul era mincinos,/ el păştea 
mielul metaforei./ Zeul păştea propriul creier” (Zmeu şi 
Zeu). 

Oricâte reticenţe am avea şi oricât de aspru am judeca 
omul public, boemul cu profil villonesc, Ion Enache rămâne o 

trestie poetică autentică, iar dezamăgirile şi resemnările 
sufleteşti pălesc în faţa fibrei lirice veritabile. In Vasluiul 
vechilor şi noilor zidiri, sonurile orfice ale poemelor sale ating 
zonele sensibile ale mentalului cititorului şi îndreptăţesc 
adeziunea simpatetică. 


2004 

LEUL OBOSIT 


S-a stins poetul vasluian Ion Enache. Intrase în 
legenda locului încă din timpul vieţii — o viaţă agitată şi 
tulbure, frântă la doar 56 de ani. Recurg la sintagma crudă şi 
restrictivă poetul vasluian ca la un truism comod şi la 
îndemână. Ce înseamnă poet vasluian? În ordine estetică 
nimic. Poetul există sau nu, indiferent de locul naşterii, 
domiciliul stabil, apartenenţă culturală ori  avatarurile 
destinului. Rămâne de discutat dacă lon-Enache a fost un ins 
norocos ori, dimpotrivă, un perdant intratabil, un păgubos 
sublim, un spirit tragic. deghizat cîteodată într-un histrion 
grotesc şi cabotin. Este indubitabil că a avut o şcolaritate 
precară, intersectată de fel de fel de „accidente”, provocate de 
el însuşi sau de alţii. Ca şi Eminescu — păstrând proporţiile — 
era  nesupus; nu suporta rigorile şcolii, inevitabil 
constrângătoare. Poetul resimțea probabil dureros lacuna 
stânjenitoare a instrucției sistematice şi nu este deloc 
întâmplător faptul că-și memora versurile şi le dicta adesea 
unor apropiaţi mai atenţi cu normele limbii române literare, cu 
ortografia şi punctuaţia. Nu este de mirare că, fără studii 
serioase, fără o diplomă universitară, poetul a cunoscut mai 
toate tribulaţiile omului cu slujbe mărunte şi diverse, obligat 
să trăiască uncori de pe o zi pe alta, din îndeletniciri efemere, 
improvizând nu o dată pentrua supravieţui, el şi numeroasa lui 
familie. Soţia trebuie să fi avut aici rolul salvator. 

Creaţia poetică a lui lon Enache este inegală și 
derutantă. Născută din talent şi polizată cu voinţă, ea exprimă 
destul de bine drama celui sortit să cerceteze inclusiv firidele 
limbii pentru a nimeri formula unică şi irepetabilă, sintagma 
fericită, versul memorabil. Este lesne vizibilă dorința de a 

şoca, de a epata, de a frânge lanţul greu și tiranic al truismelor 
şi stereotipiilor exersate îndelung de întregi generaţii de 
veleitari. Poetul caută obstinat structura inedită, proaspătă, 
frustă, chiar cu riscul de a stârni firile prea simţitoare, pudice 
şi conservatoare. Uneori izbutește să obţină noutatea şi efectul 
dorit, alteori nu. Aspiraţia secretă a fost aceea se a ajunge un 
mare poet, legitimat ca atare de instanţele competente. Poate 
că ar fi reuşit în cele din urmă dacă ar fi avut norocul câtorva 
însuşiri sine qua non: cultură poetică, viziune, metatizică, 
profunzime, acuratețe lingvistică, un plus de rigoare în 
organizarea discursului liric. Preocupat cu prioritate de 
construcţia frapantă, menită „să rupă gura târgului”, poetul a 
căzut câteodată în capcana redundanţei şi teribilismului 
factice. Jocul pe muchie de cuţit cu metafora era exersat cu o 
dezinvoltură ce aluneca insidios spre manieră, clişeu şi vid. 
Aluziile mitologice, paradoxurile, asocierile voit abisale, 
„cimiliturile” preţioase, simbolurile marcate cu majuscule (în 
fond, simple convenţii grafice), jocurile de cuvinte, zicerile 
sfătoase, în răspăr cu logica de uz curent, micile şi dibacele 
scenarii lirice i-au creat poetului aureola se spirit profund, 
puţin sau deloc înţeles de contemporani. „Fanii” săi s-au grăbit 
să-i supradimensioneze statura şi să-i supraliciteze talentul în 
articole şi notițe encomiastice, risipite generos în gazete 
obscure. Locul analizelor era luat de alegaţii, comparații 
hiperbolice, judecăţi bombastice, imprudente. 

S-a putut observa că intră în alcătuirea intimă a lui lon 
Enache o fibră bovarică, una narcisistă şi un complex de 
superioritate — insuficient susţinute prin actul creator. 
„Disidenţa” poetului (pe tema căreia a curs destulă cerneală) 
rămâne în fapt o fumigenă inofensivă, fiind mai degrabă vorba 
de gluma unui boem incorigibil, dispus de atitudini iconoclaste 
dintr-un impuls eretic exterior decât ca reacţie a adevăratei 
sale naturi. Nu altfel trebuie tălmăcit — la Revoluţia din 

decembrie 1989 — urcatul poetului pe statuia lui Ştefan cel 
Mare din centrul Vasluiului (gest cu un tâlc exagerat şi luat 
prea în serios de către unii comentatori), sau, mai târziu, 
recitatul din Eminescu pe creanga unui copac. A inflama 
artificial semnificaţia acestor ieşiri pitoreşti, de o inocenţă 
trucată, şi de a le socoti emblematice pentru un posibil 
răzvrătit exemplar ni se pare cel puţin deplasat. 

Ion Enache a iubit incontestabil poezia, în felul lui 
posesiv şi paradoxal, şi a cultivat-o cu tenacitate şi ambiţie. 
Omul biologic şi omul social trăiau mai mult decât prozaic, 
într-o concreteţe epidermică, fără ştaif şi fără stil. Poetul părea 
să plutească uncori în nori, sedus de vocile de sirenă ale bolţii. 
In clipele lui de graţie, Ion Enache auzea cu siguranţă „muzica 
sferelor”. Teluric şi celest, greoi şi evanescent, dur adesea 
până în pragul sudalmei argheziene şi delicat ca un puf de 
păpădie, poetul a trecut prin viaţă ca un meteor sortit să ardă 
până la topire. 

Cu trecerea anilor s-a născut mitul poetului boem, 
asociat măgulitor marilor boemi ai lumii. Villon, Rimbaud, 
Esenin, „derbedei” geniali, băutori fără bariere, instalaţi în 
viciu cu o indicibilă voluptate, pendulând derutant între 
luciditatea tragică şi o neguroasă chemare a perdiţiei. Ion 
Enache mima boema sau avea vocaţia boemei? Greu de 
răspuns, dacă ar fi să fixăm cu precizie procentele: atâta trăire 
autentică, atâta „poză”, atâta mistificaţie. Comentatori 
improvizaţi ai poeziei şi ai personalităţii lui Ion Enache s-au 
lansat în consideraţii riscante, socotind că au prins formula- 
cheie a omului public şi a creatorului. Este la mijloc un 
orgoliu neîntemeiat, iar judecăţile calpe n-au făcut decât să 
întreţină şi să amplifice sursologia folclorică. 

Ion Enache a fost un nativ cu simţ şi impuls poetic, un 
autodidact pitoresc, atent la verbul altora pentru necesara 
diferenţiere, un boem cu rol asumat, un orgolios cu rare accese 

de agresivitate în expresie, un creator insolit ce şi-a impus un 
tipar comportamental din care n-a mai vrut să iasă până la 
cortina finală. Acum, luptătorul în cvadrigă, înarmat cu o pană 
înstelată. colindă Cerul în căutarea infidelelor muze... 

„.L-am întâlnit, cu puţin timp înainte de a muri, în 
centrul Vasluiului. Mergea încet şi ezitant. Coama-i leonină 
încărunţise brusc. Am schimbat câteva cuvinte convenţionale. 
M-a rugat să scriu o recenzie la cartea lui din urmă: Când 
înfloresc ţigăncile a doua oară (Editura Cronica, laşi, 2005). 
M-a asigurat că, în pofida nepotrivirilor ireconciliabile dintre 
noi, lui îi place cum scriu (Acum nu mai pot demonstra în 
niciun fel că a spus chiar aşa). Era extrem de obosit... 


2006 

FECUNDITATE FĂRĂ FRONTIERE 


O spectaculoasă intrare în arena literară aparține — 
pentru spaţiul cultural vasluian — profesorului Ioan Baban, 
artizanul unei prolificităţi neobişnuite. Momentul propice al 
„exploziei? editoriale s-a dovedit, desigur, acela 
postdecembrist. 

Poet, prozator şi publicist, este autorul volumelor de 
versuri: Norii cu melancolii şi Ispite lirice apărute la Editura 
Junimea din laşi în anii 1999 şi, respectiv, 2000, Neguţătorul 
de drum la Editura Parnas din lași şi Apele tăcerii, la 
Editura Cutia Pandorei din Vaslui, în anul 2002, Dresorul de 
nori, Bagaj de prisos şi Târziu în Empireu la Ed. Pim din 
laşi, în anul 2007, Proprietarul de timp şi Transcendențţa 
morilor de vânt la Ed. Pim din laşi în 2009; al volumelor de 
povestiri şi nuvele Dincolo de bine şi de rău, apărut la editura 
Cronica din laşi, în anul 1998, O istorie ciudată, al 
romanelor Tărâmul interzis şi Anotimpul imposibilei iubiri, 
vol I şi II, la Editura Timpul din laşi, în anii 2000, 2001, 2005 
şi 2006. În 2008 tot la Ed. Pim din lași a fost publicat un 
volum masiv, cu profil istorico-literar, Univers cultural şi 
literar vasluian — Dicţionar. De dată recentă: Căutătorul de 
iluzii (eseu critic, Editura Pim, laşi, 2010) şi Ecouri — Elegii 
(poezii, Editura Timpul, laşi, 2010). După bunu-i obicei, are în 
pregătire noi volume, deja „presimţite” de rafturile bibliotecii. 

A mai publicat volume de epigrame şi poezie 
umoristică: Păcală şi Tîndală în Europa sau Tăgârţa cu 
minciuni și Teleleu prin Europa, semnate cu pseudonim, la 
editurile vasluiene Cutia Pandorei şi Media Sind. 

Concitadinul nostru, aflat la vârsta înţelepciunii, putea 
debuta editorial cu cel puţin 2-3 decenii în urmă; încă de 

atunci frecventa muzele, iar sporadicele prezenţe publicistice 
indicau un condei alert. Ne-am întrebat şi altădată care să fie 
explicaţia prudenţei retractile şi a zpârceniei ieșirilor în public 
ale  distinsului dascăl.  Scrupulele artistice, exigența 
subînțeleasă nu explică în întregime reticențele „ŞI 
circumspecţia. O tălmăcire corectă a situaţiei ar implica 
necesarmente cenzura din epoca totalitară, pe care structural 
loan Baban n-o putea gusta, scriitorul de astăzi nefiind un om 
al constrângerilor ideologico-estetice. Din câte cunoaştem, 
face mereu proba unui spirit independent, unui rebel lucid, 
care — fără a fi dogmatic — îşi susţine cu fervoare şi cu o 
anume inflexibilitate ideile. Această schiţă de portret interior 
n-ar fi deplină fără a adăuga că literatul de atăzi face figura 
unui dialectician al ideii, în sensul în care ilustra cu strălucire 
această sintagmă Mihai Ralea. 

loan Baban are un exerciţiu liric îndelungat, etalând o 
incontestabilă siguranță a discursului. Temele şi motivele 
recurente îl definesc drept un poet serios, ce refuză obstinat 
bagatelele, făcătura, improvizaţia, jocul gratuit de cuvinte. In 
Ispite lirice sunt adunate poeme înscrise pe o acoladă mai 
largă de timp (peste două decenii), ceea ce atestă, pe de o 
parte, luciditatea auctorială (câteva lucrări au fost revăzute), 
pe de alta, curajul poetului de a privi fără complexe 
intelectuale în oglinzile schimbătoare ale timpului. Doi poeţi, 
unul al maturității, iar celălalt al preludiilor senectuţii îşi dau 
întâlnire în spaţiul ficţiunii lirice pentru a ne demonstra că 
îngemănarea stilistic-ideatică este posibilă. l T 

Discursul poetic al lui Ioan Baban se organizează în 
jurul unor metafore pregnante, iterative, al unor teme favorite: 
rădăcinile noastre ancestrale, strămoşii, dăinuirea românescă 
milenară, satul ca matrice spiritual-afectivă esențială, istoria ca 
metaforă a existenței în veac, nostalgia purității infantile, 
anotimpurile, iubirea târzie, solitudinea, țăranii, casa 

bătrânească ş.a. Nu lipsesc toposul urban strecurat în volute 
umoristice (Cotidiană) şi presentimentul aburos al vârstei a 
treia (Ce importanţă are?). 

Umbrele uriaşe ale lui Arghezi, Blaga şi Nichita 
Stănescu trec evanescent peste pagini. Poetul ştie să-și 
strunească verbul, cuvântul se unduieşte subtil în miezul ideii 
poetice, stăpânit fără ostentaţie şi eliberat exact atât cât este 
necesar. Pericolul aridităţii, al truismelor. al pasului pe loc este 
depăşit cu dezinvoltură, autorul găsind adesea rezolvări ce se 
rețin: „şi taurul negru gonea printre stânci/ priponit de 
genunchiul zării sihastre/ şi oriunde căuta o scăpare/ întâlnea o 
capcană-n privirile noastre” (Vis); „Ursitoarelor./ nu întrebaţi 
unde merg/ dezbrăcat de toate grădinile.../ cărările tale au un 
singur sfârşit...” (Nu întrebaţi); „tăcerea e singura veşnicie 
posibilă” (Tăcere); „cine te-a durat din fum şi ceaţă/ pentru-o 
clipă în acest noian,/ cine te păzeşte şi te-adoră,/ cine-i 
fericitul castelan?” (Năluca); „îţi mai spun să te-mbraci cu 
jăratec/ şi să vii diafană şi castă./ că la noapte voi veni 
fantomatic/ să te cer desuet... de nevastă” (La noapte voi 
veni); „mă zbat între ce este şi nu este/ între certitudini şi 
poveste” (Ambiguitate). Cugetătorul liric din volumul Apele 
tăcerii este frământat de permanenţele poeziei: viaţa, moartea, 
criza morală, Dumnezeu, îndoiala, fiinţa vremelnică, iubirea, 
cotidianul derizoriu, după o matrice mai degrabă soresciană 
decât postmodernistă, existența domestică. lumea ca teatru, 
dreptatea, căinţa, timpul trecător, orizontul natal, dezastrele, 
tăcerea cosmică, interogarea divinității, zădărnicia averii, 
întoarcerea fiului risipitor, Fata Morgana, anotimpurile, marea, 
drumul Golgotei, visul ş.a. 

Registrele afective vizează întrebările tulburătoare, 
dilemele existenţei, neliniştile morale, incertitudinile de toate 
felurile, marea trecere, stările fulgurante ale conştiinţei, 
vibraţiile inefabile ale sufletului. Iată timbrul sorescian: „Între 

mine şi urechea mea/ se interpune o distanţă mare/ ca între inşi 
necunoscuţi/ sau ca-ntre păcate şi iertare...” (Stare inedită); 
sau „Toată viaţa mea/ m-au pus în mare încurcătură/ semnele 
de punctuaţie,/ aşa cum îl pun în dificultate/ semnele de 
circulaţie/ pe un şofer prost.../ - unul pe care îl cunosc/ de 
multă vreme, lasă mașina/ la marginea urbei/ şi intră în marea 
metropolă/ cu tramvaiul 6” (Punct); sau: „Între mine şi paşii 
mei/ e o permanentă stare conflictuală.../ în timp ce ei îşi văd 
liniştiţi de drum/ eu umblu cu capul în nori.../ „iar ţi-a trecut 
prin minte o trăsnaie;/ acolo unde vrei tu să ajungi/ nu este nici 
drum” îmi zic...” (Paşii mei); sau: „Oratorul se îndreaptă 
țeapăn/ şi preocupat spre tribună.../ are cu el o desagă de 
cuvinte/ uzate, tocite, bolnave, dar mai ales/ înţepenite ca şi 
purtătorul lor/ de vreme de nu-şi mai încape în piele.../ .../ 
„asistenţa doarme placidă.../ timpul s-a epuizat, altul la 
rând...” (Discurs). Sugestia senzualităţii grele: „pe o canapea 
somptuoasă/ se întinde leneş o femeie lascivă,/ îmbietoare şi 
niţeluş neruşinată.../ deaspura canapelei, pe perete/ e un tablou 
obscen/ care creează atmosferă...” (Atât de simplu). Alteori, 
poetul e arghezian cu măsură: „Doamne, mă plec spre slava ta 
cu pietate/ şi-n gând te întâlnesc mereu în drum,/ o fac cu mare 
bucurie şi acum/ cu sufletul pătruns de bunătate” (Psalm). 
Vocile monştrilor sacri nu acoperă însă glasul propriu. În 
clipele de graţie, loan Baban ştie să fie original şi tulburător: 
„Copacul din fața blocului meu/ se comporta cam bizar/ de la 
o vreme încoace;/ cu frunzele apăsate/ de singurătate şi aer 
otrăvit/ îşi lua uneori lumea în cap/ şi pleca la plimbare/ ca un 
muritor de rând/ plictisit să mai stea într-un loc.../ tocmai când 
începusem/ să mă obişnuiesc/ cu această ciudăţenie/ şi nu-i 
mai dădeam/ cine ştie ce importanţă/ mi-a fost dat să asist/ la 
un spectacol şi mai năstruşnic.../ într-o dimineaţă/ când de abia 
mijeau zorile/ copacul plimbăreţ/ şi-a ieşit din rădăcini,/ s-a 
echipat, s-a înarmat/ ca un soldat credincios/ menirii sale 

ancestrale/ şi a plecat în marş cadențat/ spre răsărit — vibrau 
sub/ paşii lui înălțimile —/ auzise el că într-acolo/ a izbucnit un 
război.../ în locul lui, rămas liber/ cineva, într-o seară/ înainte 
de moarte,/ a răsădit o floare...” (Copacul soldat). 

Cele mai multe poeme sunt elaborate între anii 1998- 
2000. Doar câteva aparţin unei perioade mai vechi, ceea ce ne 
face să credem că autorul propune o ordine secretă şi o logică 
interioară a succesiunii creațiilor sale. Vecinătăţile par 
avantajoase pentru ochii cititorului atent şi dau seama despre 
creşteri şi descreşteri. Poemele ample creează câteodată 
impresia de redundanță, neizbutind să păstreze pe toată 
lungimea aceeaşi tensiune lirică. Volumul Apele tăcerii 
reconfirmă un destin liric anunțat de mai mult timp. Opera lui 
loan Baban, în întregul ei, îşi aşteaptă exegetul comprehensiv 


ŞI lucid care să-i pună în valoare formele de relief şi 
adâncimile. 


„CEL DIN URMĂ RAPSOD...” 


Daniel Dragomirescu este un excelent prozator. 
Facem această afirmaţie netedă, lipsită de orice ambiguitate, 
pentru a construi o premisă necesară demonstraţiei noastre 
critice. Autorul a fost până acum extrem de discret şi zgârcit în 
ieşiri publice. Am zice că este atipic prin raportare la 
obiceiurile noastre balcanice şi bizantine. Se poartă 
egocentrismul şi autoproclamarea de genial, abisal, decisiv, 
fundamental. Un poet vasluian — altminteri talentat şi bine 
prizat de critica specializată, alta decât cea adulatoare şi 
imprudent-apologetică — declara ritos, într-un conclav literar, 
că el este superior lui Esenin, marelui rus lipsindu-i (sic!) unda 
metafizic-spirituală. Chestiune de gust, până la urmă, şi de 
simţ al măsurii. În răspăr cu atari incertitudini iconoclaste, 
pitorești şi prăpăstioase, Daniel Dragomirescu a refuzat cu 
obstinaţie (programatic?) să cultive gazetele în chip ostentativ; 
n-a ieşit zgomotos la rampă şi n-a aşteptat osanalele unei prese 
diletant-agresive şi superficiale, gata să lanseze petarde şi 
fumigene promoţionale contra-cost. A preferat să lucreze 
temeinic, în taină, recules în turnul de fildeş, rezervându-şi 
plăcerea indicibilă a acumulărilor graduale, revelatoare. l-am 
prefaţat (dacă termenul nu este excesiv, fiind vorba doar de 
câteva fraze) o proză apărută în periodicul bârlădean Păreri 
tutovene, dând acolo un diagnostic optimist-prudent, din 
motive lesne de înţeles: nu citisem din opera lui Daniel 
Dragomirescu decât bucata cu pricina (Corabia lui Noe, 
prezentă şi în volumul de acum) şi nu aveam orgoliul lui 
Cuvier de a imagina întregul mastodont. Avem astăzi în faţă o 
carte în adevăratul înțeles al cuvântului, consistentă şi 
edificatoare, intitulată neutru-retractil Cel din urmă rapsod şi 

alte povestiri. Este evident pentru cititorul avizat că autorul 
face parte — la o evaluare rapidă — din stirpea aleasă a lui 
Marin Preda şi a prozatorilor con generi, exponentul lor din 
Siliştea-Gumeşti fiind un prozator realist-obiectiv, puternic şi 
tulburător, o conştiinţă artistică şi morală ce a marcat hotărâtor 
literatura română din cea de a doua jumătate a secolului al 
XX-lea. Filiaţia nu trebuie socotită unică şi infailibilă fiindcă — 
ne grăbim să spunem. argumentând implicit diferenţa 
specifică — realismul prozelor lui Daniel Dragomirescu are 
subtile inserturi ce ţin de magic şi mai cu seamă de miraculos, 
iar unele finaluri în coadă de peşte amintesc izbitor de 
soluţiile epice insolite ale lui Gala Galaction şi Mircea Eliade. 
Cum toate comparaţiile au un viciu de fond — şchioapătă — este 
de bun simţ să spunem că autorul nostru îşi caută propriul 
făgaş epic, fără a se putea desprinde cu totul de tirania 
modelelor emblematice. O radiografie lapidară a prozelor 
cuprinse în volum este sugestivă, cu menţiunea că sunt lucruri 
ce nu se pot rezuma fără riscuri majore; iar ceea ce este 
pasabil se uită de la sine. 

Un ţăran sucit, pitoresc, un inconformist intratabil, 
Părcălici (ar fi interesant un studiu asupra onomasticii 
personajelor), este protagonistul povestirii liminare. Corabia 
lui Noe; refuzul lui paradoxal de a intra în C.A.P. (temă 
vetustă, proză valabilă) capătă brusc o turnură grotesc- 
umoristică, glisând subtil într-un absurd aburos, nu mai puţin 
expresiv. O babă înviată din morţi stârneşte imaginaţia 
infantilă; notația este aici rapidă, nervoasă, întemeiată pe o 
fină fixare a mărcilor oralităţii (Sâmbăta morţilor). Într-o 
povestire similară ca sugestie narativă, încă mai bine articulată 
(Şantiergeist), trei „strigoi”, întruchipaţi aievea, mustră 
constructorii unei hidrocentrale pentru profanarea locului lăsat 
din străbuni. Finalul este transparent: „În malul prăbuşit odată 
cu maşina lui nea Gică am văzut, la lumina palidă a 

reflectoarelor, trei coşciuge cu scândura putrezită şi capacele 
întredeschise, rânjind parcă ironic”. Funcţionarul model 
leronim Zalomit trăieşte o metamorfoză kafkiană (sensul 
involutiv): se preschimbă într-o maimuţă şi dispare în pădure. 
Este sugerat aici, cu fineţe, absurdul existenţei, cu ideea 
subiacentă a degradării umanului (ca la Eugen lonescu în 
Rinocerii). Proza poartă titlul voit ambiguu Schimbarea la 
faţă. Pană de inspiraţie prezintă un caz de dedublare a 
naratorului (dramaturg, fără vocației), toată povestirea fiind 
construită pe canavaua ironiei şi grotescului. O dispută 
kafkiană frate-soră constituie nucleul narativ al povestirii În 
ceaţă. Substanţială în toate sensurile este aceea care dă 
jumătate din titlul volumului (Cel din urmă rapsod). Eroul, 
prins în dansul ritualic al ursitoarelor, potențează sensul 
inițiatic al povestirii şi vibrația tragică a existenţei pământeşti: 
„Îngânându-şi mereu cuvintele, ele au prins să-l ridice uşor de 
la pământ şi, pe când el se înălța, poleit de razele lunii, un 
norişor alburiu de fum s-a iscat în juru-i şi i-a cuprins încet 
trupul. Purtat astfel în braţe de fete, Culae nu contenea să 
cânte, cu chipul plin de smerenie şi cu găidulca strâns lipită de 
inimă”. 

Privitor la prozele lui Daniel Dragomirescu sunt de 
făcut câteva observaţii sintetice. Toposul predilect al autorului 
este satul (văzut uneori la interferența tulbure cu oraşul, 
amestecând vechi şi noi rânduieli), care conservă cutume 
anceastrale, mituri, eresuri, superstiții, poveşti miraculoase. 
Corelativ, personajele autorului (eroi  ciudaţi, suciţi, 
încăpăţânaţi, ferecaţi lăuntric, necomunicativi, păstrând în 
suflet o taină inefabilă, amintind în treacăt de unele entităţi din 
proza sadoveniană şi aceea a lui D.R. Popescu), au impulsuri 
misterioase, par conduse de forţe oculte, de dincolo de fire. 
Ele promovează, implicit şi explicit, o filosofie de viaţă, aparte 
şi o morală ieşită din comun; altfel spus, ies din serie, 

particularizându-se, fără ca desenul caracterologic trasat de 
autor să aibă contururi foarte clare. Observaţia realistă este 
intersectată de fulgurații esoterice (realul încorporează 
miraculosul). Merită a fi evidențiat, în context, realismul 
lingvistic, urechea naratorului fiind foarte atentă la sonurile 


regionale. Nu încape discuție, Daniel Dragomirescu are talent 
narativ, viziune şi stil. 

ÎN UMBRA LUI SADOVEANU 


Bărbatul masiv are mișcări potolite şi vorba 
cumpănită; părul albit de ani exprimă condiţia senectuţii. Este 
pescar, vânător şi publicist de-o viaţă. Este neobosit: umblă 
peste tot, vorbeşte cu oamenii, cultivând o democraţie sublimă 
a dialogului, fără a-şi alege interlocutorii, de la ţăran până la 
ministru, este egal cu sine, moderat, bine dispus, tolerant, 
îngăduitor peste marginile fireşti. Constantin Slavic, omul 
public, se imprimă pe retină şi în memorie; el nu poate fi uitat, 
nici ignorat, nici ocolit; este fatalitatea necesară. Într-o viaţă 
de om a colindat toate oraşele, satele, cătunele, vâlcelele, 
dealurile, pădurile, luncile judeţului Vaslui aidoma unui ilustru 
înaintaş la scară naţională, Mihail Sadoveanu. Dealtfel, 
Constantin Slavic este o structură sadoveniană, nu doar din 
perspectiva fizicului ci şi ca imagine intelectuală. Este un 
narator înnăscut, un prozator cu nebănuite resurse, căruia fie 
vitrepia vremurilor, fie ocupațiile absorbante, fie peregrinările 
pescăreşti şi vânătorești nu i-au permis la tinerețe şi la 
maturitate să-şi decanteze viziunile şi să le cristalizeze în cărţi. 
Autorul este un mare risipitor de daruri, un epicureu, un 
filosof al vinului şi conversaţiilor gen „Hanu Ancuţei”, unde, 
sub pretextul ospeţelor pantagruelice şi al revărsărilor bahice, 
se spun poveşti de odinioară. Stirpea sadoveniană nu-l 
dezminte. Posibilele filiaţii artistice trec obligatoriu prin 
Creangă, Sadoveanu, Panait Istrati (este mai puţin colorat 
decât brăileanul), Gala Galaction, Fănuş Neagu. Sunt monştri 
sacri ai prozei româneşti, neîndoielnic, şi mi s-ar putea obiecta 
enormitatea comparaţiei. În replică voi spune că în arta literară 
contează modelul ca reper de referinţă, dar mai cu seamă 
timbrul personal inconfundabil. Constantin Slavic nu este un 

epigon obedient, timorat de umbra uriaşă a înaintaşilor; el ştie 
să-şi croiască propriul drum şi, dacă va găsi înlăuntrul fiinţei 
sale energiile creatoare tainice ale marilor dăruiţi, ar putea 
intra în galeria idolilor. 

Volumul de faţă — Urmele — nu ambiţionează să 
atingă panoramele epice, focalizându-se pe povestiri de scrută 
întindere (2-3 pagini), cu un sâmbure narativ semnificativ, 
glisând uneori către schiță. Imaginea de ansamblu este 
caleidoscopică şi-ţi trebuie o răbdare benedictină pentru a 
evalua, printr-o lectură atentă, diversitatea tematică. În esenţă. 
Constantin Slavic „decupează” realul în secvențe, îl 
atomizează pentru a sugera complexitatea vieţii, curgerea ei 
inexorabilă şi multitudinea de fațete, tragice, groteşti, 
uluitoare, derutante, romantice, derizorii. terne, emoţionante, 
ridicole, incredibile, stupide. Există, aşadar, o percepţie pe 
orizontală şi pe verticala lumii. cu simultaneităţi de 
evenimente şi succesiuni aleatorii, fără ca intervenția 
naratorului omniscient să fie dictatorială. Constantin Slavic 
vede lumea prin dioptrii realiste și nu are ambiția s-o modifice. 
Face parte din familia obiectivilor („„doricilor” — Nicolae 
Manolescu), deşi pare implicat afectiv, cu discreție, în fibra 
narativă. Cu o bună intuiţie de prozator, evită parantezele 
etice, didacticismele, lăsând viaţa să-şi urmeze legităţile 
implacabile. 

Constantin Slavic are şi vechi stagii de epigramist, dar 
— paradoxal — debutul editorial a survenit şi aici relativ târziu. 
Cu doar câţiva ani în urmă, neobositul condeier a apărut în 
faţa cititorilor cu un volum individual intitulat Acasă (poezie 
şi epigramă). Figurase până atunci axclusiv în antologiile 
epigramiştilor vasluieni. În Râşii lumii autorul dă măsura 
valorii sale de umorist, consecutivă aceleia de publicist şi 
prozator. Se cuvine să observăm că epigramistul are un ochi 
atent la tot ceea ce înseamnă spaţiul social: viaţa în 

manifestările ei multiforme, adesea derutante. Autorul 
năzuieşte să  veştejească prostia, corupția, demagogia, 
politicianismul imund și agresiv, lăcomia, mercantilismul, 
imoralitatea, afacerismul. El pledează implicit pentru o lume 
curată, în care valorile să fie aşezate şi recunoscute. Este un 
moralist deghizat, un spirit bonom, cu zâmbet subţire, un 
îngândurat care face adesea figură de jovial. Constantin Slavic 
desfide canoanele epigramei clasice, tratează liber 
încorsetările prozodice, se mişcă dezinvolt — uneori prea 
dezinvolt — pe claviatura limbii române, îngăduindu-şi gesturi 
de lejeritate, când spiritul aţipeşte şi, fatalmente, vigilența 
slăbeşte. Autorul inventează cuvinte, forţându-le să intre în 
tiparul lingvistic prestabilit, violentând morfologia şi sintaxa, 
asociind termenii cu o nonşalanţă deconcertantă pentru 
cititorul cuminte. Epigramistul este un nonconformist pe care 
îl lasă rece, probabil, încruntările doctorale ale profesorilor de 
limba română, dedicându-se cu voluptate jocului său 
asociativ/disociativ. Titlul însuşi al volumului este expresia 
unei iconoclastii voioase, din care cititorul poate înţelege 
orice. Râşii lumii pot fi, pe de o parte, cei de care râdem 
sarcastic, bucuroşi că nu suntem noi în postura respectivă, pe 
de alta, vietăţile binecunoscute ce întregesc fauna românească 
şi asigură, neîndoielnic, un beneficiu ecologic. 

A spune, în spiritul adevărului, că volumul lui 
Constantin Slavic este inegal echivalează cu un truism. Acesta 
este autorul, aşa scrie el şi se cade să nu uităm nicio clipă 
vorbele memorabile ale lui G. Călinescu: Omul nu poate sări 
peste propria-i umbră! Autorul nu iubeşte rigoarea absolută; 
la fiecare pas demersul său umoristic se relativizează şi atestă 
o structură psihologică şi intelectuală liberă, fără complexe şi 
timorări. 

Epigramistul este prolific şi imprevizibil. Fecunditatea 
lui este proverbială şi este suficient să argumentăm această 

aserţiune cu un detaliu anecdotic. La una din şedinţele 
Cenaclului umoriştilor „Valentin Silvestru”, infatigabilul autor 
a citit în jur de 100 de epigrame, putând susține de unul singur 
o întreagă reuniune. Că unele catrene sunt reuşite, iar altele 
excelează prin umor involuntar este o altă poveste. Corelativ. 
umoristul este imprevizibil. Niciodată nu ştii ce rezolvare va 
găsi unei teme date, niciodată nu vei putea estima ce creaţii 
lingvistice va pune în circulaţie. A intrat în folclorul local 
vocaţia lui Constantin Slavic de a remodela limba română 
după un tipar propriu, de a impune termeni şi sonuri ciudate, 
groteşti, hilare, hazlii, contorsionând morfologia. lexicul, 
sintaxa, topica. Această libertate nonşalantă îl prinde cum nu 
se poate mai bine pe septuagenarul de astăzi. omul care nu se 
supără niciodată, arborând invariabil o mină tolerantă. 
comprehensivă. Constantin Slavic aparţine prin fibră familiei 
bonomilor, având o înţelegere senină a lucrurilor şi a 
oamenilor, un scepticism blând şi îngăduitor. Aşa se explică 
faptul rarisim că nu se crispează la observaţiile critice, oricât 
de dure, nu se descurajează niciodată şi-şi urmează calea cu o 
tenacitate şi o vioiciune exemplare. Poate că briza unei 
resemnări filosofice, aidoma celei a ciobanului mioritic, l-a 
atins câteodată; poate că descurajarea de-o clipă l-a făcut să se 
oprească, să se reculeagă şi să-şi tragă sufletul, dar momentul 
de slăbiciune a trecut repede. 

Autorul este infatigabil: scrie poezie, proză, epigrame, 
editează volum după volum, merge la pescuit şi la vânat, 
participă la reuniuni confraterne, colaborează la gazete, 
degustă cu prietenii un pahar de vin, se plimbă prin urbea 
Vasluiului cu traista de anecdote agățată de umăr, râde cu 
şarm şi lăcrimează cu discreţie. Contemporanul nostru este — 
altfel spus — om al cetăţii — personaj sine-qua- non, gurmand 
şi gurmet, admirator retranşat al sexului slab şi frumos, 
povestitor înnăscut de snoave, anecdote şi întâmplări 

vânătoreşti, bucătar improvizat şi original, sociabil, 
comunicativ, hâtru şi poznaş. 

Esteţii superiori vor strâmba din nas, obiectând că 
epigramele nu respectă canoanele genului, iar prozele sunt 
despletite. Dacă autorul ar auzi aceste înțepături de cârcotaşi 
ar râde în hohote. Şi ar avea dreptate fiindcă impasibilul 
Constantin Slavic nu ţine cont de recomandările doctorale ale 
spiritelor elitiste; el scrie la fel de natural cum respiră; este o 
natură literară şi nimic mai mult, nici mai puţin. A-i cere 
pădiei Slavic să scrie altfel, în consens cu rigorile Gramaticii 
Academiei, este ca şi cum ai cere soarelui să-şi schimbe 
cursul. Ar fi un atentat la rânduiala cosmică. 

SAVOAREA SCRIITURII 


Constantin Slavic rămâne fidel structurii sale 
creatoare. De mai mulţi ani s-a consacrat prozei scurte (schiţei, 
povestirii, parabolei de mici dimensiuni, reportajului deghizat) 
şi a publicat până acum un număr important de volume, semn 
că îşi ia misiunea în serios, aceea de observator atent al vieţii 
în toată diversitatea ei caleidoscopică. Particularităţile 
scriiturii au rămas aceleaşi, demonstrate anterior cu o 
consecvență semnificativă: secvenţe narative nutrite din 
curgerea inexorabilă a destinelor pe axa timpului. personaje 
normale, groteşti sau sucite puse în circumstanţe revelatoare, 
întâmplări de toate felurile, hazlii, triste, tragice, ridicole, 
stupide, benigne ori maligne, uneori de un pitoresc aparte, 
finaluri aşteptate. conformiste ori imprevizibile, o magmă ce 
se revarsă neobosit sub ochii cititorului răbdător, mărci 
puternice ale 'oralităţii, un lexic păstos, bogat şi expresiv, 
onomastică şi toponimie realiste ori ficționale, foarte 
sugestive, relatări sfătoase ale unui narator omniscient şi 
omniprezent sau ale unor naratori-personaje-martori, vorbire 
cu parfum popular. Constantin Slavic nu se inhibă în faţa foii 
albe, aşterne infatigabil istorii greu credibile dar parcă rupte 
din viaţă, conturează siluete umane în registru realist şi 
câteodată împinge naraţiunea către senzaţionalul facil. Titlul 
cărţii spune ceva despre o anumită înclinaţie a autorului către 
şăgălnicie şi teribilism stilistic (Durerea de cap), el fiind atent 
nu doar la propriul discurs narativ ci şi la relaţia (ipotetică) a 
acestuia cu o masă receptivă de cititori. 

Constantin Slavic îşi construieşte astfel răbdător 
propria perspectivă despre lume, înscrisă în coordonatele 
subiectivităţii artistice, edifică gradual o filosofie de viață 
accentuat  hedonistă (plăceri fizice, chiolhanuri, beţii, 

petreceri, mese copioase, călătorii) şi articulează un mod de 
judecată cu privire la „măştile” atât de diverse ale umanului. 

Paradoxal, pentru scriitorul nostru (fost reporter de 
teren decenii la rând) tocmai realitatea este aceea care se 
impune discreţionar şi modifică datele esenţiale ale planului 
ficțional. Cu alte cuvinte, realitatea bate ficţiunea în toate 
sensurile şi pe toate palierele şi aşa trebuie înţeles 
avertismentul categoric din subtitlu: Povestiri năucite de 
cruzimea realităţii. 

Nici tematic autorul nu se abate de la limita adoptată 
în volumele anterioare, cu menţiunea specială că uneori sunt 
valorificate secvenţe cu semnificaţie epică din calendarul strict 
al actualităţii: criza românească, partidul lui Dan Diaconescu 
(De pe altă lume), destinul tragic al Mădălinei Manole, 
festivalul umorului pus în relaţie cu brigăzile redacţionale de 
odinioară, drama bebeluşilor de la Maternitatea Giuleşti, 
destinul politic al lui Emil Boc (Din jurnalul unui veteran), 
mafia de la Piatra Neamţ (Lanţul cârdăşiilor), isprăvile fiului 
parlamentarului Sorina Plăcintă ş.a. 

Nu lipsesc episoadele din epoca totalitară, povestiri 
despre pescuit, însurătoare, dragoste, moartea unui căţel 
(Secretul  Rachetei), câte o scenă erotică fierbinte 
(Zăpăcitul), o întâlnire buclucaşă a soţilor într-un bordel 
(Hotel continuu), derapaje morale ciudate (Suflet secat), 
hoţia la români (Huhurezii), întâmplări senzaţionale şi tragice 
(Tombola ucigașă), inundaţiile şi oamenii, derizoriul şi 
stupidul cotidian (o mică „bijuterie” epică — Tăiţei cu nucă), 
efectele perverse ale alcoolului (La şcoala de antialcoolici), 
care ating chiar şi pe profesorii de... antialcoolism etc. 

Cu un asemenea material narativ, Constantin Slavic 
îşi continuă neabătut aventura scriiturii, urmărindu-şi cu 
obstinaţie steaua literară. 

2011 

OAMENI ȘI DESTINE 


Profesorul bârlădean Ion Puflea, cunoscut în mediile 
literare sub pseudonimul Simion Bogdănescu, riscă un titlu 
rimat pe coperta volumului său de proză scurtă, Zar bizar. 
Inţelegem că este vorba de zarul destinului, ce prezidează 
existența personajelor încorporate ficţiunilor sale epice. Cartea 
cuprinde naraţiuni de scurtă respiraţie, la persoana a III-a, cu 
narator de tip obiectiv, omniscient şi omnipotent, focalizate pe 
câteva nuclee tematice predilecte. - 

Era inevitabil ca disponibilitățile creatoare ale 
scriitorului să-l ducă spre proză, după o experiență lirică 
întinsă pe câteva decenii şi după aceea eseistică, nici ea 
neglijabilă. In ultimii ani a ieșit la iveală și fibra polemistului, 
sagace, percutant, meticulos, decomplexat, cel care are la activ 
cel puţin o execuție spectaculoasă (v. cronica sarcastică şi acră 
consacrată Cumințeniei lui Procurante, cartea de eseuri 
critice, confesiuni şi medalioane ale profesorului Gruia Novac, 
nu mai puţin cunoscutul său concitadin). 

Simion Bogdănescu scrie alert, colorat, fără preocupări 
speciale de stil, etalându-şi dezinhibarea lingvistică, preocupat 
fiind de construcţia epică, de conflict, de tipuri umane şi mai 
ales de „fabulă”. Tâlcul final al naraţiunilor sale se revendică 
de la un postmodernism bine controlat. Sâmburele epic al 
prozelor ţine de absurdul, grotescul, derizoriul existenţei, de 
ironia cruntă ce joacă uneori feste tragice oamenilor. Un 
determinism inexorabil, o fatalitate imbatabilă marchează 
viaţa personajelor ce populează ficţiunile lui Simion 
Bogdănescu. 

A rezuma înseamnă a trăda spiritul cărţii. Dar... 


SI 


Un popă se bucură de nurii unei ţigănci nărăvaşe, iar 
prostănacul bărbat al femeii — martor la scena acuplării — 
admite că muierea îl are pe Michiduţă în ea şi trebuie neapărat 
lecuită de preacucernicul părinte (Mureaţă). Un flăcău trage 
într-o vulpe vicleană; animalul se preface mort, pentru ca la un 
moment dat să-l muşte pe om de spate şi să dispară (Alecu). O 
fată uşor retardată, Frăsâna, trece examenele cu ajutorul 
învățătorului, susţinut la rândul lui de familia fetei cu pui de 
găini (Băstăcan). O intrigă erotică, o confuzie tragică şi un 
tânăr este împuşcat mortal (Aidoma). Un băieţandru este lovit 
de cal şi moare înainte de a ajunge la spital (Jică). O pasăre 
uriaşă zmulge un cireş din pământ şi dispare cu el în văzduh 
odată cu copilul ce fura fructele gustoase, înainte ca stăpânul 
pomului să tragă cu pușca (Cireşe de mai). Un tânăr 
locotenent intră într-o companie feminină îndoielnică şi nu 
poate ajunge la timp la unitate. Cheia casei este ascunsă de 
femeie într-un loc foarte intim (Cheia). Un învăţător, fost 
combatant, îşi vizitează nişte vechi cunoştinţe. La întoarcerea 
acasă, pe zăpadă şi frig, este sfâşiat de o haită de lupi 
(Învățătorul). O nevastă, frământată de bănuiala că are 
cancer, merge la mare singură, are o aventură erotică, reiterată 
anul următor cu acelaşi partener. Soţul, plecat şi el la mare, 
află adevărul chiar din gura nesăţiosului amant, se întoarce 
acasă şi-şi bate crunt soţia. După un an femeia moare exact de 
ceea ce îi era frică, de cancer (Negelul). O romantică poveste 
de dragoste din timpul războiului bântuie memoria afectivă a 
unui fost combatant, care şi-a pierdut iubita într-un 
bombardament (Groapa de bombă). O poveste curat grotescă 
este Vibratorul, ce aminteşte — fără ca similitudinile să fie 
izbitoare — de o secvenţă epică faimoasă din Cronică de 
familie de Petru Dumitriu. Excursie în zig-zag rămâne o 
simplă relatare jurnalistică, lipsită de detaliile revelatoare ce 
fac deliciul unor asemenea scrieri. Banalitatea este aici 


programatică, ceea ce nu schimbă în chip esenţial datele 
problemei. Demonstraţie pentru Pace(pa)! este o compoziţie 
ingenioasă, întemeiată pe efectul suprapunerilor vocale ce au 
născut ambiguităţi savuroase, la momentul potrivit, colportate 
ca atare de folclorul „subteran” al defunctei epoci totalitare. 
Personajele lui Simion Bogdănescu sunt oameni de o 
simplitate genuină, ţărani, meseriaşi, argaţi, feţe preoțești, 
vânători, soldaţi, agricultori, adunaţi prin voinţa discreţionară 
a autorului în toposuri semnificative, în crâşme, pe câmp. în 
pădure, pe front, în interioare insalubre şi promiscue, în birturi 
nenorocite. O lume măruntă, pitorească, vivace, adesea 
vulgară fără a avea conştiinţa vulgarităţii, supusă destinului. 
Oamenii mor în accidente stupide, victime ale unor factori 
aleatorii ce frizează ridicolul tragic; beau cu patimă, 
sporovăiesc, se ceartă, se ironizează, umblă de colo-colo, se 
agaţă de viaţă fără disperări abisale; structura lor psihică nu 
dezvăluie mari complexităţi; sunt fiinţe sociale trăind frenetic 
la nivelul biologicului; se împreunează cu naturaleţea 
vietăţilor sălbatice şi — cu excepţiile de rigoare — au reacţii 
previzibile, la nivelul omenescului elementar. Pe linie de 
consecuţie, limbajul lor este frust, verde, câteodată buruienos, 
fără reticenţe speciale, fără pudibonderie ori ifose preţioase. 
Este aici ceva din Caragiale şi din Preda în maniera de a defini 
caracterologic personajele prin stilul vorbirii: „Cel mai mult 
câştiga un ţigan, pe nume Tetejai, de prin Oltenia, un garid 
înalt, cu nas cocârjat, cu mâinile negre-negre, iar cu palmele şi 
degetele vinete ca de stăncuţă. Nu ştiu cum învârtea el 
oscioarele pătrate şi punctate, dar, oricând avea nevoie de unu- 
unu sau de şase-șase, totdeauna le nimerea. Ca să-i facă în 
ciudă şi să nu-i meargă la inimă câştigul, un caporal brăilean, 
bun de şotii, la terminarea partidei, începea, înțepându-l pe 
cioroi: Tochiro fleau,/ Tochiro fleau,/ Deteteş te mai gari,/ 

Grau, grau!/ Racaracara!/ Ce-or mai face cei de-acasă,/ Ce-or 
mai bea,/ Ce-or mai mânca?/ ‘Abar n-am!” 

Sonurile onomastice, aspre, scrâșnitoare, pitoreşti, sunt 
memorabile, certificând urechea atentă a autorului şi simţul 
grotescului: Postică, Frunzulescu, Trascălu, Târtăbesă, 
Gilette, Șchiopu, Surdu, Berbecea, Budachi, Palicarul, 
Vrabie, Ţapu, Pârjol, Zămoşanu, Micărău, Coţovâcă, 
lanacache, Vântu, Cap de Mâţă, Licuţa Săpunaru, Tutti, 
Ghiţă Zărucu, Mitriţă Matolea, Vârtosul, Dumbale, 
Bombolică,  Viorsac,  Lenarcea, Ştefan  Brumărel, 
Chirtoacă, Miculeţ, Papuc. 

Simion Bogdănescu este un autor înzestrat, ce 
pendulează între soluţia securizantă a prozei prediste şi 
postmodernism, fără a-şi fi decis traiectoria definitivă. Cărţile 
următoare ne vor lămuri. 


2006 

APETENŢA PAMFLETARĂ 


Vivacele Simion Bogdănescu (lon Puflea) publică la 
Editura Cronica (laşi, 2009) volumul de infraeseuri Aşchii de 
spirit, prefaţat de mereu generosul Valeriu Stancu. Pentru a 
tălmăci conceptul nebulos de infraeseu, autorul ne trage suav 
în zona meta-fizică: „...de câte ori mă îndemn să concep un 
infraeseu, în vecinătatea sclipirilor astrale, mi se pare că intru 
cu o secure de argint într-o branişte imaginară să tai copacul 
ideal din trunchiul căruia se împrăștie la întâmplare aşchiile de 
spirit (p.13)”. Frumos spus, greu de realizat! Cu o excepţie. 
evident contrastantă, eseurile sunt echilibrate, judicioase, 
cuminţi, chiar didactice şi pedante pe alocuri, mizând pe 
ipoteze critice valide şi pe acolade livreşti bine temperate. 
Ironia în Letopiseţul Ţării Moldovei, cu trimitere expresă la 
lon Neculce, nu depăşeşte — fie şi ca infraeseu — graniţele 
hermeneutice impuse de istoricii literari profesionişti: 
G.Călinescu, Nicolae Cartojan, Şerban Cioculescu. Eminescu 
rămâne o nucă tare pentru oricine — axiomă ce nu-l 
descurajează defel pe infatigabilul infraeseist (sic!), pregătit 
cu spada şi armura pentru marele turnir. Deocamdată nu 
putem vorbi decât de un „duel” incipient, în care spadasinul 
nostru îşi face necesara „încălzire”. Aşa s-au născut: O 
bijuterie lirică eminesciană, cu subtitlul lămuritor „Prima 
doină cultă din poemul «Călin Nebunul», Metafora „stăpâna 
mării” în poezia eminesciană (Scrisoarea I), Aspecte 
cosmogonice eminesciene, Timp haotic în Scrisoarea I de 
Mihai Eminescu. Demnă de tot interesul analiza din 
Cimilituri... crengisme: argumentaţie strânsă, terminologie 
bine controlată, exactitate „ştiinţifică”. 

Mai poate să spună ceva cititorului actual poezia lui 
Al. Vlahuţă? Din când în când ea este resuscitată de condeieri 
imberbi ori de octogenari sentimentali, motivaţia fiind dată cel 
mai adesea de vagi patriotisme locale. Simion Bogdănescu ia 
lucrurile în serios şi vede în Vlahuţă nici mai mult, nici mai 
puţin decât un precursor al lui Panait Cernea, Vasile 
Voiculescu,  Al.Macedonski,  G.Bacovia şi — sancta 
simplicitas! — Rilke (Poezia vlahuţiană, acum). Demonstrația 
rămâne un simplu exerciţiu analogic întrucât înaintaşul n-a 
fost validat esteticeşte şi ca atare întâietăţile lui ţin de 
protocronismul vid. E cu totul altceva să spunem, bunăoară, că 
Alecsandri şi Bolintineanu anunţă pe Eminescu. 

Animat de duh  localist, eseistul scrie pagini 
encomiastice despre câţiva autori bârlădeni, supralicitându-le 
statura intelectuală şi artistică: Traian Nicola, Serghei 
Coloşenco, Nicu Botezatu, George Irava, Iorgu Gălăţeanu, 
Constantin Clisu. Sunt condeieri stimabili şi merituoşi, de o 
tenacitate invidiabilă, iar dreapta cumpănă şi judecata 
obiectivată le-ar fi fost de mai mult folos. Lui Gruia Novac, în 
schimb, îi aplică un tratament vitriolant, exersându-și cu 
voluptăţi indicibile vocaţia de pamfletar (Obrăznicia lui 
Prosturante). Sunt inventariate scrupulos toate erorile, 
scăpările, inadvertenţele mai mici sau mai mari din cartea 
concitadinului său: tautologii, pleonasme, dezacorduri ş.a. 
(Cuminţenia lui Procurante, Casa de Editură Mureş, 2001). 
Registrul predilect este acela sarcastic. Gruia Novac este „un 
veleitar cu ifose de genialitate provincială”, „răsfăţat grosier 
ca un geniu”, un „criticuţ”, „criticoi”, „Gruiuţul criticuţul”, ins 
de o „crasă incultură” suferind de ideofrenie şi alexie, cu „un 
chip ca un Einstein fără creier”, „ca o mască mortuară uitată în 
deşert”, „scriptorul profesoraş”, „cu găuri serioase de incultură 
în cap”. O execuţie atât de dură nu poate izvori — se pare — 
decât dintr-o umoare neagră, dintr-un fond resentimentar 

adânc, sper vindecabil. Publicat iniţial într-o revistă marginală 
(Prutul), pamfletul a părut expresia unei izbucniri 
temperamentale de moment. A-I relua după 8 ani într-o carte 
este cu titul altceva. Semnificaţia este de judecată definitivă, 
exclusă revizuirii. 

lată o situaţie plină de învăţăminte. Înţelepciunea 
populară a sintetizat-o genial: două săbii nu încap în aceeaşi 
teacă. Să fie municipiul Bârlad prea mic pentru Simion 
Bogdănescu şi Gruia Novac? 

Așchii de spirit confirmă predispoziția critică a 
infraeseistului şi apetenţa pamfletară. Punctele tari ale cărţii 


trebuie căutate în spaţiul construcţiei şi nu în acela al negării 
violente. 


2009 

REMEMBER 


S-au împlinit 70 de ani (în 2010) de la naşterea 
poetului Ion Iancu Lefter şi 20 de ani de la brusca lui 
dispariţie fizică. Ziua fatidică a fost 1 martie 1990, când un 
automobilist în uniformă de poliţist l-a spulberat pe o trecere 
de pietoni din centrul Vasluiului. Câţiva condeieri fără mari 
scrupule profesionale s-au grăbit să lanseze o mică bombă de 
presă cu efect limitat: poetul ar fi fost asasinat de exponențţii 
din umbră ai fostei miliții ceauşiste (sic!). Din panoplia 
zvonisticii bine dirijate n-a lipsit nici alegaţia cu priză la 
cititorul avid de senzaţional: la mijloc ar fi nici mai mult, nici 
mai puţin decât mâna K.G.B., ca şi cum temutul şi 
atotputernicul serviciu secret sovietic n-ar fi avut altceva mai 
bun de făcut decât să elimine poeţi cvasi-necunoscuţi din 
România. Cert este că se fractura destinul pământesc, la mai 
puţin de 10 luştri de viaţă, al acestui Orpheu local ce a 
pendulat mereu între boema pitorească frivolă şi ostentativă şi 
un sacerdoţiu liric în care credea cu obstinaţie. Ion Iancu 
Lefter era un poet al satului şi al ţăranului, al sevelor şi 
miresmelor pământului, al muncilor şi anotimpurilor, al 
mișcărilor sufleteşti ancestrale şi al frăgezimilor rustice. Încă 
imberb şi iconoclast, l-a vizitat acasă, împreună cu lon 
Murgeanu, pe impetuosul G.Călinescu, iar „divinul critic” le-a 
consacrat o tabletă comprehensivă în Contemporanul (16 
februarie 1962). Era o poliţă în alb pe care cei doi au folosit-o 
după puteri, noroc şi vocaţie. 

Dincolo de mitologia apocrifă ţesută în jurul 
personalităţii poetului, se cuvine să reținem câteva trăsături ale 
autorului Stării de duminică, eliberate de zgura refracţiilor 
deformatoare: iubea poezia şi-şi cultiva orgolios această 

vocaţie (deşi a căzut nu o dată în manufactură din cauza 
constrângerilor dogmatice ale vremii, când poezia patriotică 
era sinonimă cu lozinca disimulată, cu metafora convenţională 
superlativ-luminoasă şi cu patriotismul mimat). Singura scuză 
(dacă poate exista una): dorinţa fierbinte de a fi publicat. În 
răstimpul celor 7 ani cât am lucrat împreună la fostul ziar 


judeţean de partid, Vremea nouă. lon lancu Lefter şi-a 


publicat poemele conformiste, adică pe linie, fără nicio 
dificultate. Odată îndepărtat din redacţie. a recurs — în 
complicitate amicală cu redactorul şef, la două pseudonime 
predilecte: I.Albeşteanu (era originar din Corni-Albeşti) şi 
I.L.Cetină. Micile lui gesturi de frondă, inconformismul ceţos, 
anticomunismul difuz deveniseră de notorietate în mitologia 
locală, supralicitate indecent după Revoluţia din decembrie 
1989 de către „fani” gălăgioşi şi impostori justiţiari. 

Marea problemă a poeţilor epocii — fie onorabili, fie 
veleitari tenace — o reprezenta dificultatea majoră a afirmării 
literare. Ion Iancu Lefter n-a trăit cele mai prielnice timpuri. 
N-a izbutit să devină membru al Uniunii Scriitorilor (un vis 
persistent), iar volumele de versuri, cu tiraje modice în raport 
cu autorii consacraţi, nu depăşeau ecoul de stimă şi 
consemnarea  lapidară, conjuncturală. Câţiva admiratori 
intoleranţi i-au supraestimat valoarea, fără argumente estetice 
peremptorii şi i-au augmentat statuia. Or, omul social şi-a 
creat de-a lungul vieţii destule dificultăţi din cauza unei prea 
pământești patimi irepresibile: alcoolul. Aici trebuie căutată şi 
cauza intempensivei şi tragicei lui morţi. 

Posteritatea poetului n-a depăşit niciodată limitele 
evocării sentimentale ori ale encomiasticii convenţionale. În 
Cronica Vasluiului, monografie semnată de Mihai Ciobanu, 
Alexandru Andronic şi Petru Necula (Editura Publirom, laşi, 
1999, p.355-356), Ion Iancu Lefter este plasat — supralicitant — 
în capitolul personalităţilor de seamă (un capitol separat este 

consacrat pur şi simplu personalităţilor) şi judecat, pe de o 
parte, din perspectiva unui destin damnat, pe de alta, dintr-un 
unghi comprehensiv-laudativ, fără prea multe argumente 
estetice. Note superlative atinge loan Baban (Univers 
cultural și literar vasluian. Dicţionar, Editura Pim, lași, 
2008, p.251-254): „Ion Iancu Lefter este un poet remarcabil” 
(p.253). Cu trecerea anilor posteritatea poetului va fi din ce în 
ce mai înceţoşată. 


2010 

PORTRET ÎN EVANTAI 


În mai puţin de un deceniu şi jumătate (1998 — 2011), 
prof. dr. Petre losub a edificat o operă, pe care exegetul 
calificat şi deopotrivă cititorul amator o pot judeca acum în 
ansamblu. din perspectiva unei organicităţi structurale. 
Răgazul relativ scurt dedicat aventurii scriiturii are o 
explicaţie perfect legitimă: autorul a asumat achiziţiile 
culturale — în sens larg — decenii la rând, prin acumulări şi 
decantări, adesea dureroase, prin severe poziționări axiologice 
— mai niciodată oportuniste — pentru a-şi putea permite în cele 
din urmă clipele magice ale sintezei. 

Aşa cum am argumentat în altă parte, Petre Iosub 
putea debuta editorial mai demult, în anii tinereţii lui 
impetuoase şi inocente, când rigorile şi cenzurile interioare 
funcționau mai permisiv şi când nu s-ar fi putut lovi, eventual, 
decât de închistările inerente epocii totalitare. Dogmatismul 
stalinist mortificant al anilor '50 trecuse, iar oamenii de 
cultură puteau „respira” cu o anume lejeritate. Cenzura putea 
fi depăşită prin tenacitate, insistenţă, forță persuasivă şi limbaj 
esopic, spre a nu ne referi strict la micile compromisuri 
pasabile. Se ştie că temuţii „cerberi” ai cenzurii comuniste nu 
erau chiar atât de închistaţi — excepţiile confirmă regula — pe 
cât se crede astăzi şi că un autor valoros izbutea cel mai 
adesea să-şi tragă opera spre lumina tiparului. O spune 
Nicolae Manolescu însuşi într-o carte recentă, autor al cărui 
destin literar a fost marcat puternic de îngustimile politice ale 
epocii trecute (v. Nicolae Manolescu — Viaţă şi cărţi, Editura 
Paralela 45, Piteşti, 2010). 

Cu toate acestea, criticul a reuşit să-şi vadă cărţile 
tipărite şi încă în tiraje ce sfidează orice comparaţie cu tirajele 


61 


de astăzi. Singura excepţie dramatică ce-l priveşte pe autorul 
Contradicţiei lui Maiorescu o reprezintă incontestabil 
antologia poeziei moderne (Poezia română modernă de la 
G.Bacovia la Emil Botta), tipărită în peste 85.000 de 
exemplare, topită în cea mai mare parte cu peste patru decenii 
în urmă, în circumstanţe deplin limpezite acum şi edificatoare: 
în 1968 nu puteau figura într-o antologie românească, tipărită 
la Bucureşti, poeţi legionari, oricât de inofensive le-ar fi fost 
poeziile incluse. 

Petre losub a preferat lectura aprofundată a marilor 
filosofi antici, clasici şi moderni şi, corelativ, meditaţia 
contemplativă, fără a se precipita în arenă cu volume peste 
volume. Riscul intelectual ar fi fost mare, graba nefiind — cum 
se ştie — cel mai bun sfetnic. Cărturar prudent şi scrupulos, 
abia sexagenarul s-a decis într-o zi să purceadă pe drumul 
anevoios al tiparului cu cele mai importante zidiri intelectuale 
(Fac aici o precizare fără echivoc: ceea ce a publicat autorul 
nostru până în 1998 nu-l reprezintă integral ca structură 
profundă, fiind într-o anumită măsură exerciţii de digitaţie 
pentru necesara şi inevitabila uvertură). 

Contribuţia sa culturală, în sensul achiziţiilor solide şi 
erudite, turnate în tipare coerente şi persuasive, a fost grupată 
chiar de autor în patru compartimente ce comunică între ele în 
virtutea organicităţii invocate mai înainte, după principiul 
generos al vaselor comunicante. 

Conform aşteptărilor, domeniul predilect este acela al 
filosofiei, în care Petre losub se mişcă dezinvolt şi cu 
autoritate. Atent la mişcarea ideilor, autorul a ştiut mereu să 
definească genul proxim şi diferenţa specifică ale scrierilor 
marilor filosofi, urmărind cu subtilă  comprehensiune 
spectacolul fascinant al sistemelor şi, deopotrivă, al 
personalităţilor. Demonstraţiile gânditorilor de ieri şi de azi 
sunt analizate pas cu pas, fără grabă şi fără partizanat 

subiectiv, decelându-se ideile cu adevărat novatoare, unele 
revoluţionare şi evidenţiindu-se particularităţile discursului 
filosofic. Ca şi în alte domenii, şi în filosofie — ne dă de înţeles 
Petre losub — funcţionează axioma lui Buffon: „Stilul este 
omul însuşi!”, Treptat s-au născut, în țesătura studiilor de 
filosofie, diferenţierile de esenţă şi de nuanţă. 

De la Aristotel până la... Alexandru Boboc, pe o 
acoladă diacronică semnificativă, Petre losub înţelege să-şi 
construiască propriul discurs filosofic şi să se raporteze 
ontologic la marile spirite. Este o lecţie de umilinţă 
intelectuală şi concomitent de orgoliu, de comprehensiune şi 
adeziune simpatetică, uneori de delimitare polemică. Petre 
Iosub izbuteşte să intre în consonanţă spirituală cu filosofii 
lumii şi să-şi afirme, fără complexe provinciale, opţiunile 
axiologice. Aşa se face că nu-și uită nicio clipă apartenenţa la 
spaţiul cultural mioritic, îşi cunoaşte bine rădăcinile şi nu ezită 
să pună în adevărata lumină contribuţia filosofică românească. 
În acest fel s-au născut cărţile sale de analiză şi de evaluare în 
planul gândirii filosofice naţionale şi universale, publicate 
într-un ritm neslăbit: Fragmentarium, vol. I-II, 1998, 1999; 
Elemente de arheologie metafizică, 2000; Omul — o ființă 
privilegiată, 2003; Pluralismul ontologic, 2004; Metafizica 
existenţei, 2007, Lucian Blaga —  Metafizica, 2008; 
Alexandru Boboc sau Intrarea în permanență, 2008; 
Incursiuni de arheologie metafizică, 2010; Dialoguri şi 
studii filosofice, 2011. 

Pe un palier conex se fixează publicistica (Sechestraţi 
în tranziţie, 2002; Însemnări pasagere, 2003), probă a ieșirii 
decise a autorului în arenă pentru a semnala contemporanilor 
maladiile veacului: marile  prăbuşiri economice, 
politicianismul agresiv şi veros, demagogia fără frontiere, 
fariseismul, ipocrizia, minciuna, corupţia, alienarea culturală, 
bulversarea valorilor, slugărnicia dâmboviţeană, spiritul 

tranzacţional, miticismul funciar etc. Polemistul se mişcă 
dezinvolt pe claviatura diverselor registre stilistice, exersând 
ironia, sarcasmul, diatriba. Autorul a văzut multe şi nu-şi face 
iluzii prea mari în privința şanselor noastre de regenerare 
spirituală. Crede în forţa purificatoare a revoltelor populare şi 
are încă speranţe în privința vocației morale a poporului 
român, un popor crunt lovit în istorie, umilit adesea de ai săi, 
dar capabil din când în când de mari răbufniri justiţiare. 

Poetul (Vraja trecerii prin vreme, 2002; Semnele 
trecerii, 2006; Poemele toamnei, 2009) se menţine în cadrele 
generoase ale sentimentalismului romantic, nutrit de marile 
teme ale literaturii dintotdeauna: viaţa, destinul, satul, 
natura, copilăria, mama, visul, trecerea timpului, condiţia 
umană, fericirea fulgurantă, nostalgia discretă a senectuţii, 
amurgul, moartea. Viziunile poetice, fantasmele, motivele 
recurente, structurile metaforice predilecte îl recomandă drept 
un spirit senin, lucid, împăcat cu sine şi cu lumea, fără mari 
tumulturi dionisiace, exerciţiul liric fiind, în raport cu 
filosofia, un necesar şi benefic joe secund. În fine, Petre 
losub a avut ocazia în ultimele două decenii — graţie 
disponibilităţilor sale afective şi demnităţilor publice, ca 
profesor, director, inspector şcolar general — să aducă un 
omagiu implicit şi explicit savantului american de origine 
română Anghel Rugină, al cărui nume se află înscris încă din 
timpul vieţii marelui economist pe frontispiciul colegiului 
economic vasluian. Cele două monografii (Contemporan cu 
viitorul, 2006; Anghel Rugină — omul şi savantul, 2010), 
redactate în colaborare, întregesc un portret intelectual şi 
justifică fără echivoc metamorfoza unei biografii în destin. 


2011 

DUPĂ 20 DE ANI... 


Privit din posteritate, cu un ochi lucid, Ion Alex. 
Angheluş ne apare drept un personaj tragic. A dispărut pe 
neaşteptate, la 49 de ani, în 1986, părăsindu-şi toate proiectele. 
A lăsat neconsolaţi trei copii. din care doi minori şi o soţie 
prizonieră iremediabilă a lui Bachus (Cel puţin acesta era 
miezul epic şi folcloric al poveştii în clipa fatidică). La nivel 
terestru, moartea scriitorului a fost mai mult decât o dramă, 
generând tristeţe, compasiune, consternare. 

În spaţiul literaturii. construcţiile duse la capăt — 
Nunţile focului (Editura Litera, 1971), Ambrozie şi nectar, 
(Editura Ceres, 1978, în colaborare), Jurnal de idei (Editura 
Litera, 1980), Drumul cuvântului (Editura Junimea, 1980), 
Pânda de seară (Editura Cartea Românească, 1983), 
Cumpărătorul de bufniţe (Editura Junimea, 1985) — nu l-au 
propulsat pe locul meritat în ierarhia (relativă) a valorilor 
momentului. Au rămas în diverse stadii de elaborare/tipărire 
eseul critic Mitul insulei lui Euthanasius, studiul monografic 
dedicat Jurnalului literar al lui G.Călinescu şi o proiectată 
Istorie a poeziei româneşti. 

Cărturarul polivalent s-a dovedit un mare risipitor, 
marcat şi de neşanse multiple, şi de reuşite parţiale. Să fim 
bine înţeleşi: judecăm lucrurile la rece, fără partizanate 
colorate subiectiv. 

Ştim ce şi cât a fost sublimul huşean şi nu putem 
decât aproxima ceea ce putea să fie. Din această perspectivă 
se cade să spunem că lon Alex. Angheluş a fost mai mult 
decât o mare promisiune. A fost o certitudine, frântă prin 
voinţa discreţionar-fatală a destinului. 

Poetul avea vocaţie — cultivată permanent prin lecturi — 
şi-şi conturase un spaţiu al imaginarului încărcat de motive, 
simboluri, fantasme, teme recurente, recognoscibile ca atare. 
Voința de construcţie lirică era potenţată de perseverenţă, de 
ambiția puternică, irepresibilă de a izbuti. lon Alex. Angheluş 
nu concepea eşecul şi toate tribulaţiile lui ca poet de/din 
provincie (drumuri spre marile centre culturale, cheltuieli 
inerente, cultivarea asiduă a câtorva modele, precum Geo 
Dumitrescu sau Adrian Marino, printr-o corespondenţă asiduă, 
tandru-ceremonioasă, conformă cu matricea stilistică a 
expeditorului) atestă indubitabil dorinţa acerbă de afirmare 
literară. Impulsurile creatoare lăuntrice, asociate cu o mare 
putere de muncă, mobilitatea şi disponibilitatea intelectuală 1- 
ar fi proiectat cu siguranţă pe treptele notorietății. Ar fi meritat 
un asemenea loc. Ar fi depăşit cu siguranţă toate barierele şi 
complexele provinciale. 

Criticul şi istoricul literar deţineau virtualități 
nebănuite. Autorul avea patima cercetării şi acribia 
specialistului, ocolind cu eleganță capcanele în care cad 
îndeobşte diletanţii. Se documenta atent, „asimila” sursele şi-şi 
contura un punct de vedere personal, în temeiul unei ipoteze 
critice valide. Nu gusta echilibristica riscantă a supoziţiilor 
fanteziste, deşi iubea jocul intelectual dubitativ, interogativ şi 
problematizant. Era riguros şi aplicat. Avea simţ estetic. Avea 
antene de receptare; refuza cu obstinaţie dogma, ideile primite, 
locurile comune. Era familiarizat cu literatura română pe 
traseele diacronice, de la origini până în contemporaneitate. 
Ideea unei istorii literare nu viza, programatic, doar poezia; 
năzuinţa era mult mai ambițioasă, dar — vai! — n-au rămas 
decât latenţele seducătoare. 

Am avut prilejul să-l ascult în mai multe rânduri şi m- 
am convins că avea o bucurie specială când intra în spaţiul 
magic al literaturii. 

Avea stofă de mentor. Conducând ani de zile un 
cenaclu literar, căpătase acea strălucire spirituală pe care o 
dobândesc misterios liderii charismatici. Părea eliberat de 
capricii şi umori, era limpede şi senin şi etala o nobleţe croită 
din cea mai bună fibră. Devenise în oraşul dintre vii un reper 
de care începea să se ţină seama. Îndruma tinerii şi-i susţinea 
afectiv, fără acreala superioară ori meschinăria pedantă 
detectabile adesea în lumea vanităţilor şi orgoliilor literare. 

Profesorul era blând-ceremonios şi plin de înţelegere. 
Avea neîndoielnic forţă de persuasiune şi ştia să-i atragă pe 
elevi de partea sa. Doza inefabilă de histrionism bine controlat 
nu făcea decât să-i sporească farmecul. Câştiga repede 
aderenţi pasionaţi, dar — spre lauda lui — nu încuraja 
fanatismele. Era raţional şi echilibrat, iar această imagine este 
perpetuată cu legitimitate de foştii discipoli. L-am suspectat 
întotdeauna pe profesor de o îngăduință superioară şi de o 
demnitate intelectuală ce nu puteau fi lezate de 
giumbuşlucurile adolescentine. Era evident că lon Alex. 
Angheluş s-ar fi simţit în largul lui într-un amfiteatru 
universitar, pentru a-şi putea pune în valoare, la cote reale, 
retorica argumentativă şi fineţea analitică. 

Amfitrionul își primea oaspeţii cu o eleganţă firească 
în casa lui din centrul urbei, fără a operă severe selecţii elitiste. 
Oricine ţinea un condei în mână, fie şi cu o dexteritate relativă, 
era bine primit. Acolo, în preajma cărţilor (avea o bibliotecă 
excepţională) şi a colecţiilor de reviste (plasate într-o nişă 
discretă), nu se desfăşurau orgii gastronomice ori bahice (cum 
spun legendele apocrife). Importante erau atmosfera de 
camaraderie însufleţită, dezbaterile, ciocnirile de opinii, 
polemicile ardente, cozeria fără frontiere. 

Omul biologic şi omul social au avut limite şi 
slăbiciuni în marginile normalităţii. Cărturarul era deasupra 
micilor patimi. lon Alex. Angheluş promitea o evoluţie solidă 

şi spectaculoasă în lumea literelor. Timpul n-a mai avut 
răbdare cu el. 
In iulie 1986 mă aflam în cortegiul funerar... 


2006 


P.S. 

După 25 de ani... Vineri, 7 octombrie 2011, Huşi, 
Biblioteca municipală „Mihai Ralea”. Amfitrionul, Theodor 
Codreanu — criticul întristat (de ce nu, de vreme ce există 
Păstorul întristat al lui Vasile Cârlova?!) — ne comunică 
laconic: scriitorii ieşeni Nicolae Turtureanu, Ştefan Oprea, 
Grigore Ilisei şi Dionisie Vitcu nu mai pot participa la 
comemorarea lui lon Alex. Angheluş la un sfert de veac de la 
trecerea în neființă întrucât maşina ce trebuia să-i transporte 
din „dulcele târg” în „oraşul dintre vii” n-a mai venit. 
Aşteptând un Godot pe patru roţi ei şi-au pierdut speranţa şi 
elanul. Păcat, căci figurau pe afiş, în programul zilei, în 
consemnările prealabile din presa locală şi, bineînţeles, în 
sufletele huşenilor. În schimb — surpriză! — a ajuns la Huşi 
Mircea Radu lacoban. Amendat pe traseu pentru depăşirea 
vitezei legale, autorul Hardughiei a compensat frumos şi 
incitant regretabilele şi mioriticele absenţe ale contraţilor. 

După 5 luştri de posteritate, Ion Alex. Angheluş, iată, 
n-a fost uitat. L-au evocat, cu simţire, sensibilitate şi duioşie, 
patetic ori reţinut, în volute retorice ori în enunţuri laconice, 
Theodor Codreanu, lon Gh. Pricop, Val Furtună, Constantin 
Donose, Georgică Ţoncu, prieteni, cunoscuţi, foşti elevi. A 
vorbit, în direct, despre Angheluş, graţie spaţiului virtual, 
poeta de sorginte huşeană Valentina Teclici, aflată la... o 
aruncătură de băț, exact în Noua Zeelandă. Ce ţi-e şi cu 
tehnica erei moderne, domnule?! 

Este reconfortant să constaţi. în acest fatidic 2011, an al 
recesiunii, al crizei mondiale şi al globalizărilor de tot felul, că 
huşenii nu şi-au uitat dascălul, mentorul, poetul, criticul 
literar, eseistul, animatorul. Mare lucru în vremuri cinice! 

VIAŢĂ ȘI DESTIN 


A trecut la cele veşnice, la începutul lunii mai 2010, 
cărturarul bârlădean octogenar Traian Nicola. Hălăduind 
acum în ceruri, printre îngeri, şi-a lăsat umbra, spiritul şi 
amintirea aici, printre noi, în vremelnica, fascinanta şi tragi- 
comica noastră existență pământească. A fost un împătimit al 
cărţii şi al culturii. Mitul Traian Nicola — fie şi limitat 
provincial, cum îl consideră unii — s-a născut cu mult înainte 
ca profesorul să-şi publice cărţile. Structural, omul de cultură 
era greu de definit. Figura spiritului său creator scăpa 
clasificărilor tradiţionale. A fost un enciclopedist? Termenul 
şi-a pierdut sensul de altădată. Dar polivalența lui Traian 
Nicola nu era o vorbă în vânt. Ce corelaţie se putea stabili 
între formaţia ştiinţifică (profesor de chimie) şi atât de 
laborioasele sale bibliografii? Este aici un mic mister al 
personalităţilor binecuvântate de la natură cu o creativitate 
complexă. În fond, nu oricine poate duce la capăt proiecte atât 
de ambiţioase, vădind o tenacitate ieşită din obişnuit şi o 
răbdare de chinez atemporal. Încă din anii *60 şi-a început 
aventura culturală, ca o autoprovocare şi sfidare a limitelor: a 
purces la elaborarea fişelor documentare pentru o vastă 
panoramă a personalităţilor. Aria de referință: fostul judeţ 
Tutova, cu nucleul iradiant în Bârlad. A fost Traian Nicola un 
nostalgic? Neîndoielnic! Numai că memoria lui afectivă 
mergea exclusiv spre izvoarele fertile ale perioadei interbelice. 
Odată cu trecerea anilor a crescut şi movila sa de fişe, 
concomitent cu prestigiul local şi notorietatea autorului. Mă 
grăbesc să spun că prestigiul cărturarului era mai degrabă 
folcloric, dezvoltându-se pe cale orală, fără ca inerentele 
argumente editoriale să intre în discuţie. Traian Nicola nu şi-a 

putut publica volumele de istorie culturală locală în epoca 
totalitară. Explicaţiile nu pot urma rețetarul justificărilor 
ambigue ori al simplificărilor tendenţioase. Piedici multiple, 
inclusiv omniprezenţa cenzurii, au blocat finalizările mult 
aşteptate, fireşti în vremuri normale. Aşa încât Valori 
spirituale tutovene (6 volume masive), Valori spirituale 
vasluiene (2 volume) şi celelalte contribuţii documentare au 
văzut lumina tiparului abia după Revoluţia din decembrie 
1989. 

Traian Nicola avea vocaţia totalităţii şi aspiraţia 
exhaustivului. Personalităţi mai mici sau mai mari, de ieri şi 
de azi, adulate ori contestate, celebre sau obscure, 
providenţiale ori insignifiante, sublime sau abjecte (vezi 
medalionul consacrat lui Gheorghe Gheorghiu-Dej), scriitori, 
publicişti, pictori, feţe bisericeşti, politicieni. economişti, 
chimişti, fizicieni, ctitori de şcoli, biserici şi biblioteci, 
magistrați etc. trăiesc în pagini de carte, înseriaţi alfabetic, 
ordonaţi — în fond - de fatalitatea implacabilă a naşterii. 
Istoricul culturii avea capacitatea de a-şi obiectiva 
subiectivitatea inerentă, consfinţind aserţiunea călinesciană — 
conform căreia, fără o detaşase obiectivă de gălăgia 
asurzitoare a contemporaneităţii, nu este posibilă o construcţie 
durabilă. De altfel, dedicaţia care deschide primul volum din 
seria Valorilor spirituale tutovene este cald-patetică: „Dedic 
acest prim volum concetăţenilor mei tuloveni care au făcut şi 


fac eforturi pentru menţinerea prestigiului valorilor spirituale 


ale Moldovei de Jos, concelățeni cărora le-am dăruit, decenii, 
energia, timpul, priceperea şi  simţăminiele mele de 
admiraţie”. Conştient de dificultățile întreprinderii sale, 
autorul ne previne în finalul prefeței: „Regret că nu am putut 
include în acest volum câteva personalități tutovene, fie din 
cauza decesului unora şi necunoscându-le descendenţii, fie 
din cauza necunoaşterii adreselor lor sau fie din cauza mea, 


SĂ) 


căci nu le-am putut solicita la timp informaţiile necesare. (...) 
Desigur că vor mai fi şi alţii neincluşi în volum; aş rămâne 
îndatorat celor ce mi-ar «îmbogăţi» lista celor eludaţi, 
precum şi celor care mi-ar semnala eventualele inadvertenţe, 
erori etc.” Câţi cercetători ar avea curajul să-şi recunoască 
limitele omeneşti şi să admită că nimic nu este perfect sub 
soarele lor egocentric? 

Medalioanele cuprind utile date biobibliografice — 
împinse uneori până la detaliul infinitesimal — pe care istoria 
culturii nu le reţine îndeobşte. Aflăm, astfel, ce decoraţii, 
ordine, medalii, titluri academice şi distincţii au primit de-a 
lungul anilor personalităţile tutovene (sau vasluiene, după 
caz); sunt consemnate meticulos etapele evoluţiei științifice şi 
profesionale, pe segmente temporale restrânse, cu precizarea 
tuturor informaţiilor socotite utile. La înaintaşi se precizează 
chiar şi în ce an au intrat în P.C.R. — fapt ce nu are deloc darul 
să ne contrarieze sau să ne sugereze caducitatea, ci, 
dimpotrivă, este dovada peremptorie că fostul partid unic a 
devenit istorie. Altădată, informaţia sa cade în pedanterie: 
bunăoară, un Alexa Gh. I., născut la 26 octombrie 1891, în 
fostul judeţ Fălciu, „a încetat din viaţă la laşi, la 30 septembrie 
1985 şi a fost înmormântat în cimitirul Eternitatea din laşi, 
parcela 2/1, rândul 7, locul 12.” (sie!). Mai mult, la Stroe S. 
Belloescu ni se dau detalii frapante despre obiectele preţioase 
furate din casă de către asasinii cărturarului, dar şi despre 
mersul procesului şi pedepsele primite de intruşii malefici. 

Informaţia profesorului Traian Nicola este 
impresionantă, expresie a unei perseverențe și obstinaţii mai 
puțin obişnuite. Nicio sursă bibliografică nu este ocolită, de la 
tratatele de sinteză (istorii, albume, crestomații, memorii etc.) 
şi până la gazetele efemere de provincie. Aidoma albinei, 
autorul a cules polenul de peste tot, pentru a-l concentra şi 
rafina în retortele laboratorului de lucru. Un om devotat 

culturii, un altruist şi un mare generos (indiferent la tentaţiile 
terestre ale existenţei) şi-au dat întâlnire în aceste cărţi, 
insolite prin proporţii şi bogăţia datelor. Un Hasdeu în variantă 
bârlădeană, la alte dimensiuni, a trecut dincolo. Prin operă. el 
va dăinui dincoace. 

POSTERITATEA LUI VALENTIN SILVESTRU 


Valentin Silvestru a fost o personalitate remarcabilă a 
teatrologiei româneşti, activă pe un segment temporal deosebit 
de complex: 1944-1996. Aşadar, 52 de ani postbelici, 
imposibil de evaluat printr-un set de consideraţii socio-literare. 
Trebuie disociate negreşit câteva sub-segmente, marcate de 
datul istoric şi de multiple încorsetări ideologico-estetice: 
1944-1948; 1949-1965; 1966-1971; 1972-1989; 1990-1996. 
Definirea lor nu se poate face grăbit, cu epitete frivole, 
restrictive, depreciative ori iresponsabile — cum se mai 
întâmplă în spaţiul nostru balcanico-mioritic. 

Literat polivalent, Valentin Silvestru s-a manifestat pe 
câteva planuri predilecte: teatrologie, critică, istorie literară şi 
teatrală; literatură satirică şi umoristică; literatură dramatică; 
traduceri şi adaptări teatrale; memoriale de călătorie; prefețe, 
antologii şi culegeri; scenarii radio şi televiziune; scenarii de 
film; jurnal. A lăsat o bogată şi savuroasă corespondenţă. 
Primele două domenii reprezintă punctele forte ale literatului 
proteic. Menționăm selectiv câteva titluri din sfera 
teatrologiei: Jules Cazaban (1964), Personajul în teatru 
(1966), Prezenţa teatrului (1968), Spectacole în cerneală 
(1972); Caligrafii pe cortină (1974), Clio și Melpomena 
(1977), Elemente de caragialeologie (1979), Antologia 
piesei româneşti într-un act (1979-1982), Ora 19,30 (1983), 
Un deceniu teatral (1984), Birlic — o viaţă trăită pe scenă 
(1991), Alexandru Giugaru (1996). Titluri din spaţiul 
literaturii  satirico-umoristice: O femeie aprigă (1954), 
Jurnalul cu file violete (1955), Glastra cu sfecle (1965), 
Tufă de Veneţia (1971), De ce râdeau gepizii (1973), Când 
plouă taci şi-ascultă (1974), Zâna castraveților (1976), Arta 

îmbrobodirii (1982), Ce mai faci? (1988), Un bou pe calea 
ferată (1992), Oasele ca proprietate personală (1993) şi 
ultimul titlu, cu uimitoare valențe premonitorii, Praf şi 
pulbere, apărut chiar în anul morţii, 1996. O regularitate de 
ceasornic în scrierea şi tipărirea cărţilor, o energie şi o hărnicie 
ieşite din comun, pilduitoare. 

Competența teatrologică a lui Valentin Silvestru era 
redutabilă şi devenise cu vremea proverbială. Părea că ştie 
totul în acest domeniu, pe care-l frecventase asiduu, cu o rară 
consecvență, de când era foarte tânăr şi până la senectute. 
Nimeni şi nimic nu putea să-l pună în dificultate. Colindase 
tara în lung şi în lat, decenii la rând. văzuse mii de spectacole; 
participase la tot felul de reuniuni teatrologice; cunoscuse 
oameni de toate felurile și ajunsese la acea detaşare senină şi 
implicare olimpiană ce definesc omul superior. Înţelept şi 
tolerant, ironic fără venin malefic, sarcastic în doze totdeauna 
suportabile, Valentin Silvestru a fost o structură psiho- 
intelectuală unică, deci irepetabilă. Fusese plămădit dintr-un 
aluat rar, probabil că azi pe cale de dispariţie. Era calm, 
catifelat, de o civilitate extremă, ceremonios şi tandru în 
relaţiile confraterne. Avea câteodată aerul unui extraterestru 
căzut într-o lume agitată, zgomotoasă, frivolă, indecentă. Avea 
în el o energie misterioasă care-l făcea charismatic într-un fel 
special. De aceea nu era mai niciodată singur ci înconjurat de 
fel de fel de inşi, mai mult sau mai puţin reprezentativi pentru 
breasla scriitorilor, umoriştilor, publiciştilor, oamenilor de 
teatru. Fusese născut să fie mentor, lider de opinie, consilier de 
taină, confesor şi duhovnic. Avea un creier organizat, o 
memorie prodigioasă şi un discurs ce nu putea să nu atragă 
atenţia. Pornea din îndepărtata şi nebuloasa Antichitate, glisa 
elegant, pe nesimţite, spre vremurile moderne şi cita cu o 
voluptate cărturărească indicibilă filosofi obscuri, moralişti 
uitaţi, autori de mâna a treia sau a şaptea, rămaşi în firidele 

istoriilor culturale şi ale memoriei belferilor şi „şoarecilor de 
bibliotecă”. Vocea cu sonorități de june tenor era inconfun- 
dabilă şi odată auzită nu mai putea fi uitată. Aluziile livreşti, 
trimiterile culturale diverse şi derutante, legăturile ironice 
subtile cu realităţi curente şi „gingaşe”, complicitatea discretă 
cu un auditoriu participativ, fandările sarcastice compuneau un 
spectacol al retoricii seducătoare şi memorabile. 

Este incontestabil că Valentin Silvestru a fost un mare 
prieten al Vasluiului şi al oamenilor din acest colţ de Românie. 
El socotea că pământul are aici energii misterioase şi de aceea 
oamenii sunt atât de senini, veseli şi de o ospitalitate ce nu 
poate fi întâlnită altundeva. Festivalul umorului „Constantin 
Tănase” nu se putea naşte decât la Vaslui. Era aserţiunea 
favorită a teatrologului, literatului şi animatorului. A rămas 
faimoasă butada rostită chiar la Vaslui: „Să nu uităm că aici, la 
Vaslui, Ştefan cel Mare bea Zghihară de Huşi după ce i-a bătut 
pe turci la Podul Inalt, în vreme ce bietul Columb umbla după 
sponsori ca să poată descoperi America”!.. 

Intr-o lume neaşezată, aflată într-o nesfârşită tranziţie, 
absenţa lui Valentin Silvestru se resimte dureros. Fără el, în 
teatrologie este mai puţină ordine, criteriile s-au amestecat şi 
valorile se contopesc aiuritor cu pseudo-valorile şi cu non- 
valorile. Teatrele rătăcesc adesea potecile, buimăcite de 
imperative mercantile, în lipsa luminilor călăuzitoare, actori 
importanți se complac în a juca flecuştețe televizate, 
aducătoare de bani, în loc să-şi respecte blazonul şi menirea. 

De acolo de sus, ochiul obiectiv al lui Valentin 
Silvestru ne mustră blând-sarcastic pentru toate greşelile 
noastre. Dar zarurile au fost demult aruncate. Din Valentin 
Silvestru a rămas amintirea puternică şi o operă ce nu poate fi 
uitată. 

2006 

Valentin Silvestru a fost indiscutabil cel mai 
important personaj cultural al Festivalului umorului 
„Constantin Tănase”, o figură emblematică a teatrologiei şi 
umorului românesc dintr-o epocă extrem de complexă şi 
contradictorie a României contemporane: 1944-1996. Primul 
este anul debutului literar, iar cel de al doilea este anul fatidic 
al morţii. Niciun alt critic teatral nu a dominat domeniul aşa 
cum a făcut-o cel ce a fost botezat, cu o formulă memorabilă, 
Domnul Teatru. Aflu astăzi, cu totul întâmplător, că doi-trei 
condeieri vasluieni exersaţi pregătesc în ritm alert cărţi 
consacrate festivalului umorului, caută documente privind 
ediţia inaugurală (1970), scotocesc arhive, chestionează 
martori oculari, „defrişează” colecţii de periodice (unele deja 
îngălbenite). îşi scrutează memoria pentru a fixa cât mai fidel 
(sper!) clipa zero plus a faimosului festival. Este plină de tâlc 
această obstinaţie de a fixa începuturile şi de a împărţi gloria 
întemeierii, când mult mai cu folos ar fi să stabilim care va fi 
viitorul (astăzi destul de incert) al festivalului. Demersul 
documentar este legitim, folositor şi instructiv, dar... 
Obsedantul şi inevitabilul dar. 

Festivalul vasluian a reprezentat înainte de toate în 
chip esenţial, o stare de spirit, într-o vreme (aceea a 
totalitarismului... atotbiruitor) în care vocaţia culturală nu se 
putea manifesta fără aprobare şi când cenzuri multiple, oficiale 
şi neoficiale, obturau perspectiva şi blocau iniţiativele prea 
îndrăzneţe. Un festival care dura cândva între 24 şi 28 de zile 
nu se putea realiza decât prin muncă şi seriozitate, aplicaţie şi 
devotament, disciplină şi ordine, rigoare şi coerenţă, într-o 
conjuncţie obligatorie a forţelor şi energiilor, într-o colaborare 
instituţională ce trebuia să evite accidentele şi derapajele 
periculoase. Cum a fost posibil într-o epocă atât de dificilă? 

De ce astăzi festivalul s-a contractat bizar până la dimensiuni 
caricaturale (4-5 zile improvizate şi eclectice)? Nu vom risca 
în aceste pagini o explicaţie, nu este locul potrivit, dar avem 
convingerea că iniţiaţii, cei care au cunoscut evenimentele, 
trăindu-le direct, vor desluşi în cele din urmă resorturile intime 
şi motivațiile subtile. Un singur element al axiomei-cheie este 
edificator: partidul unic era atotputernic şi dacă decidea ceva, 
acel ceva este clar că trebuia să se facă. Şi corelativul era la fel 
de valabil: ceea ce nu se aproba nu se făcea, oricât s-ar fi 
zbătut o armată de entuziaşti fanatici. Semi-eşecurile de astăzi 
se explică simplu prin disoluția instituţională, incoerenţa, 
minciuna, dezbinarea partinică şi cinismul agresiv ale 
guvernanților şi oamenilor culturii. 

Inainte de Revoluţia din 1989, autoritatea culturală a 
lui Valentin Silvestru era şi a rămas intactă, recunoscută 
oficial şi neoficial în mediul politic şi cultural vasluian, el 
fiind socotit cu îndreptăţire moneda forte a festivalului. 
Cincuagenarul, sexagenarul şi septuagenarul (când l-am 
cunoscut, Valentin Silvestru avea 52 de ani fără o lună) 
deţineau o rară forță de persuasiune, un calm proverbial şi o 
stăpânire de sine exemplară. Maestrul (era gratulat adesea cu 
această formulă riguros-măgulitoare) — şi nu trepăduşi ori 
culturnici improvizaţi — stabilea fără ezitare ce spectacole 
urmau să figureze pe afişul galei teatrelor de comedie (am 
văzut ediţii la rând montări admirabile, cu toată floarea regiei 
şi actoriei româneşti, în săli întotdeauna arhipline); tot 
maestrul prezida concursul de interpretare al formațiilor 
satirico-umoristice, venite la Vaslui din întreaga ţară şi tot el 
„patrona” — catifelat, exigent şi distins — întrecerea literaţilor 
umorişti. Intr-o vreme numărul aspiranţilor bienali la gloria 
literar-satirică depăşea binişor 100 — semn că popularitatea 
concursului era incontestabilă, juriul era serios şi inspira 
încredere iar notorietatea căpătată pe această cale de către 

câştigători conta ulterior în asediul obstinat asupra editurilor, 
puţine şi extrem de selective. Cariera unor umorişti a început 
la Vaslui. 

În economia festivalului un loc aparte îl ocupau 
întâlnirile autorilor umorişti cu publicul, denumite în stilul 
tradiţional-neaoşist al epocii şezători. Nimeni n-a înţeles 
probabil cu adevărat ce forță magică deţinea Valentin 
Silvestru încât izbutea să aducă la festival zeci de autori — 
scriitori veritabili, umorişti, publicişti, versificatori de toată 
mâna, epigramişti. Îi conducea aidoma unui celebru om politic 
francez (Talleyrand), cu o mână de fier într-o mănuşă de 
catifea, punându-i în valoare inclusiv printr-o supralicitare 
discretă, caracterizându-i succint şi pregnant în faţa publicului 
şi — mă grăbesc să spun — cu o civilitate desăvârşită. Valentin 
Silvestru era un gentleman în vremuri plebec, un aristocrat 
printre proletari. Mentorul ocazional era un domn în sensul 
nobil al termenului. De altfel charisma lui Valentin Silvestru 
a rămas până la urmă ireductibilă şi inefabilă. Adică exact 
până în clipa când un taximetrist funest l-a trimis în ceruri... 
Formula-vector a cărturarului scăpa  etichetărilor 
convenționale. Omul era o structură intelectuală specială, o 
combinație de eleganță studiată, elevație autentică, rigoare, 
ironie fină, sarcasm, spirit polemic bine strunit, savanterie 
atent dozată şi distilată în retortele unei inteligențe vii, 
neistovite. 

Retorica lui Valentin Silvestru — opusă categoric 
improvizațiilor facile — avea adâncime, tâlc, umor şi spirit. Era 
un vorbitor înnăscut, cu o capacitate remarcabilă de a-şi 
adapta discursul cu flexibilitate la context şi la auditoriu. În 
douăzeci de ani cât l-am avut sub ochi (1976-1996), la 
festivaluri, la colocvii de teatru, la gale, simpozioane, reuniuni 
mai mult sau mai puţin festive, la mese cu şi fără ştait, n-a 
ratat niciodată un discurs, nu s-a poticnit, n-a avut ezitări. Nu 

l-am văzut niciodată sastisit sau blazat. Nu-şi căuta cuvintele: 
veneau la el, cuminţi, ordonate, expresive. Acorda fiecărui 
cunoscut o clipă de atenţie, schița rapid un compliment, o 
remarcă, o vorbă de duh, un cuvânt de încurajare. Dădea 
replici, fie şi acide, dar întotdeauna decente. Valentin 
Silvestru nu ştia să jienească, dar avea vocaţia adevărului şi 
nu o dată l-am admirat aplicând fără să clipească celebrul 
dicton latin Amicus Plato sed magis amica veritas. 

Graţie lui Valentin Silvestru a fost posibilă 
constituirea unei biblioteci a umorului, cu autografele autorilor 
în viaţă (în interiorul Bibliotecii judeţene „Nicolae Milescu 
Spătarul”) şi a unei săli speciale consacrate marelui artist 
Constantin Tănase (în incinta muzeului Judeţean „Ştefan cel 
Mare”). 

Astăzi, unul din „paznicii de far” ai Vasluiului 
contemporan este statuia din grădina laterală a Casei de 
cultură a sindicatelor, purtând efigia de neuitat a lui Valentin 
Silvestru, dezvelită, în prezența distinsei văduve a 
cărturarului, doamna Zaiţa Brânduşa Silvestru, la 20 
octombrie 2009, exact în ziua în care — dacă trăia — Domnul 
Teatru ar fi sărbătorit 85 de ani de la naştere. A făcut-o, 
probabil, în stilul lui inimitabil, printre stele... 

UN SEMN PESTE ATLANTIC 


Autor polivalent — poet, prozator, dramaturg, într-o 
vreme orientat predilect către literatura pentru copii, iar în 
ultimul deceniu fixat asupra speciei proteice a romanului — 
Constantin Clisu oferă pilda specială a literatului obstinat în 
ideea automodelării. În fond, dincolo de matricea stilistică, 
impregnată sentimental, ce-i garantează diferenţa specifică 
prin raportare la confrații întru scris, detectăm fantasmele, 
motivele recurente şi „obsesiile” tematice ale literaturii sale. 
Vorbim, corelativ, în esenţă, şi de o tenacitate remarcabilă, de 
o exemplară determinare moral-psihologică şi, implicit, de un 
destin intelectual ce justifică tot acest demers scriitoricesc, 
soldat — să recunoaştem — cu rezultate inegale. dar convingător 
prin reuşitele de vârf. Făcând abstracţie (în teorie) de 
domiciliul său actual, fixat în îndepărtata şi misterioasa 
Canadă, fostul şi mereu actualul bârlădean este o prezenţă în 
conştiinţa concitadinilor şi conjudeţenilor săi şi figurează 
inevitabil în sintezele istorico-literare şi în publicaţiile 
aparținând localismului creator. Ne referim aici la atât de 
laborioasele „biobibliografii” semnate de profesorul Traian 
Nicola (Valori spirituale tutovene, 6 volume), la Dicţionarul 
personalităţilor vasluiene al lui Mihai Ciobanu şi Petru 
Necula, la Universul cultural și literar. Dicţionar, volum 
compact datorat lui loan Baban, dar şi la delectabila şi 
incitanta revistă bârlădeană Baaadul literar, fondată de Cezar 
Ivănescu, editată astăzi de infatigabilul cărturar Gruia Novac. 

Tot atât de adevărat este că distinsul nostru 
contemporan nu figurează în Istoria critică a literaturii 
române de Nicolae Manolescu (2008), în paginile căreia nu-l 
găsim dintre moldoveni, dealtfel, nici măcar pe Constantin 

Ciopraga — spre a pomeni un Singur nume prestigios. 
Constantin Clisu este, în schimb, amintit în capitolul 
Literatură de consum (Sic!), subcapitolul literatura pentru 
copii în Istoria literaturii române de azi pe mâine de 
Marian Popa (versiunea revizuită şi augmentată, vol. II, 2000, 
p.935). Să recunoaştem, cu maximă sinceritate, că a verifica 
prezenţele ori absenţele dintr-o istorie literară sau alta nu 
înseamnă altceva decât o deşartă vanitate. 

La 6 aprilie 2009, spre orele prânzului, poştărița mi-a 
înmânat precipitată un colet sosit tocmai din Canada. Înăuntru, 
o epistolă scurtă, de exact 15 rânduri şi manuscrisul (cules pe 
calculator, sic!) al unei cărţi. Într-un stil epistolar... telegrafic 
şi exact, autorul dădea câteva detalii tehnice şi reitera 
rugămintea unei prefețe, venită, desigur, după o politicoasă 
avertizare telefonică prealabilă. Nimic surprinzător în gestul 
confratelui de peste ocean. 

Am în faţă cartea intitulată criptic-ademenitor 
Miniaturi pentru buzunarul din stânga, o culegere 
consistentă de  cugetări-maxime-aforisme-reflecţii ale 
septuagenarului atins inexorabil de aripa... înţelepciunii. 
Evoluţia autorului către genul ultra-concentrat al pilulei era, ca 
să zic aşa, naturală, deci previzibilă. Constantin Clisu a văzut 
şi a trăit multe, a străbătut lumea şi s-a minunat — ca şi alţii — 
de diversitatea uluitoare a planetei sub raport tipologic, 
psihologic, social, intelectual şi al mentalităților. Şi-a 
cristalizat neîndoielnic un set de valori, în care crede cu 
îndărătnicie şi-şi poate îngădui privilegiul de a privi înapoi 
fără mânie, în prezent cu seninătate şi în viitor cu speranţă. De 
altfel, cele trei feţe ale Timpului (cu majusculă) reprezintă 
supratema cărții, dictonul de referință fiind Fugit 
irreparabile!.. Împăcat demult cu sine şi cu lumea, autorul 
Miniaturilor acceptă fără crispări factice examenul 
autoscopic. Işi interoghează ființa gânditoare şi caută cele mai 

potrivite răspunsuri la marile şi micile dileme existenţiale. A 
rezultat o carte delectabilă, instructivă, emoţionantă pe alocuri, 
expresie a unei conştiinţe lucide, ferite până acum de mari 
seisme traumatizante. 

A rezuma înseamnă a trăda spiritul pilulei ca flash” al 
cugetării. Nu încape discuţie că autorul a mizat mereu pe un 
sâmbure al ideii, reductibil în cele din urmă la câteva cuvinte- 
cheie. 

Aşadar: viața ca un peron; idei pierdute prin gări 
precum bagajele; timpul înseamnă uitare; noi şi lumea; 
„dincoace” şi „dincolo”; viaţa învinge mereu; mirări între Bine 
şi Rău; avem ceea ce merităm; să căutăm-dincolo de oglindă; 
fiecare cu Golgota lui; neistovitul foc al dragostei; ce este 
fericirea; totul este posibil; întotdeauna plecăm „dincolo” 
săraci; valoarea inestimabilă a secundei; întrebări fără răspuns; 
sensul adânc al cuvintelor nerostite; steaua destinului; copilul 
din noi nu moare niciodată; ispita este perfidă; trenuri şi 
anotimpuri; idei risipite; istoria şi destinul popoarelor; bucuria 
şi necazul; adevărul şi minciuna; trăgătorii de sfori; fuga de 
penibil; dincolo de aparenţe; să ignorăm incompetenţii (uşor 
de zis! n.n. T.P.); o frunză — o fărâmă de univers; imaginaţia 
învinge logica; zeul tristeţii are chei pentru toate uşile; 
speranţa — somnifer universal; lenea nu face victime; ideile 
sunt seminţe mirabile; cinstea îi separă pe oameni. 

În clipele de graţie, Constantin Clisu ştie să fie 
memorabil. Câteva exemple: „Cine se scoală prea de 
dimineaţă mai pierde un vis, posibil, cel mai frumos”; „Se 
poate alerga înainte, dar se poate alerga şi înapoi, totul e să 
mergem în direcţia dorită”; „Când ne căutăm şi nu ne regăsim 
într-o oglindă, nimic nu ne mai poate fi de folos”; „Când doi 
bătrâni discută despre vreme simulează”; de fapt, vorbesc 
despre vremuri...”; „umbra ne promite că ne duce în Ţara 
norocului şi mergem de-o viață împreună”; „Ori de câte ori 

pleacă cocorii intră în casele noastre anotimpul tristeţii”; 
„Lăcerile sunt uneori mai ucigătoare decât vorbele”; „Toţi 
oamenii sunt trecători, dar nu toţi trecătorii sunt oameni”; 
„Când gura tace, să ne îngrijorăm: vorbesc ochii!”; „Pe 
culmile unui gând e mai greu să urci decât pe un munte 
abrupt”; „În faţa instanţelor adevărul pierde adesea; minciuna 
are avocaţi redutabili”; „Pe un pom s-au aşezat nouăzeci şi 
nouă de ciori; a mai venit una şi s-a făcut noapte”; „Pentru 
pinguini ţinuta obligatorie şi în zile de lucru este tracul”; 
„Ghiocelul este primul viteaz care doboară iarna”; ; „Când toţi 
te laudă e mai bine să te întrebi: oare o fi totul în ordine?”; 
„Dintr-un condei inspirat pot ieşi mai multe gloanţe decât 
dintr-o puşcă mitralieră”; „O glumă deplasată a unui 
conferenţiar poate face să scârțâie toate scaunele”; „Poeţii 
dăruiţi de muze au toate buzunarele pline de vise”; ; „cu un cal 
troian poţi cuceri o cetate, dar niciodată o dragoste”; „În lacul 
din pădure s-a răsturnat un cer de stele; o căprioară le bea 
însetată”. 

Multe miniaturi au farmecul indicibil al prospeţimii 
netrucate şi confirmă vocaţia confesiv-reflexivă a autorului. 
Profesorul, directorul, inspectorul general, omul, cărturarul s- 
au armonizat foarte bine în curgerea anilor, semn magic al 
împăcării eului cu lumea. 


2009 

POETICA SUFERINȚEI 


Leonard  Ciureanu este prezent, cu poeme 
semnificative, de mulţi ani — deşi intermitent — în presa locală, 
manifestându-se liric încă din prima juneţe. Această 
consecvență publicistică, fie și sincopată, s-a dovedit de bun 
augur, în sensul decantărilor succesive până la expresia elevată 
şi aparent ermetică de astăzi. Poetul şi-a construit un stil, care, 
fără a fi de o originalitate frapantă. este demn în orice caz de 
atenţia cititorului avizat şi a specialistului în literatură. Ceea ce 
trebuie remarcat înainte de toate este exerciţiul dezinvolt al 
metaforei ca joc al inteligenţei asociativ/disociative, în jurul 
căreia îşi edifică întotdeauna poemul. Dealtfel, când tehnica 
metaforei este destul de cizelată, orice autor poate „fabrica” 
versuri în cantităţi industriale. Spre lauda sa, Leonard 
Ciureanu evită cel mai adesea pericolele manufacturii 
industrioase prin concentrarea enunţurilor poetice şi controlul 
riguros al cuvântului. Autorul are disciplina versului, pe care îl 
struneşte atent pentru a nu o lua razna şi a nu cădea în 
redundanţă. Zonele vide, prezente ici-colo, sunt suplinite de 
mari porţiuni poetice sugestive, cu sunet plin şi semantică 
persuasivă. Poetul are a se feri de monotonie şi manierism — 
hibe mortale pentru un autor care se respectă. 

Lectura versurilor sale, Poeme. La marginea nopții 
(Editura Cutia Pandorei, Vaslui, 2000) este întotdeauna 
instructivă şi agreabilă. În fond nu este la îndemâna oricui să 
monteze în structuri monolitice enunţuri, metafore şi sintagme 
cu certă penetranță ideatică şi stilistică: umbra unui înger, 
şoldurile mării, epiderma nopţilor înstelate, singurătatea 
vopsită cu sângele lunii, cuțitul umbrei, funia singurătăţii, 
înger orb îngheţat, ascultă abisul frunzos, sub plapuma 

cerului spumoasă, memoria își rupe cătușele la mâini, vom 
ciopli cu lacrimi amintirile tale, sclavii învaţă lecţia de 
aşteptare, din venele serii nu picură nicio stea, fumez ţigări 
populare în brutalitatea materiei, pot să mor puţin 
dimineaţa la un pahar cu vin, dar cine, cine, Tagore, 
ciugulește sufletul meu, pentru chiria mea încă o lună îmi 
vând sentimentele pe tejghea ş.a. 

Leonard Ciureanu merita să-și vadă numele tipărit pe o 
carte. „Poeme. La marginea nopţii” confirmă vocaţia sa lirică. 


okk 


Înclin să cred că întreaga lui viață, Leonard Ciureanu 
(n. 1962) a făcut eforturi sisifice de auto-modelare, căutând 
mereu să obțină compensații morale în fața unui destin nu 
întotdeauna binevoitor. Aflu, din succintele date biografice 
plasate la începutul volumului de versuri Exerciţii de ardere 
(Vaslui, 2001, cu un cuvânt înainte al criticului Constantin 
Dram), că este student la Facultatea de Drept a Universităţii 
„Hyperion” din București. Nu deţin informaţii de ultimă oră, 
dar se poate deduce uşor că poetul este un student întârziat, 
nevinovata desincronizare având probabil explicaţii dintre cele 
mai întemeiate, Înainte de a fi o structură lirică, Leonard 
Ciureanu probează că este un personaj: tip ceremonios, de o 
politeţe desuetă, cu vorbă precipitată şi un stil discret emfatic 
al rostirii, vizitator intempestiv şi interlocutor de scurtă 
respiraţie, dispărând în zona crepusculară la fel de repede 
cum a apărut, aruncând în treacăt un salut laconic, „Respecte!” 
— detalii benigne ale unei făpturi ce-şi urmează traseele 
misterioase, departe de ochii curioşi ai contemporanilor. Omul 
public frecventează cenacluri şi întreţine relaţii cu oamenii din 
preajmă, dar se sustrage abil înserierii ori adopţiei literare. 
Cultivă scriitorii din reflex şi nu din necesitate, oscilând 

dilematic între boemă şi viaţa aşezată. Este discret şi anti- 
confesiv. Impulsuri obscure ale fibrei adânci a fiinţei l-au 
împins către poezie, tot aşa cum alţii se lasă seduşi de harul 
tainic al picturii ori muzicii. Exegetul, cronicarul, criticul 
muzical sunt în atari situaţii în încurcătură, neputând disocia 
net între simulare şi vocaţie, între exerciţiu mimetic şi simţire 
autentică, între artificiu şi autenticitate. 

În Exerciţii de ardere. Leonard Ciureanu dezvoltă o 
insolită poetică a suferinței, într-o lungă litanie cu ambiţii 
ermetizante. Suferințele sunt concomitent ale trupului şi 
sufletului, într-o îngemănare simbiotică indestructibilă. Cât 
este sunet pur, cât este sunet factice este dificil de spus. 
Zbuciumul vine dinlăuntrul ființei şi-şi caută expresia 
potrivită. Poetul face un efort considerabil pentru a da 
materialitate practică unor frământări surde, rezultând o luptă 
acerbă cu materia verbală. uneori decantată, alteori aluvionară 
şi redundantă. Este greu să nu semeni cu cineva, în poezie, 
oricâte eforturi ai face să fii unic şi irepetabil. Leonard 
Ciureanu ambiţionează să-şi particularizeze discursul liric 
până la a fi doar el însuşi. Încă n-a izbutit, dar strădania merită 
a fi subliniată. Cântecul sibilinic al suferinței poate fi 
recompus din crâmpeie: „Ah, Doamne, conjuraţii mi-au vârât/ 
bețe în roate când au durut”; „aşteptarea e un strigăt care nu 
piere,/ e strigătul de alarmă/ şi de aceea scriu”; „Terapeut de 
mucava, prescriu reţete sumbre./ Se pare că o umbră se plimbă 
prin mine/ Drumurile îmi rup inima în felii de tăcere”;/ 
Degetele îmi ard la focul privirilor tale/ şi scrumul lor se 
preface în amintire”; „Cineva ne usucă în cârligele 
mediocrităţii”; „Dragostea nu e decât/ un zâmbet rănit/ pe 
buzele realităţii”; „De voi mai curge trist şi banal,/ aruncă-mi 
iubito,/ o punte la mal”; „....pe când paşii mei/ zăpăciţi de atâta 
materic/ încă mai pluteau, / pe când iubita îmi fixa/ ziua nunţii, 
iar cu/ nici bani de autobuz nu aveam”; „Îmi vine să fug din 

minc/ umblând ca o frunză/ desculţă prin ploaie”; „Ca o fiară/ 
sari pe crengile trupului meu./ Ah, cât de mult ţi-aş da/ un 
picior până la apogeu!”; „Nu ştiu ce să fac./ Să merg, să stau 
pe loc,/ să fiu sau să nu fiu,/ să am altă carne pe mine,/ alţi 
ochi, altă gură,/ pantofi noi, cravată,/ costum cu altă măsură.../ 
Atunci, sigur am să mă schimb,/ până în măduva oaselor/ şi 
târfele or să creadă/ că m-am împrăştiat acum./ Eu nu ştiu 
altceva să fac/ decât să merg cu capul în nori./ nu-i aproape 
nimic, aproape e totul”; „Nu ştiu. Realitatea zgârie pe creier, 
doare./ Tata cară lemne. Mama nu-i directoare./ Locuiesc pe 
Petru Rareş la 34 bis,/ o cangrenă într-un găunos vin visceral”; 
„Bat străzile hoinar, făr'o leţceaie/ să-mi izbăvesc ţipătul 
interior”; „În patul pustiu/ e mai curat decât pletele iernii; 
locuieşte într-o epidermă de stea un siciu”; „Îmi muşc umbra, 
Diogene”; „Demonii crapă în zgură./ Un gunoi e prezentul,/ o 
agonie puerilă pe arătură”; „Înghit tablete/ împotriva răului 
esenţial/ cu îngeri şi demoni în oase”; „Doamna Libertate e în 
concediu./ Am sunat la telefon şi/ mi-a răspuns Ocupat”. 

Compozițiile lirice ale lui Leonard Ciureanu, 
înceţoşate semantic pe alocuri, cantonate într-un ermetism 
deliberat, chiar ostentativ, construite cu dificultăţi, au 
scăpărări remarcabile, dar şi derutante scăderi de tensiune. 
Sunt de aşteptat decantările viitorului. 


2004 

NARCOZA HERMENEUTICĂ 


Profesorul Marian  Constandache (Bârlad) lasă 
impresia că a descoperit o nouă paradigmă hermeneutică, 
etalând cu ostentație controlată în Luceafărul eminescian — 
Fragmente pentru o tehnologie a re-lecturii (Editura Opera 
Magna, laşi, 2006, 110p.). Sprințara broşură consfințeşte — se 
pare — un nou model de a-l citi pe Eminescu, pe lângă atâtea 
posibile. Autorul insolitului studiu îşi reprimă orice posibil 
complex al bibliografiei. Nu pare defel-apăsat de gândul că 
zeci de mii de pagini ce compun bibliografia critică 
eminesciană ar trebui citite, fie şi selectiv, întrucât, însumate, 
înseamnă un munte aproape insurmontabil pentru o viaţă de 
om. Nu poţi trece cu uşurinţă peste contribuţiile strălucite ale 
atâtor eminescologi — unii iluştri — fără niciun frison 
intelectual. Marian Constandache nu are — după toate semnele 
— mistica bibliografiei româneşti, deşi pentru cel ce vrea să-l 
înțeleagă pe Eminescu este inevitabilă. Gustul eseistului 
merge invariabil către bibliografia străină. Cei mai mulţi 
exegeţi din spaţiul autohton, de ieri sau de azi, îl lasă rece. 

Capodopera eminesciană este citită printr-o grilă 
insolită. Autorul ne propune, conform subtitlului, nici mai 
mult, nici mai puţin decât o tehnologie a re-lecturii. Nu 
cunoaştem momentul genuin al primei lecturi, nici revelaţiile 
presupuse; ni se livrează cu dezinvoltură doar re-lectura 
faimosului poem, ceea ce poate să însemne o necesară ardere 
a etapelor. Ne grăbim să spunem că Marian Constandache se 
adresează în exclusivitate unui cititor  hiper-cultivat, 
cunoscător fără cusur al criticii literare, esteticii, stilisticii şi 
filosofiei europene. Pentru a-şi susține demonstraţia critică, 
infatigabilul exeget convoacă marile spirite la festin: 

Baudelaire, Sartre, Roland Barthes, Gilbert Durand, Gaston 
Bachelard, Nietzche, Heidegger, Jung, Kirkegaard, Julia 
Kristeva ş.a. Nu lipsesc de la ospăţul hermeneutic: Chaucer, 
Novalis, Böhme, Lamartine, Claude Bremond, Jean Chevalier 
şi Alain Gheerbrant, Annick de Souzenelle, Dina Sherzer, 
Plutarh din Cheroneea, Abu lusuf al Kindi, Borges ş.a. 

Sunt aceştia eminescologi? Nicidecum! Pentru Marian 
Constandache nici nu este important acest detaliu. Esenţiale 
sunt montajul dibaci de citate, cu liant subţire, aproape 
invizibil, parafraza transparentă, juxtapunerea opiniilor de 
autoritate şi un ton degajat, de familiaritate jucăuşă cu marile 
spirite. În această manieră se poate demonstra orice, inclusiv 
indemonstrabilul. În sistemul argumentativ al exegetului nu 
are nicio relevanţă faptul că, bunăoară, Gilbert Durand sau 
Gaston Bachelard (citați copios) nu l-au citit pe Eminescu. 
Putem placă „grila” bachelardiană peste poemul eminescian? 
Putem! Lucrurile sunt, aşadar, în regulă. Extrapolarea 
procedeului la ceilalţi corifei ai criticii, esteticii, filosofiei 
europene devine cât se poate de firească. lată un Eminescu 
„Zidit” fără cărămizile eminescologiei — paradox puternic, dar 
nici pe departe dătător astăzi de vertijuri. Iniţiativa lui Marian 
Constandache nu este izolată. Şi alți eseişti fără complexe 
culturale au construit „ex nihilo”, exhibând un savantlâc greu 
digerabil dar la modă. Spiritul iconoclast, ereziile, soluţiile 
atipice, ieşirea din rând sunt „monedă” curentă. Diferă doar 
nuanțele. 

Din spaţiul cultural românesc au fost aleşi — pe 
sprânceană? — cu o parcimonie strictă, doar I.P. Culianu, 
Andrei Oişteanu, Cristian Bădiliţă şi Marin Mincu. Marian 
Constandache nu simte nevoia irepresibilă să-i consulte pe 
Maiorescu, Ibrăileanu, Călinescu, Perpessicius, Pompiliu 
Constantinescu, Tudoar Vianu, Dumitru Caracostea, Zoe 
Dumitrescu-Buşulenga, Constantin Ciopraga, Eugen Tudoran, 

George Munteanu, Mihai Drăgan, Petru Mihai Gorcea. Eugen 
Simion, Nicolae Manolescu, loana Em. Petrescu, Mihai 
Cimpoi, Theodor Codreanu ş.a. Este la mijloc o problemă de 
opţiune apăsat personalizată, o afirmare dezinhibată a 
orgoliului... hermeneutic. 

Re-lectura lui Marian Constandache — surprinzător — se 
organizează oarecum impresionist, fără aparat critic şi fără 
bibliografie finală. Uzanţele academice sunt eludate nonșalant 
în favoarea unui discurs critic, eseist-doxologic exclusiv pentru 
pricepători: „Aducând-o pe tărâmul reveriei, al zborului, al de- 
corporabilităţii. operatorul inserează o falie, o ruptură în însuşi 
nivelul ascensorialului, o captare, o vrăjire a pneumei... cel care 
induce somnul este un medic, se foloseşte de oglindă, de dublul. 
de fluidul astral, iatromantul induce fiinţei o stare de reverie, de 
magie erotică cu scopul de a o purifica de toate noxele 
mundane, de toate umorile carnalului care o împiedică, în starea 
de trezie, la ascensonalitate... operatorul lucrează astfel la o 
nacelă subtilă, îi modelează trupul astfel ca în starea de vis să 
poată anula corporalul” (p.43). 

Termenii şi sintagmele-cheie atestă ambiția autorului 
de a construi laconic, elevat, „radical”, menit să inhibe şi să 
sugrume orice posibilă controversă. Nu suntem departe de 
beţia de cuvinte veştejită de Maiorescu: non-consistenţa unui 
gestuar metafizic, imaginaţia narcoleptică, scolie jungiană, 
complexul anamorfotic al privirii, arhetipul infans, 
operatorii schizofrenici, grilă claudeliană ş.a. 

Poetul-hermeneut Marian  Constandache intră în 
spaţiul eminescologiei cu fixațiile unui „ermetic”, sedus de 
Europa înainte de a fi sedus de tradiția eminescologică 
românescă. Următoarea sa carte va limpezi dilema: talent 
critic ori impostură drapată în savanterii epatante. 

2006 

TRANDAFIRUL DE FOC 


Maria Magdalena Năstase-Peltola a predat cândva 
limba şi literatura română la un liceu vasluian. Era — dacă 
asemenea etichete psiho-morale sugerează cât de cât 
satisfăcător o figură a spiritului — o ființă dezinhibată, francă şi 
neliniştită. Avea aerul ştrengăresc al unei adolescente alintate 
ŞI întârziate, îngăduindu-și gesturi inconformist-teribiliste, 
cultivând printre elevi o camaraderie fără fasoane, ceea ce i-a 
conferit statutul de dăscăliță atipică. Nu toată lumea a gustat în 
egală măsură iconoclastia ei declarată şi ostentativă, aşa încât 
n-au întârziat să apară murmure şi obiecţii cârcotaşe şi 
inevitabile apeluri la sobrietate. 

Când şi-a ales Finlanda drept a doua patrie, 
concitadinii ei, familiarizați cu isprăvile-i „eretice”, n-au fost 
foarte miraţi, admițând concesiv că până la urmă fiecare 
răspunde chemărilor destinului în felul său. 

Surpriza de proporţii a venit abia după ce ființa jucăuş- 
teribilistă a găsit forţa să-şi canalizeze energiile intelectuale pe 
direcţii serioase, părăsind puseurile adolescentine: profesoara 
a învăţat limba ţării de adopţie, s-a înscris la doctorat, 
desfăşoară muncă didactică şi a tipărit un volum de tălmăciri 
din lirica finlandeză: Trandafirul de foc (Editura Sfera, 
Bârlad, 2003). Este o ediţie bilingvă, avantajoasă pentru 
spiritele avizate, ce pot compara, în cunoştinţă de cauză, 
originalul finlandez cu versiunea românească. În carte sunt 
reuniți şase poeţi ai Finlandei moderne, ordonaţi cronologic: 
Lehtinen Onerva, Eino Leino, Alexis Kivi, Otto Manninen, 
Eila Kivikkaho, Aale Tynni. Grupajele lirice se deschid cu 
fotografiile autorilor şi cu foarte utile schiţe biobibliografice. 
Terra incognita pentru cititorii români, lirica finlandeză, 

ilustrată parcimonios în cartea de faţă, printr-un mănunchi 
restrâns de poeţi, etalează un timbru sentimental de sorginte 
romantică: accente reţinut-patetice, discurs discret, emoţii 
curate, cenzurate vag, o sinceritate netrucată. Reţinem un 
crâmpei dintr-un testament liric: „Pe mormânt să-mi puneţi 
piatră,/ şi pe ea puneţi a scrie:/ Ca şi inima amară/ mi-a fost 
soarta pe vecie./ Singur cremenea am ars-o,/ ca să luminez o 
clipă./ mi s-a ars al vieţii cântec,/ sunt cenuţă din aripă” (Eino 
Leino — Libertatea de a alege). Ori această rugă adresată 
instanţei divine: „Tu cel înalt, preschimbă-mă/ statuie de piatră 
pe drumul vieţii!/ înălța-m-aș atunci cu tărie de munte/ şi-aş 
lăsa tulburările vieţii năvală să dea,/ şi pe-alături curgând, din 
faţă şi spate inunde;/ şi nimic n-ar putea zdruncina/ pacea mea 
de pe frunte” (Lehtinen Onerva — Recitativ II). Patria este 
ultimul spaţiu securizant, leagăn al veşniciei: „Moartea 
străbate,/ cade floarea, copacul./ In braţele neamului/ eroul 
pune capul./ Dormi adânc, după munca/ lungă a zilei tandre,/ 
dormi adânc, călduroasă/ e poala Finlandei”. 

Tălmăcirile Mariei Magdalena Năstase-Peltola se 
convertesc într-un mesaj liric transparent şi aluziv, nu mai 
puţin afectuos, adresat țării-mamă şi cititorilor ei, neatinşi încă 
de sindromul tristeţii metafizice provocat de înstrăinare. 


2003 

ISTORIA TRAGICĂ 


Traseul biografic al profesorului vasluian Vasile Ion 
Cataramă (1915-1980) confirmă principiul creşterii şi 
descreşterii, ilustrând condiţia tragică a intelectualului 
interbelic trăitor în epoca totalitară. Citat de G.Călinescu în 
faimoasa Istorie... (v. ediţia din 1982), autor al unor cărţi şi 
studii animate de duh cărturăresc şi de spirit polemic (Bazar 
universitar, laşi, 1937, Esenin în româneşte, laşi, 1938, 
Vasile Pogor, 1939, Sufletul Junimii: Vasile Pogor, laşi, 
1942), semnatar al unor articole, recenzii şi însemnări vii, 
incitante, publicate în presa vremii, întemeietor şi animator de 
societăţi culturale, factor catalizator în redacţiile periodicelor 
şi ziarelor, admirator entuziast al „divinului critic” (v. 
Amintiri despre G.Călinescu), slujitor fervent şi fidel al 
învățământului vasluian decenii la rând, V.I. Cataramă (cum 
obişnuia să-şi ortografieze numele) este arestat în 1957 şi 
condamnat la şapte ani de închisoare de către Tribunalul 
Militar laşi pentru „înaltă trădare de ţară”. Este deţinut politic 
la laşi, apoi la Gherla şi timp de cinci ani familia nu ştie nimic 
despre el. Eliberat în 1962, este reintregrat în învăţământ, 
pensionându-se în 1977. Un traiect sinuos, cu hiatus-uri şi 
fracturi existenţiale puternic resimţite de titular şi de cei 
apropiaţi. 

Lucrările de sinteză publicate în ultimii ani, prin 
strădania câtorva cărturari, fixează lapidar locul lui V.I. 
Cataramă în istoria culturii locale. Cronica Vasluiului, din 
1999, semnată de istoricul ieşean Alexandru Andronic şi de 
profesorii vasluieni Mihai Ciobanu şi Petru Necula, precum şi 
Dicţionarul personalităţilor vasluiene, din anul 2000, 
elaborat de ultimii doi (Petru Necula şi Mihai Ciobanu, în 

această oridine pe coperta I) fac un act de justiție literară, 
readucând în actualitate reperele şi datele unei personalități 
aflate cel mai adesea sub vremi. Fiica regretatului V.I. 
Cataramă, Greta Cataramă-Lascăr, ea însăşi distinsă 
profesoară de limba şi literatura română, a fost aceea care a 
întreținut flacăra amintirii tatălui (în 1990, la 75 de ani de la 
naşterea părintelui ei, a publicat o caldă pagină evocatoare în 
Gazeta de Est), promovând mai cu seamă imaginea unui 
intelectual vertical, pe care o istorie crudă l-a marcat dramatic. 
Dar — vai! — destinul este deseori nedrept cu cei aleşi: în 
decembrie 2001, „doamna Greta”, cum i se spunea respectuos- 
familiar, a căzut răpusă fulgerător de boală la 59 de ani, 
înainte de a-și duce la capăt proiectul de legatar spiritual: 
reeditarea operei tatălui. Misiunea trece acum firesc pe umerii 
fiicei, profesoara Cristiana Lascăr-Botan. Este o ştafetă a 
generaţiilor, care implică un mandat moral, chemând o 
continuitate dincolo de vitregiile timpului. Reeditarea nu-i 
lesnicioasă din cel puțin trei motive: cărțile finite şi tipărite cu 
peste 60 de ani în urmă au devenit rarităţi bibliofile, iar 
manuscrisele au fost confiscate; trei romane rămase în 
manuscris (Dezrădăcinaţii, Jaf, în trei volume, şi lepurii) 
precum şi alte lucrări (studii critice, piese de teatru) au fost 
confiscate de Securitate la arestare. Un prim pas: ar trebui 
făcute noi demersuri pentru recuperarea lor integrală. Al 
doilea pas: opera să fie încredinţată unui specialist în restituiri 
literare (un istoric literar calificat, un editor devotat), care să 
poată fixa locul lui V.I. Cataramă în istoria culturală locală 
printr-o ediţie riguros ştiinţifică (studiu introductiv, note, 
comentarii, bibliografie, indice de nume etc.) Altminteri, 
lucrurile vor rămâne la stadiul actual, impresionist- 
encomiastic, când cărturarul este invocat, citat, omagiat în mai 
toate reuniunile culturale locale, dar nimeni nu-l citeşte. 

ALBATROSUL UCIS 


Trestie gânditoare  fulgerată într-o zi nefastă, 
profesorul, prozatorul, publicistul, eseistul, poetul Iancică 
Dobriţă şi-a sfîrşit destinul pământesc şi, inevitabil, cel literar 
mult prea repede, încât ne este nespus de greu să schiţăm un 
profil în posteritate. A fost indiscutabil o mare promisiune a 
literaturii noastre, lipsită — vai! — de răgazul cristalizării. 

Omul era dinamic şi impetuos, cu spiritul mereu treaz 
şi neliniștit, năzuind la o cuprindere simultană a tot şi toate, fie 
că entităţile vizate se chemau şcoală, poezie, presă ori agora. 
Părea mereu în căutarea a ceva esenţial în existenţă şi făcea 
totul cu o fervoare specială şi cu o înfrigurare unică, de parcă 
mâine urma să vină apocalipsa. Ne-am intersectat în câteva 
rânduri, fulgurant, în varii împrejurări, fie oficiale, fie lipsite 
de orice solemnitate, şi am încercat de fiecare dată să-i 
intuiesc formula sufletească şi ecuaţia intelectuală, lucru 
deosebit de anevoios atunci când clipa de graţie se topea sub 
masa aluviunilor verbale dictate de circumstanţe, iar ambianța 
nu era tocmai favorabilă contemplației senine. Pot spune că 
era un personaj, un histrion în sens clasic, un interlocutor 
capabil să disimuleze cu subtilitate şi să se dezvăluie, 
eventual, puţin câte puţin, cu o zgârcenie ce-i era finalmente 
structurală.  Volubilitatea lui lancică Dobriţă putea fi 
înşelătoare. Omul gândea profund, dar nu în împrejurări 
cotidiene, pândite întotdeauna de convenţionalism şi poză. 
Adevăratul intelectual ni se dezvăluie — paradoxal — după 
moarte, când înţelegem mai bine că nu imaginea publică era 
caracteristică, ci aceea a cărturarului nocturn, misterios. 
abstras, întors către sine. lancică Dobriţă era un Janus 
bifrons, cu o faţă solară şi alta noptatică. Descoperim astăzi, 

cu surprindere, poetul care a fost şi intuim cu aproximaţie pe 
cel ce putea să fie. 

Destinul poetic postum stă — nu încape îndoială — sub 
semnul a doi monştri sacri ai liricii românești, Ion Barbu şi 
Lucian Blaga. De la primul a adoptat rigoarea matematizată a 
versului, stilul sentenţios, sintaxa cu inflexiuni ermetizante, 
cuvântul rar şi subtil conotativ, de la cel de-al doilea — pecetea 
mitologică, vibrația solară. incantaţia luciferică. Intitulându-şi 
placheta Mitologii subiective în rondeluri imperfecte (o 
carte a lui Octavian Paler poartă titlul Mitologii subiective), 
lancică Dobriţă a definit cât se poate de fericit structura 
poeziei sale, turnată în forma clasică a reondelului. „Desenul” 
este într-adevăr riguros-parnasian, dar zbuciumul — dionisiac. 
lată o asociere de elemente lirice incompatibile ce susţin — la 
proporţiile cuvenite — o vecinătate oximoronică. Discursul 
poetic are sunetul plin. fiindcă ideea însăşi reverberează 
armonios şi umple toate spaţiile. Direct spus, rondelurile au 
elevaţie şi semantică şi nu coboară mai niciodată în registrul 
banalităţii. Cităm: „Doamnă suverană şi târfă de pripas/ te 
dăruieşti cu clipa sau fără de măsură?/ îngăduie-mi să fiu 
măcar pentru un ceas/ gladiator sublim cu floarea morţii-n 
gură” (Apollon). Sau: „cu lanţ de flori m-ai condamnat în 
schit/ Ci-n carnea mea continuă să fugă/ Mefistofel în strai de- 
arhimandrit/ căci sângele nu mi-e târzie rugă” (Prometeu); 
„un lup mai strigă-n carne, jurat prin legământ/ să doarmă 
încă-n spaima copiilor cărunţi/ și nu mai ştiu, vai, mamă, cum 
mai ştiam, să cânt/ ca mâine va să ningă cu miei acolo-n 
munţi” (Transhumanțţă — Zalmoxes); „Rondelul tinerelor 
fete/ e spada morţii mele. lată/ cum vin din nou să mă desfete/ 
cu roata lor catifelată” (Cronos). 

Poetul nu este timorat de canoanele formale ale 
rondelului, tratând elementele prozodice cu o anume libertate. 
Spaţiul imaginarului — ca semnificant — este străbătut cu multă 

prudenţă pentru ca nimic din valenţele ideii să nu se piardă. 
Dionisiacul lancică Dobriţă a găsit răgazul de a ciopli cu 
atenţie versurile, decantând sevele în retortele misterioase ale 
inspiraţiei. Coperta şi grafica aparţin autorului, iar editarea 
este datorată soţiei, profesoara Brânduşa Dobriţă, al cărei gest 
recuperator — estetic vorbind — o onorează. Oare câte văduve 
cinice şi pragmatice, moştenitoare ale manuscriselor soţilor 
lor, nu şi-au uitat datoria morală a doua zi, sărăcind istoria 
noastră literară de creaţii importante! 

Albatrosul ucis, lancică Dobriţă, trăieşte liric prin 
Mitologii subiective, dar nu excludem alte surprize literare în 
posteritate. 

UN NARCIS LUCID 


Profesorul, criticul literar şi publicistul Gruia Novac — 
nume haiducesc, intens conotativ, cu reverberaţii baladeşti — 
debutează editorial (în fine!) cu un volum de eseuri, cronici şi 
inscripţii, intitulat insolit Cuminţenia lui Procurante. 
Cuminţenia lui... Gruia Novac a fost mult timp una 
neobişnuită, în sensul prelungirii exasperante a termenului fast 
al debutului. Adunându-şi, în fine, numele pe o carte, autorul 
face un gest necesar, care ar fi părut absolut firesc şi cu 30 de 
ani în urmă. Scrupule artistice? Autoexigenţă extremă? Gest 
provocator? Sfidarea contemporanilor grafomani? Exersarea 
voinţei? A-l invoca aici pe debutantul tardiv Arghezi (la 47 de 
ani) este şi nu este adecvat. Comparaţia șchioapătă şi naşte, 
prin ricoşeu, alte interogaţii incomode. Dincolo de supoziţii, 
mereu fragile ca argumentaţie, un detaliu este revelator: 
autorul n-a încremenit în proiect, ca atâţia alţi dascăli 
remarcabili, deloc doritori ori incapabili să-și focalizeze 
substanţa într-o carte, fie şi a senectuţii reculese. 

Este Gruia Novac un critic literar în accepțiunea 
esenţială a termenului? Un deghizat Cuvânt înainte („Încet 
către critică”) nu ne ajută decisiv să decriptăm întrebarea. 
Examenul atent al cărții este însă concludent şi certifică — 
deocamdată — un stil inconfundabil de a comenta literatura 
(Stilul este omul! — Buffon), permiţând coagularea unui 
portret intelectual. Dacă evaluăm de sus, global, personalităţile 
comentate, vor observa repede să acestea se compartimentează 
aproape de la sine în importante în grade variabile, de 
notorietate naţională, dacă nu şi de valoare echivalentă, cu o 
anvergură culturală semnificativă şi... mai puţin importante, 
ca să ne exprimăm eufemistic. Lângă Eminescu, Topârceanu, 

Nichita Stănescu, Nicolae Labiş, G.Tutoveanu, Const. 
Ciopraga, Valentin Silvestru, Mircea Cărtărescu, Cezar 
Ivănescu, C.D. Zeletin, Nichita Danilov stau — într-o 
vecinătate suportabilă — Mărioara Baba, Al.G. Croitoru, 
Emilian Drehuţă, Elena Buznă, Ancelin Rosetti, Petruş 
Andrei, Iuliu Niţulescu, Geo lancu-Călinescu, Augusta Vişan- 
Arnold, Nicolae Botezatu, Sever Miu, Traian Nicola, Mihai 
Stanciu, Gh. Schwartz, artistul plastic, Antonio Romeo Pălie 
ş.a., autori stimabili, câţiva veleitari şi două-trei nume 
sublime, putem zice... Un critic îşi exersează condeiul pe 
începători şi autori de raftul al doilea, dar dă adevăratul 
examen cu „elefanții: genii, scriitori mari, opere 
fundamentale. Spirit democratic şi genuin, Gruia Novac 
admite — transparent — că valorile de diverse calibre fac... 
peisajul mai interesant, iar excluderile categorice nu țin de 
receptivitatea fără frontiere a criticului. Autorul este un Narcis 
lucid — oximoronul i se potriveşte perfect — care înțelege să fie 
prezent în fiecare fibră şi în fiecare articulaţie a eseurilor, 
cronicilor şi inscripţiilor sale. Adânc implicat în text, orgolios- 
dictatorial şi expansiv, criticul scrie în acorduri simpatetice, 
după meandrele subiectiv-obiective ale dispoziţiei auctoriale; 
rareori este circumstanţial și complezent; nu dormitează 
niciodată, este treaz şi vigilent, volubil şi cârtitor, fascinat de 
spectacolul literaturii şi al vieţii. Gesturile valorizatoare sunt 
însoţite mereu de consideraţii umorale, sentimentale, 
nostalgic-evocatoare, maliţioase, ironice, câteodată digresive 
şi redundante. Aliajul neobişnuit de judecăţi reci şi ecouri ale 
eului vanitos dau nota particularizantă a celor mai multe 
pagini. Trebuie să admitem că Gruia Novac are vocaţia 
formulărilor pregnante, care se ţin minte: „Recunosc, n-am 
apelat adesea la izvoare. Nu din necunoaşterea lor, ci pentru că 
am dorit să fiu eu însumi, chiar dacă insuficient de strălucitor. 
E odihnitor să fii toporaş şi nu orhidee” (p.35); „Valentin 

Silvestru trecea prin Bârlad, lăsând în urmă-i dor de Caragiale 
şi mireasmă de Muşatescu” (p.43); „Plictiseala cititorului este 
moartea textului tipărit” (p.69); „Simion Bogdănescu este un 
scriitor cu valoare imanentă” (p.111); „Cronica literară trăieşte 
datorită cărţilor proaste” (p.136); „Volumul e tipărit pe hârtie 
bună. Ei, şi!? Strălucirea trebuia să vină din altă parte. Care, 
deocamdată, e întunecată. Şi unele nopți sunt tare lungi...” 
(p.138); „....grămada de lemne devine ster abia după măsurare” 
(p.155); „Vasluiul şi „provincia” lui inventariază destulă 
intelighenţie fărâmițată în interese şi preocupări aproape 
imposibil de fişat. Nu lipsesc autorii de cărţi (într-o gamă 
variată benefică), scriitorii(!!) de broşuri, posesori de bani 
pentru tipărituri în regie... proprie, publicişti mai ales în presa 
zonală şi, mai rar, în cea centrală (bucureşteană?), editori de 
fiţuici şcolare şi culegeri de poezele ale cenaclurilor infantile, 
dar mai ales neterminaţii unor generaţii ce-şi zic frustrate, apoi 
veleitari, gomoşi, neînțeleşi, doritori de glorie municipală, 
specialişti în informaţii sportive, nostalgici ai cafenelelor 
(literare!) şi destui dornici de-a mai ieşi duminica dimineaţa 
de-acasă cu aprobare de la nevastă” (p.154). Autorul ştie să 
fie, într-un dozaj expresiv, sentimental, asociativ-disociativ, 
sarcastic, blând, viforos, limpede, abisal, glumeţ, inefabil, 
aluziv, zeflemist, discret-jubilativ, histrionic (cât cuprinde!), 
catifelat, zgrunţuros, insinuant, inteligent, afabil, curtenitor- 
ceremonios, visător, meditativ şi, desigur, foarte bârlădean. 
Extremele judecăților sale, relativizate mai întotdeauna prin 
volute  concesive, sunt marcate de fiorul afectuos- 
comprehensiv, pe de o parte, şi de sclipirea pamfletară a 
spadasinului impetuos, pe de alta. Gruia Novac înţelege 
localismul creator ca parte a întregului naţional. Judecat în 
sine ar fi fără sens şi ar arunca întreaga demonstraţie într-un 
provincialism insuportabil. Ar fi greu de conceput altă 
paradigmă din partea unei minţi luminate şi exersate 

intelectual. Condeier deplin format, eseist şi critic, moralist, în 
sens larg, blând şi darnic glosator al efemeridelor literare, iar, 
corelativ, sagace exeget al creaţiilor de referință, comentator 
avizat al personalităţilor scriitoriceşti de prim rang, 
bârlădeanul-haiduc oferă imaginea unui autor sclipitor în 
multe privinţe, incitant şi vibratil, ferm în judecăţi şi delectabil 
în aproximaţii, savuros în „execuţii” şi catifelat în evaluările 
confraterne. Câteodată, histrionismul este prea apăsat şi devine 
fastidios; rigoarea unor pagini slăbeşte sub tăvălugul 
consideraţiilor parazitare, iar narcisismul ca uitare se sine 
transferă unele pagini în spaţiul aleatoriului redundant. 

Altminteri, autorul ne-a oferit un obiect frumos; pe 
coperta întâi — un crochiu al lui Constantin Piliuţă din 1975; pe 
coperta a patra — portretul autorului în viziunea puternică a lui 
Ștefan Popa Popa's (din 1994). Este un desen admirabil, al 
unui Gruia Novac întors către sine, senin, meditativ şi astral, 
aproape metafizic. 

Alcătuire proteică — magistru, publicist, actor şi solist 
(în tinereţe), recitator, prezentator de spectacole, şef de 
cenaclu, mentor şi artizan neobosit înlăuntrul Academiei 
Bârlădene (societate culturală cu o vechime respectabilă, 
înfiinţată în 1915), cronicar, recenzent, eseist şi, mai nou, 
critic literar — Gruia Novac tinde să devină, în Bârlad, „o 
instituţie”. Toată lumea se raportează la el într-un fel sau altul, 
duşmanii delimitându-se prudent, prietenii aderând cu o 
secretă jubilaţie intelectuală. Gruia Novac serie cu o patimă 
abia reţinută, ca şi cum mâine ar veni sfârşitul lumii. 


JUSTIȚIARUL NEVINDECABIL 


Spirit funambulesc, Mihai Sultana Vicol se află de mai 
mulți ani în război cu toată lumea. El este un justiţiar 
planetar, dispus oricând să rişte pentru o cauză sublimă, 
probând mereu aserţiunea lui Napoleon. în virtutea căreia de la 
sublim la ridicol nu este decât un pas. Ne amintim de 
publicistica sa incendiară de pe fronturile Basarabiei şi 
Transnistriei, de vehemenţa paroxistică a tonului la adresa 
celor ce l-au închis pe patriotul român Ilie Ilaşcu, ceea ce i-a 
adus o mediatizată expulzare din Republica Moldova. Ziaristul 
este mânat de un orgoliu profesional nemăsurat; el nu se 
poticneşte în bagatelele vieţii cotidiene — pâinea jurnaliştilor 
mediocri, nu-i aşa? — ci se încordează în lupta don-quijotescă 
împotriva morilor de vânt, figurate fie de imperialismul 
sovietic, în varianta sa modernă, fie de jandarmul popoarelor, 
Statele Unite ale Americii. Să recunoaștem că Mihai Sultana 
Vicol are duşmani pe măsura staturii sale urieşeşti! În vremea 
totalitarismului ceauşist, justiţiarul era în război cu instituţiile 
osificate ale statului, care refuzau obstinat să-i ofere o slujbă, 
deşi solicitantul avea liceul la bază, plus greaua școală a vieții. 
Şi atunci, ca şi acum, luptătorul infatigabil cu orice formă de 
imperialism ori dictatură vedea peste tot conjuraţii oculte 
împotriva persoanei sale, manevre malefice menite să-i 
stopeze destinul, să-i sugrume personalitatea. Există în 
structura intimă a lui Mihai Sultana Vicol o vână obscură pe 
care psihologii, şi nu numai ei, o numesc mania persecuției. O 
manie ca oricare alta. Acest personaj gogolian şi kafkian 
deopotrivă, orgolios, vindicativ, prăpăstios, ridicol-sublim în 
doze egale, acest bârlădean omniprezent, omniscient, 
omnipotent, un Demiurg local fără teamă şi fără prihană, 

autodidact cu o şcolaritate precară dar cu un adaos cultural pe 
care-l afişează ostentativ în rama poeziei şi publicisticii sale, 
ca pe un blazon de nobleţe târzie, acest histrion ciudat, când 
mătăsos, când agresiv în limbaj, căruia nu-i putem contesta 
tenacitatea creatoare, a scos recent un nou volum de versuri 
intitulat șocant Cu mâna în beregata Balcanilor. Nici că se 
putea un titlu mai potrivit pentru tiparul psihic şi stilistic al 
poetului. Consecvent cu sine, Mihai Sultana Vicol a stat 12 
zile în Iugoslavia, în timpul devastatorului război al forțelor 
NATO, al căror vârf de lance au fost Statele Unite ale 
Americii, riscându-şi, aşadar, viaţa pentru a spune adevărul. 
Ca şi vechii daci, Mihai Sultana Vicol nu se teme de moarte și 
probabil nici de veşnicia ei, cum se temea un alt poet, fiu al 
ținuturilor bârlădene, Alexandru Vlahuţă. Titlurile poemelor 
sale asigură un impact semantic bine calculat: America din 
bocancii soldaţilor sârbi, Chino, unde îţi este ambasada?, 
Un pic de suferinţă ă la Werther, Poet cu tun în faţa casei, 
Reportaj din Groznâi, Doamne, nu te zgârei! Nu lipseşte o 
Scrisoare către Adam Puslojic; o poemă este dedicată lui Ion 
Enache (poet vasluian), iar alta soţiei, Doina-Livia. Mihai 
Sultana Vicol îmbină cauzele înalte cu pricinile conjugale, 
amiciţia confraternă cu trâmbiţa planetară. Rezultă un 
spectacol eclectic, derutant pentru ochiul neprevenit. Şi pentru 
ca tabloul să fie complet, să reținem că un poem se intitulează 
Mare păcat să ucizi o prostituată, care nu are nicio legătură 
cu atât de gravul război din Balcani. Compasiunea lui Mihai 
Sultana Vicol pentru prostituate este emoţionantă, dar nu este 
în chestie, ca să-l parafrazăm pe nemuritorul Maiorescu. 
Autorul cultivă anti-poezia, altfel spus, proza mascată, precum 
în poemul fără titlu dedicat morţii: „Moarte,/ dacă ai avea/ un 
copil/ şi Viaţa/ ţi l-ar lua,/ praful s-ar alege/ de tine.” Despre 
asemenca versuri se poate spune orice: şi că sunt geniale, şi că 
sunt stupide în absurditatea lor paradoxală. Dealtfel, poetul ne- 

a obişnuit demult cu aforismele sale deghizate, cu enunţurile 
prăpăstioase frizând abisalul, cu  teribilismele verbale, 
onomastice şi grafice. Preocuparea de căpetenie a autorului 
este aceea de a ieşi din comun, de a frapa, de a şoca ochiul, 
urechea şi mintea, de a atrage atenţia asupra sa cu orice preţ. 
Semnificativ pentru stilul patetic şi colţuros asumat de autor 
este poemul Asta-i ţara ce-am dorit-o!: „România, tovarăşa 
de altădată/ a Puterii Sovietice. îşi spală cămaşa/ în 
capitalismul cel mai josnic./ Bandiţii o hrănesc cu linguriţa,/ 
asta-i țara ce-am dorit-o!/ Cu vecini unul şi unul:/ la sud, raiul 
bulgăresc şi-un Jivkov mumificat;/ la nord, în Ucraina, români 
la borcan;/ la vest, o Ungarie nituită de asiatici/ lângă coasta 
noastră.../ Auziţi cum mârâie în ea câinii de cianură?/ la est se 
joacă cu zarurile Lucinski,/ singurul român care ştie să latre/ la 
fel ca lupii de la Kremlin./ Au mai rămas sîrbii, la sud-vest,/ 
prietenii noştri, lor le-am dat/ cu bocancul în gură”. 

Mihai Sultana Vicol este un poet nevindecabil de 
marile boli ale planetei. 

UN BOEM CANDID 


Titi Gheorghiu a fost boemul ireductibil al Vasluiului 
contemporan, un personaj de un pitoresc indicibil, de care 
mulţi îşi aduc aminte, el fiind adesea eroul principal în evocări 
hazlii, preponderent anecdotice. Dar câţi l-au cunoscut cu 
adevărat? lată o întrebare la care nu se poate răspunde. Era 
înalt, uscăţiv, ascetic (aparent), vivace, repezit în vorbire, de o 
neglijență vestimentară ce devenise proverbială. „Mitologia” 
locului încă îi cultivă memoria, deşi au trecut destui ani de la 
dispariţia fizică. Butadele lui au intrat în folclor. Când a ieşit 
la pensie mi-a mărturisit cu un aer şăgalnic-triumfător: „Am 
intrat în concediu pre-mortal”. Predicţie funestă, cum s-a 
dovedit ceva mai târziu, când inima lui fragilă a cedat. 
Altădată mi-a mărturisit: „Am ajuns la concluzia că nu e bine 
să mori lunea căci îţi merge rău toată săptămâna!” Umor negru 
de cea mai bună calitate. 

Locuia în „Donici”, la parterul unui bloc cenuşiu, fără 
personalitate, cum erau toate acum 25-30 de ani (eram 
învecinaţi) şi-n timpul verii, mai cu seamaă, deschidea larg 
ferestrele şi lăsa radioul cât mai tare pe... Europa Liberă. N- 
avea „frisoane” politice, n-avea complexe într-o vreme când 
asemenea gesturi te puteau costa. Probabil că „organele” îl 
cunoşteau bine şi-l scoseseră demult de sub suspiciunea de 
„persoană periculoasă”. În fond, era un blajin, sedus definitiv 
doar de micile plăceri lumeşti şi devenit ipso facto o ființă 
socială cu vizibilitate sporită, cum ar spune astăzi sociologii. 

A avut îndeletniciri vagi şi cu siguranţă o şcolaritate pe 
măsură. Într-o vreme era „designer” de firme şi panouri la 
„Mecanica”, de unde-şi lua puţinii bani pentru a-i topi în 
„conclavuri” bahice. Putea fi lesne descoperit într-un topos 

predilect al boemilor fără frontiere, de care Vasluiul n-a dus 
niciodată lipsă — crâşma. A avut înaintaşi iluştri: Francois 
Villon, Paul Verlaine, Edgar Allan Poe, Arthur Rimbaud, 
Serghei Esenin, Dimitrie Stelaru. Între concitadini i-aş număra 
pe lon Enache şi Ion Emil Andrieşeanu, trecuţi şi ei — vai! prea 
devreme la cele veşnice. Avea destui prieteni de pahar şi, 
desigur, şi neprieteni, fiindcă, spre deosebire de alţii, Titi 
Gheorghiu era un creator (chiar dacă autodidact), un umorist 
nativ şi spumos, un versificator sprinten şi acidulat, un 
epigramist dăruit cu har în clipele de graţie. În ultimii ani se 
auto-pastişa şi căzuse în manieră, dar momentele creative au 
fost destule pentru a-i impune numele. Avea o metodă unică 
de a câștiga lejer câteva sute de lei. Într-o iarnă a apărut 
intempestiv la „Vremea nouă” şi mi-a mărturisit stratagema: 
luase adresele redacţionale ale tuturor ziarelor judeţene din 
România. Pentru fiecare pregătise un unic set umoristic 
(epigrame, fabule, distihuri), pe care îl expedia prin poştă 
pentru paginile de Anul nou. Nu-l publicau toate gazetele, dar 
dacă 10-15 răspundeau la „apel” era foarte bine. Soluţia a dat 
rezultate, cel puţin o vreme. Titi Gheorghiu avea o idee 
relativă cu privire la dreptul de proprietate intelectuală: lua 
totul în uşor — vorba lui Poincaré — şi nu o dată memoria 
involuntară i-a jucat feste, de unde şi disputele iritate cu 
regretatul său coleg întru scris, părintele-epigramist Gheorghe 
Sofianu. l-am publicat pe amândoi în paginile „Vremii noi”, 
seria veche, dinainte de Revoluţie, şi le port amândurora o 
amintire duioasă. 

Contratele Val Andreescu, publicist febril şi neobosit, 
el însuşi umorist de nebănuite resurse, a pregătit o culegere 
umoristică „marca Titi Gheorghiu” (Fabule şi epigrame; 
desene umoristice: Nicolae Viziteu), sub semnul unei necesare 
restituiri. Cei care nu l-au cunoscut niciodată pe autor au 
şansa să înţeleagă particularităţile stilului şi să-i evalueze la 

rece talentul, iar vârstnicii vor avea parte de o întâlnire 
afectivă, în amintire, cu boemul candid de altădată. Titi 
Gheorghiu scrie despre toate cu egală dezinvoltură, având 
ochiul atent la pulsul social şi la năravurile intratabile ale 
contemporanilor săi: crâşma şi Bachus, sportul, politica, 
Parlamentul, violența domestică,  îngâmfatul,  pescarul, 
burlacul, gestionarul ş.a. Speciile cultivate cu precădere: 
epigrama, epitaful (mai rar), fabula. Se specializase oarecum 
în distihul umoristic, flash al inteligenţei concentrate într-o 
esenţă. Unele producţii sunt suculente. 

Titi Gheorghiu merita cu prisosință o restituire 
postumă. EI a trăit într-o vreme extrem de complicată şi de 
contradictorie, a dat culoare vieţii şi a stârnit râsul sănătos al 
celor capabili să-l înţeleagă. 


2009 

UN NAIV 


Într-un acces subit de sinceritate, autorul volumului 
Anotimpurile inocenţei mărturisea că se consideră un naiv. 
Nu ştiu dacă termenul definea personalitatea sa în ansamblu 
ori se raporta la domeniul strict al poeziei. Pentru primul caz 
nu avem suficiente argumente spre a-i proba exactitatea. În 
cazul ipoteticului poet naiv — sintagmă cât se poate de 
transparentă şi lămuritoare — lucrurile stau altfel. Categorial, 
pictorul naiv — spre a ne referi aici la sfera artei plastice — îşi 
cizelează tablourile în temeiul unui infailibil instinct artistic 
nativ, fără a recurge la arsenalul de mijloace expresive 
sedimentat prin secole de diversele şcoli şi curente estetice. 
Aidoma pictorului naiv, poetul naiv scrie dintr-un impuls 
natural, probabil de neoprit, cu ingenuitate şi fără truculenţa 
cărturărească a profesioniştilor. El este în cel mai bun caz un 
autodidact, şcolit prin proprie voință, după puteri şi 
disponibilităţi intelectuale, în limitele previzibile ale omului 
obişnuit. Nu se va putea stabili niciodată cu exactitate cât este 
mişcare lăuntrică autentică, necontrafăcută, cât este mimetism 
şi cât impostură. Granițele sunt aproape invizibile, iar zonele 
de contact nu luminează ci, dimpotrivă, estompează 
contururile. 

Bârlădeanul Liviu N. Botez, un contemporan catifelat 
şi tandru, discret şi politicos (impresii impuse la prima 
vedere), nu este la prima provocare editorială. Nu este, aşadar, 
un începător. A mai scris cărţi, consacrate predilect vârstei 
juvenile, îndemnat poate de un preaplin sufletesc, simțind 
chemarea tainică a cuvintelor. Nu vorbim de vocaţie, cuvânt 
greu, copleşitor şi inhibant. Arsenalul liric al lui Liviu N. 
Botez ţine incontestabil de recuzita poetică de odinioară, când 

sentimentalismul, cântecul versificat, litania, imnul, idila erau 
speciile favorite al menestrelilor ocazionali. Autorul nostru 
este programatic datat, desuet, ieşit din timp, versificând 
infatigabil în maniera romanţioşilor minori din alt veac. El nu 
pastişează, nu ironizează subtextual maniere poetice, nu 
parodiază subtil, nu subminează discursul clasicizat prin 
inserturi postmoderniste; ia totul în serios, este grav, afectuos, 
civilizat. Evaluând în acest fel discursul liric, este suficient să 
inventariem temele şi motivele promovate consecvent de 
anacronicul aed pentru a înţelege că poezia lui se naşte în chip 
spontan, este sinceră, fără pretenţii, fără piscuri şi fără abisuri, 
structurată amatoricesc — diletant, adică naiv, ca să folosim 
fericita sa formulă: copilăria, mama, dragostea maternă, 
bunica, bunătatea divină, fetiţa, copilul şi universul sensibil, 
colindătorii, iubirea, timpul şi dragostea, copiii şi natura, 
Cireşar, păsările migratoare, primăvara, berzele, vulturii, leul, 
ploaia, florile de câmp, marea, pământul, învățătorul, munca, 
dorinţa de evadare prin călătorie, Cuza-Vodă, omul şi Terra, 
timpul ireversibil, senectutea, codrul, ogorul roditor, forţa 
cuvântului, viitorul, speranţa ş.a. 

Liviu N. Botez nu mistifică. La el nu există distanţă 
între esenţă şi aparenţă. Poezia este precum autorul, iar autorul 
este aidoma poeziei; un naiv în mileniul trei. 


2007 

OMUL NOSTRU DE LA PRUT 


Se zvoneşte prin urbe că Ionel Mâcnea-Vetrişanu ar 
fi împlinit 75 de ani, tocmai el, cel care părea să fie 
binecuvântat cu o tinereţe indestructibilă, ca să nu spun 
veşnică. Dar nu încape nicio îndoială: Fugit irreparabile 
tempus! Înţelepţi cum îi ştim, latinii au sintetizat definitiv un 
adevăr crud şi fundamental. Nimeni nu scapă din cleştele 
invizibil al Timpului. Ca atare, este foarte important ceea ce 
izbuteşti să faci într-o „viaţă de om aşa cum a fost” (N.Iorga), 
fiindcă „vreme trece, vreme vine” (Eminescu). Îmi pare că-l 
cunosc pe omul nostru de la Prut din vremuri imemoriale şi 
mă las pradă iluziei că noi doi ne știm dintotdeauna. În 
realitatea strictă a zeului Cronos au trecut, cred, peste trei 
decenii de când l-am avut pentru prima oară în faţa ochilor pe 
bărbatul cu obraz aspru şi viril, bătut de vânturi şi de ploi, ars 
de soare şi surprinzător de blând atunci când articula vorbele, 
molcom, în dulcele grai moldovenesc. Era real şi palpabil. 

Trebuie să admit astăzi că Ionel Mâcnea-Vetrişanu 
este şi va rămâne un personaj paradoxal şi prin aceasta mereu 
surprinzător. Frapant este la el amestecul derutant de spirit 
țărănesc, vânjos şi teluric, alături de tentaţia gândului 
intelectual, elevat şi senin, „masca” unei asprimi ancestrale 
lângă propensiunea către poezia elementelor, sfătoşenia 
neaoşă cu delicateţea unei făpturi dedicate literaturii. Structura 
intimă se înfiripă — cum se vede — din antiteze ce par de 
neîmpăcat, dar care se armonizează sub semnul destinului 
asumat. Omul este un lucid generos, disponibil şi comunicativ 
şi nu e deloc întâmplător faptul că a fost mai mulţi ani primar 
al Vetrişoaiei, într-o vreme neaşezată (vorba cronicarului), 
agitată, complexă, contradictorie, după Revoluţia din 

decembrie 1989, defel propice construcţiei pozitive, după cum 
se vede şi astăzi când Criza mușcă adânc din viaţa românilor. 
Ca prim gospodar a lăsat în satul de lângă Prut câteva urme 
durabile, dar şi amintirea unui spirit pe cât de incomod, pe atât 
de hotărât şi vivace. Ştiu că iubeşte literatura și artele în 
general, în maniera sa unică, de autodidact ingenuu şi terestru, 
trăind frenetic printre semeni, fără „complexe” şi fără alinturi 
ipocrite. Ionel Mâcnea-Vetrişanu este autentic în tot ce face 
— sublim ori banal — şi pentru acest fapt, deloc minor, îşi 
merită cu prisosinţă prețuirea contemporanilor. 


2010 


OGLINZILE MEMORIEI 


Dumitru Apostolache poate privi înapoi fără mânie: 
cadru didactic neobosit, director adjunct, director, inspector 
şcolar de specialitate (Oh!, matematica, ştiinţă grea!) — o 
carieră ce se măsoară în decenii şi a trecut discret în albia unui 
destin împlinit. lată, pe scurt, axele unei existenţe. Pe bunicul 
tandru de astăzi îl cunosc încă de pe vremea când era neînsurat 
şi căuta cu însufleţire forme ale absolutului ascunse în 
lucrurile relative. Dificilă misiune! Alcătuire luminoasă şi 
optimistă, omul Dumitru Apostolache iubeşte gluma senină. 
bancul spiritual, cu sau fără „perdea”, reuniunile colegiale 
animate şi zgomotoase, unde se poate desfăşura în voie, într-o 
cozerie fără oprelişti şi fără odihnă. Intelectualul percepe 
matematica nu ca pe un domeniu arid, morocănos şi duşmănos 
(percepţie nedreaptă, dar destul de răspândită), ci drept un 
spaţiu al libertăţii asumate, în care fiecare face ce vrea şi mai 
ales ce poate. Este o matematică umanizată, filtrată de o 
sensibilitate lucidă, o matematică pentru cei mulţi şi diverşi, 
aşezaţi în bănci prin forţa aceluiași destin. Contemporanul 
nostru exersează zilnic înlăuntrul matematicii şi, concomitent, 
o contemplă fără prejudecăţi din afară, din puncte de 
observaţie privilegiate. Se întâmplă exact ca într-un joc de 
oglinzi, în care privitorul poate fi ori dincoace, ori dincolo de 
apele adânci, fascinante, seducătoare şi atât de viclene pentru 
naivul fermecător şi credul Narcis. 

Dascălul de acum — mai potolit parcă în reacţii şi sigur 
mai înţelept — şi-a descoperit de mult timp (n-aş putea fixa cu 
precizie momentul-cheie) fibra publicistică. Exista desigur în 
el de mai înainte, ca o chemare latentă, pe care, fie din 
pudoarea firească a spiritului pozitivist, normală la un 

matematician practicant, nu-şi permitea s-o recunoască, fie ca 
impuls obscur pe care şi-l reprima brutal. lată însă că natura 
lăuntrică a fost mai puternică şi a răzbătut la lumină. A fost 
clipa de graţie, clipa inspirată. Dumitru Apostolache s-a lăsat 
condus de instinctul publicistic, deşi n-au lipsit prin ani 
întrebările, îndoielile, ezitările, neliniştile dubitative: Ce vor 
zice unii şi alţii? Cum vor privi rândurile mele cârcotaşii de 
meserie? Nu cumva se vor strâmba a dispreţ literaţii cu nas de 
copoi şi suflet câinos? Ce va zice nevastă-mea, care crede că 
ar trebui să mă feresc de ridicol? Temeri nu ştim cât de 
justificate. În fond, cuvintele limbii române stau la dispoziţia 
tuturor şi nu este cazul să ne fie frică de ele. „Complexul” 
cuvintelor — real şi activ la matematicienii-profesori — se 
vindecă de la sine dacă ei vor înţelege adevărul simplu că în 
orizontul limbii române încape toată lumea. În esență, jovialul 
nostru concitadin s-a apucat într-o bună zi să scrie articole, 
însemnări, medalioane pe care le-a încredinţat în timp câtorva 
publicaţii: Ethos, Tribuna învăţământului, Elanul, Prutul, 
Gazeta matematică. Nimic mai firesc. Autorul a cunoscut 
oameni de toate felurile, întâmplări cu tâlc, unele vesele, altele 
înduioşătoare şi emoţionante, a vizitat locuri şi monumente, și- 
a încărcat memoria şi inima cu impresii, gânduri, judecăţi, 
culori şi nuanţe. Toate aceste cioburi de oglinzi, risipite ici- 
acolo, dau seamă despre o structură umană afectuoasă şi 
tandră. Este simptomatic faptul că Dumitru Apostolache nu 
ştie să fie rău. Nu muşcă în cuvinte, nu e virulent, nu atacă şi 
nu simte nevoia s-o facă, nu se lansează în campanii justiţiare, 
nu cultivă ironia, sarcasmul, diatriba. Este calm, tolerant, 
generos, câteodată evaziv, inamic declarat al gesturilor 
imprudente. Se mişcă pe axa imaginară a jovialităţii catifelate 
şi a prieteniei fără fasoane. Schiţează profiluri plauzibile unor 
personalităţi importante în plan naţional şi local, pledează 
persuasiv pentru frumusețea  inefabilă a matematicii, 

desenează sumar portretele unor contemporani ce i-au atins 
într-un fel sau altul retina şi corzile sufleteşti: Gheorghe 
Vrănceanu, Radu Miron, Ghenuţă Coman. Ovidiu Cârjă, Elena 
Condrea, Nicolae Balan, Gheorghe Alupoaei, Cristina 
Ghelbere şi alţii. Evocă, aşadar, figuri de dascăli, de ieri şi de 
azi, zăboveşte asupra unor detalii din viaţa şcolară, ce nu sunt 
de obicei observate de ochiul comun. Scrie despre Academia 
rurală „Elanul”. despre matematică, văzută ca o stea polară, 
despre munca dirigintelui. despre profesorul care pendulează 
uneori tragic între „a fi” şi „a avea”, despre inspectorul şcolar, 
despre corala „Fantasia; face conexiuni fericite între 
matematică şi religie. Toate aceste crâmpeie dintr-un posibil 
mozaic mai amplu sunt reunite acum într-o carte, Oglinzile 
iubirii. Volumul echivalează cu debutul editorial al lui 
Dumitru Apostolache. Evenimentul se putea produce mai 
demult. Fugit irreparabile tempus! Nici acum nu este târziu, 
întrucât viaţa cărţilor, ca şi viaţa oamenilor, îşi are legităţile 
proprii, inconfundabile. Dacă timpul creşte vertiginos în urma 
noastră, există totuşi şansa ca mărturia scrisă să rămână. 

UTOPIA TOTALITARĂ 


Ultimul roman în ordine cronologică al lui lorgu 
Gălăţeanu are un titlu metaforic fericit ales: Utopia zidurilor 
(Editura „Cronica”, laşi, 2008, 465 de pagini, cu o prefaţă de 
Valeriu Stancu, trei motto-uri, un fragment dintr-o poezie de 
Radu Gyr şi două dedicaţii — fraţilor săi şi recent dispărutului 
Cezar Ivănescu precum şi un preambul al autorului, Năruirea 
utopiei). Din perspectiva tipologiei romanului se poate admite 
că sunt plauzibile câteva „etichete”, capabile să sugereze o 
paradigmă referenţială — cum ar spune naratologii preţioşi — o 
problematică ambițioasă şi o structură specifică: roman politic, 
roman anticomunist, roman realist, roman social, roman 
autobiografic, roman document, meta-roman documentar, 
roman-colaj, roman al unui mit fals. Narațiunea se realizează 
la persoana a Il-a, cu un narator omniscient, omnipotent, 
omniprezent, într-un timp fracturat frecvent de analepse şi 
prolepse, contând pe diverse tipuri de focalizări. Autorul ne 
propune prin naratorul Ştefan Grigoriţă (student la medicină şi 
apoi medic) o viziune asupra epocii totalitare, impregnată 
afectiv, pe alocuri colorată pamfletar, fatalmente subiectivă, 
puternic personalizată. S-ar putea discuta doct şi fastidios 
despre raportul despre realitate şi ficţiune, despre nuanţe (real 
— veridic — verosimil, real — plauzibil — estetic, real — 
credibil). Apar personaje atestate civil: Simion Bogdănescu, 
Theodor Codreanu, Corneliu Filipescu, Serghei Coloşenco, 
Harry Zupperman (mitologizat de Cezar Ivănescu), Ana 
Blandiana, frații, sora Magdalena ş.a. Uneori onomastica este 
modificată  caragialesc, din transparente raţiuni de 
caricaturizare: Ion Forţilă (fostul prim-secretar lon Frăţilă), 


116 


Vasile Strengaru (fostul secretar cu probleme agrare Vasile 
Strungaru). 

Pot fi decupate fără dificultate secvențele epice 
semnificative ale romanului: scrisoarea patetic-adolescentină a 
naratorului din 1968 adresată lui Nicolae Ceauşescu dar 
neexpediată, din fericire, studenţia (acuplările tinerilor au ceva 
bizar şi promiscuu), arestarea abuzivă a tatălui şi reverberaţiile 
dramatice ale acestui incident asupra psihologiei eroilor, 
demolarea idilicei străzi bârlădene pe care se află casa 
părintească, detenţia tatălui, grotescul vieţii la bloc. urmările 
decretului din 1966 privind regimul naşterilor în România, 
inundaţiile din 1970, vânătoarea de guzgani, toposul crâșmei 
pitoreşti de altădată. Realismul notaţiilor şi cruzimea unor 
aprecieri şi judecăţi sunt dincolo de tăgadă. Prozatorul dă un 
verdict categoric evenimentelor din decembrie 1989, optând 
pentru lovitură de stat. Zeci de pagini cuprind titlurile 
diverselor documente de partid din epoca totalitară, 
intersectate de catalogări brutale, blesteme şi înjurături 
(„glazura” romanului anticomunist). Este comentat aproape 
jurnalistic Raportul Tismăneanu, se fac referiri la rolul malefic 
al Securităţii și astăzi al C.N.S.A.S., sunt ironizate crunt 
„Cântarea României” şi .„Daciada” — forme aberante ale 
propagandei comuniste — sunt înfieraţi „scriitorii de curte” ai 
dictatorului (Adrian Păunescu, Corneliu Vadim Tudor ş.a.), se 
vorbeşte patetic despre un necesar „proces al comunismului”. 
Verbiajul personajelor este insaţiabil; comunismul este 
aneantizat la nivelul declaraţiilor; imprecaţia ţine locul 
argumentelor; epoca ceauşistă este demonizată cu obstinaţie şi 
cu un anume fanatism ce devine factice. Romanul politic 
alunecă repede în zona scriiturii agitatorice şi pierde 
spectaculos din tensiunea epică. Iorgu Gălăţeanu doreşte cu 
ardoare să fie persuasiv, dar nu izbuteşte decât parţial, deşi 
sinceritatea sa poate fi validată. Rămân de discutat, nefiind 

soluționate estetic, transfigurarea ficțională a realului. relaţia 
document politic — discurs romanesc, anticomunismul exterior 
şi facil, ştiindu-se că marea problemă o reprezintă comunismul 
ca anormalitate „dospită” în mentalul colectiv şi, nu în ultimul 
rînd, configuraţia psiho-intelectuală a activiştilor de partid. 
Naratorul procedează simplist şi reducţionist şi de la un punct 
nu mai poate fi credibil estetic. Activiştii săi sunt toţi o masă 
rudimentară amorfă — ceea ce nu corespunde adevărului 
istoric. Brusc verosimilul intră în suferință. În realitate, 
activiştii erau de toate felurile: şi semi-analfabeţi, și şcoliţi, şi 
duri, şi blînzi, şi autoritari, şi înţelegători, şi satrapi, şi feţe 
umane, şi stilaţi, şi grosieri, şi impulsivi, şi înţelepţi etc. 
Viziunea otova deserveşte romanul şi-l plasează în spaţiul 
anecdoticii politice. 

Roman aluvionar, insuficient decantat stilistic, având 
propensiune către diatribă şi pamflet, viguros în vehemenţa lui 
netrucată, Utopia zidurilor confirmă vocaţia justiţiară a 
autorului şi anticomunismul său funciar. 

„CODUL PENAL LIRIC” 


Apariţia acestui Cod penal liric reprezintă o surpriză 
în mai multe sensuri. Vom încerca o explicitare. Pentru 
bârlădeanul mediu (social şi intelectual), numele Gruia Novac 
nu are nevoie specială de detaliere: el aparţine 
binecunoscutului profesor, publicist, animator cultural, 
recitator, prezentator, histrion în înţelesul nobil, omului public 
ce alunecă evanescent pe străzile oraşului de vreo cincizeci de 
ani. Aproape că nu există sferă culturală bârlădeană de care 
distinsul nostru contemporan să nu se fi atins, fie şi în treacăt, 
aidoma unei brize inefabile. Dacă profesorul Gruia Novac nu 
exista, trebuia inventat. Şi nu oricum, ci exact în alcătuirea 
material-spirituală de acum. Într-o viaţă de om aşa cum a fost, 
Gruia Novac s-a dovedit un mare risipitor de daruri spirituale, 
morale, intelectuale, etalând o largă paletă de însuşiri 
memorabile. Valentin Silvestru făcea observaţia paradoxală, 
într-o împrejurare oficială, că profesorul bârlădean este 
derutant: nu ştii niciodată dacă scrie mai bine decât vorbeşte, 
sau vorbeşte mai bine decât scrie. Ceea ce este perfect 
adevărat, iar apropiații s-au putut convinge nu o dată de 
valabilitatea aserţiunii silvestriene (sic!). Ni-l imaginăm în 
diverse ipostaze pe care i le-a hărăzit existenţa: la catedră, 
printre elevi, în fruntea cenaclului literar „Alexandru 
Vlahuţă”, pe care l-a condus mulţi ani, pe scenă, într-un 
conclav cultural (Academia bârlădeană), în foaierul Teatrului 
„Victor lon Popa”, la o dezbatere literară televizată, într-un 
juriu, în postura de prezentator de cărţi şi autori la Biblioteca 
„Stroe S. Belloescu”. Este infatigabil, un torent de vorbe şi 
spirit. Ei bine, acest om dăruit de Dumnezeu, cum ar spune 
credincioşii fără frontiere, nu scrisese până de curând nicio 

carte, în timp ce atâţia grafomani agresivi umplu rafturile 
librăriilor şi tonetele ocazionale cu maculatura lor incontinentă 
şi indigestă. Gruia Novac-tatăl lăsa impresia că o parte a 
energiilor sale creative le-a transferat generos fiului, Gruia 
Novac-jr., al cărui nume apare deja pe coperta unui volum de 
poezii, intitulat insolit „Codul penal liric”. Între timp a debutat 
editorial și tatăl (v. Cuminţenia lui Procurante). 

Nu ştim ce combustii interne s-au consumat în 
retortele tainice ale familiei; cert este că fiul debutează 
editorial înaintea tatălui; altfel spus, îi premerge pe palierul 
scriitoricesc, consfinţind încă un paradox al zilelor noastre. S- 
ar putea psihanaliza puţin relaţia tată-fiu, fiindcă este 
indubitabil că Gruia Novac-jr. are complexul tatălui şi a 
dovedit-o cu prisosinţă până acum. Căutările sale febrile ca 
profesor, referent literar, actor indică o stare de neliniște, o 
nemulțumire, obsesia găsirii sinelui profund. Umbra tatălui îl 
acoperă, deocamdată, dar sunt de aşteptat tentative eretice, fie 
şi pentru că la umbra marelui copac nu creşte nimic, sau creşte 
firav şi efemer. Rămâne de răspuns la întrebarea în ce măsură 
tatăl se regăseşte în fiu, în ce măsură structura intimă a 
odraslei satisface orgoliul patern. Până una alta, constatăm că 
Gruia Novac-jr. este opera tatălui în toate sensurile şi că îi 
rămâne fiului misiunea extrem de dificilă de a dovedi de acum 
înainte că poate trăi pe propriile picioare intelectuale, afective, 
creative. 

Actorul-poet nu este singur în tradiţia locului. Bârladul 
a mai avut un actor-poet, pe Mircea Ipate Mareş, uitat astăzi, 
deşi asfaltul mai poartă umbra paşilor săi. Memoria oamenilor 
este scurtă şi infidelă. Nici în anii mai proaspeţi urbea nu a dus 
şi nu duce lipsă de poeţi. Ne gândim acum la seniorul solitar al 
poeziei, care este Cristian Simionescu, la românul-canadian 
Constantin Clisu, la viforosul Cezar Stegaru (al doilea autor 
din literatura română, după lon Budai-Deleanu, care a dus la 

capăt o epopee, Posada), la Simion Bogdănescu, la George 
Irava, la imprevizibilul Mihai Sultana-Vicol. 

Cartea se deschide cu poemul „Codul penal”. Firesc. 
Ne aşteptam să fie o artă poetică, mai mult sau mai puţin 
explicită, ceea ce nu este. Jocul de-a existenţa e riscant, într- 
adevăr: „Va trebui să uiţi, stupide delirant,/ Că zarul ar putea 
cădea pe cant”. Subscriem la această posibilitate tragică. 
Uitarea însăşi este ineluctabilă: „Va trebui să uiţi. nostalgic 
putregai,/ De mările flamande”. Citind şi recitind volumul, ne- 
am pus întrebarea dacă autorul este postmodernist. Ar fi putut 
să fie prin vârstă şi prin momentul intrării în republica 
literelor. Datele structurate ale poemelor,-viziunea, mijloacele 
de expresie, tonalitatea generală a versurilor, timbrul şi 
registrele lirice indică fără dubii că Gruia Novac-jr. nu este 
totuşi un postmodernist. Ironia şi autoironia sunt infuze; 
lipsesc grotescul, derizoriul cotidian topit în cuvânt, 
ambiguităţile voite, destructurările sintactice, aluziile şi 
clişeele cu efect ironic; lipsesc „poza” şi fronda factice. Poetul 
este serios, grav, patetic, neliniştit până la anxietate, un 
neoromantic disimulat în stilul desuet, un aed sentimental, 
tenebros şi prăpăstios pe alocuri; un etern îndrăgostit dilematic 
şi frământat, un Don Quijote patetic şi cabotin cu program, 
sugerând mari pustiiri sufleteşti. Predilect sunt cultivate 
simbolul, aluzia mitologică, metafora cu inspirate halouri 
conotative. Poetul ortografiază unele cuvinte-concepte cu 
majuscule pentru a misteriza şi a sublinia sensuri favorite, 
dincolo de nota convenţională a procedeului. Obsesiile lirice — 
dacă le putem spune aşa — au aparţinut dintotdeauna poeziei: 
Cerul, Raiul, Toamna, Eu, Doamna, Sufletul, Florile, Ochii, 
Satana, Ceasul, Timpul ucigaş, Dumnezeu, Nisipul, Plânsul, 
Somnul, Visul, Fiinţa, Marea, Eva, Lacrima, Iadul, Blestemul, 
Dostoievski, Nemurirea, Dorul. Transcriem pentru plăcerea 
cititorului poemul „Ce va fi”: „Vom plânge. Vom arde. Vom 

sta să-nviem/ Din moarta cupolă a mării salvate/ Vom arde 
cenuşa de trist recviem/ Vom plânge întruna. Vom şti. Ne vom 
bate/ Voi scoate scânteia din piatra mocnind/ Voi rupe- 
strigând amănunte-nspre țărm/ Voi lua felinare. Cu ele — cu 
jind/ Voi râde de-acei care râd, care dorm/ Voi râset. Voi 
plânset. De mare. De stea/ De frânta armată a minunii solare/ 
Speriat voi rămâne. Voi vreţi — eu voi vrea/ Un bulgăre negru. 
De aur. De sare/ lar de ne-om ascunde în spate de gând/ 
Pierduţi de ființă. Captaţi de neant/ Vom stoarce cuvinte sleite. 
Plângând/ Blestemul va curge — fiindu-ne-amant...”. 

Poza autorului, de pe coperta a patra, ne arată un chip 
gânditor, copleşit parcă de propria-i umbră. 


PROZĂ FEMININĂ 


Comentând volumul de proză scurtă al Brânduşei 
Dobriţă — al cărui titlu conţine vagi conotaţii sămănătoriste 
(Gânduri din alte vremuri) — cronicarul s-a aflat la un 
moment dat în dificultate. lImpregnată de sensibilitate 
feminină, de un sentimentalism cvasi-desuct, cartea apasă pe 
coarda nostalgică şi aidoma romanului genialului francez, la 
scara şi la proporţiile cuvenite, reprezintă o aventură a 
memoriei „în căutarea timpului pierdut”. Obiectivitatea 
criticului se poate „dizolva” atunci când el cunoaște nemijlocit 
fiinţa reală al cărei nume se află pe copertă, dar şi al unuia din 
protagonişti, profesorul, eseistul. publicistul, scriitorul lancică 
Dobriță. dispărut intempestiv şi tragic la o vârstă imposibilă: 
38 de ani. 

Detaşarea necesară obiectivării — condiţie sine qua non 
a exegetului, de care vorbea G.Călinescu — nu este atât de 
lesnicioasă, dar, odată dobândită, îngăduie privirea senină şi 
judecata imparţială. 

Brânduşa Dobriţă intră în grupul relativ restrâns al 
scriitorilor-femei din spaţiul cultural vasluian, chit că nu este o 
fiică legitimă a acestor locuri, matricea natală fiind 
botoşăneană. Detaliul este important doar din punctul de 
vedere al geografiei culturale, valoarea literară fiind 
indiferentă la toposul nașterii. Aşadar, istoricii culturii locale, 
între care aş menţiona aici pe prof. Mihai Ciobanu, prof. Petru 
Necula, prof. Traian Nicola, prof. loan Baban, prof. Dan 
Ravaru ş.a., îşi pot lărgi sfera bibliografică bazându-se pe încă 
un nume pe lângă cele deja cunoscute: Adina Huiban, Daniela 
Oatu, Elena Leuştean, Petruţa Chiriac, Carmen Rosaura- 
Angheluş, Silvia Rotaru ş.a. 

Simplificând şi sintetizând lucrurile până la ireductibil, 
aş spune că volumul putea fi botezat foarte bine Amintiri din 
copilărie şi tinereţe. În naraţiunile de tip subiectiv, la 
persoana I, cu narator creditabil/necreditabil, cititorul este 
desigur tentat să pună semnul egalităţii între cel ce narează şi 
autor. Tentaţie irepresibilă şi-n cazul de faţă. Naratoarea este 
proiecția ficțională idealizată a celei care scrie la maturitate şi 
care a fost cândva Nuga (copilul lins de Laica în cușcă) şi, 
ulterior, Măriuca  (actriţa-copil). Privilegiul auctorial al 
omniscienţei şi al omnipotenţei a dispărut — ceea ce schimbă 
în bună măsură datele problemei. Memoria este o funcţie 
capricioasă şi infidelă, reţinând fapte, reacţii, imagini, 
fantasme, figuri, după o logică specială, în care un rol 
important îl joacă inconştientul. De la Freud încoace orice 
naraţiune autobiografică se poate psihanaliza. Suntem în faţa 
unor confesiuni organizate exact după logica şi capriciile 
memoriei subiective, cu un vag fir cronologic şi cu sincope 
temporale pe care autoarea nu le va umple cu nimic până la 
final. Aş spune că reticenţe tainice şi cenzuri interioare au 
făcut ca naratoarea să se oprească — literar vorbind — la 
jumătatea drumului. Obişnuit cu mărturisiri complete, 
cititorul modern rămâne întrucâtva nesatisfăcut. Prozele 
„decupează” câteva secvenţe semnificative din viaţa eroinei, 
în spaţiul mitizat şi securizant al satului natal: jocurile vârstei, 
părinţii, bunicii, sora mai mică (ivită târziu, spre consternarea 
fetelor), anii de facultate, prima (şi ultima) iubire, moartea lui 
Cibi, singurul bărbat care a contat cu adevărat în viaţa femeii 
îndrăgostite. 

Mă grăbesc să spun că Brânduşa Dobriţă nu are forța 
analitică a Hortensiei Papadat-Bengescu, urmărind în treacăt 
semantica senzualităţii feminine, nefiind frământată nici de 
ravagiile timpului şi ale bolii asupra trupului. Se desparte şi de 
paradigma narativă a prozatoarelor contemporane, preocupate 

până la exces de relaţia în cuplu şi de misterele — supralicitate 
grotesc — ale sexului. Autoarea vasluiană are inhibiţii 
previzibile, este pudibondă şi nu-şi permite să treacă niciodată 
dincolo de tabuu-rile lingvistice. Or tocmai dezinhibarea 
tematică, de viziune şi lingvistică particularizează prozatoarele 
din spaţiul postmodernist românesc. 

Retrospectivele afective din naraţiuni au o certă 
încărcătură emoțională. Totul este filtrat prin 
hipersensibilitatea unei ființe fragile, capabilă să trăiască la 
intensităţi neobişnuite fiecare episod din viață. Cele mai bune 
pagini sunt consacrate perioadei studenției ieşene: apariția 
Lui, şocul emoţional, opțiunea erotică fără echivoc, dragostea 
la prima vedere, aşteptarea, invitaţia la dans. plimbările 
romantice. Prozatoarea ştie să prindă esenţialul din câteva 
notații, să sugereze uimirea, emoția, zbuciumul interior, 
vibrația inefabilă a sufletului feminin. Câteva însemnări 
laconice, apăsat lirice, din partea a doua a volumului, sunt 
pasabile. Interesantă povestea eroinei cu sânii mici (Ai grijă 
ce-ţi doreşti) — o mini-parabolă cu final deschis, ex-centrică în 
raport cu registrul tematico-stilistic al ansamblului. 

Brânduşa Dobriţă poate deveni un brand literar, cu 
trei condiţii: disciplină artistică, tenacitate şi forță. 

ZBOR UCIS 


În luminoasa-i tinereţe, Constantin Jomir a fost 
profesor de limba şi literatura română într-o comună vasluiană 
şi „crucea” de dascăl şi-a purtat-o — din câte ştim — mai mulţi 
ani, cu plăcere şi demintate senină. Apoi a făcut carieră în 
publicistică, asumându-și destinul cu luminile şi umbrele lui. 
Printr-un lăudabil efort de sinteză, în fine, după 15 ani de la 
evenimentele revoluţionare din 1989, apare prima mărturie 
vasluiană cu privire la acel moment magic din istoria 
contemporană a României, ale cărui reverberaţii adânci le vom 
resimţi mult timp de-acum înainte. Titlul volumului evocator — 
Zbor ucis (pus mai întâi în fruntea unei tablete din 1997) — 
închide o metaforă şi deschide concomitent câteva ferestre 
conotative, păstrând în sâmburele ultim sămânţa ambiguităţii. 

Într-o lume destul de cinică şi încă ingrată, cititorul 
neprevenit este îndreptăţit să-şi pună cel puţin două întrebări: 
Cine este autorul?, Care este legitimitatea lui morală să 
scrie despre evenimente atât de dureroase şi de 
importante? Pentru spaţiul publicistic vasluian, Constantin 
Jomir este categoric un nume de care nu se poate face 
abstracţie. În aproape trei decenii de activitate jurnalistică 
neîntreruptă, autorul cărţii a parcurs întreaga scară ierarhică a 
presei locale, de la condiţia inerentă de simplu redactor la 
aceea de redactor şef şi director de ziar, între 1973-1989 
lucrând la periodicul judeţean Vremea nouă, iar din 
decembrie 1989 până în 2002 la Adevărul de Vaslui. Spunem 
de Vaslui pentru a-l diferenţia de fratele mai mare, Adevărul 
de Bucureşti, recunoscând dreptul la întâietate cronologică al 
primului ziar, al cărui număr inaugural a apărut la Vaslui exact 
la 23 decembrie 1989, într-un moment când destinul lui 


126 


Nicolae Ceauşescu şi al Elenei Ceauşescu nu era pecetluit şi ei 
încă se mai puteau întoarce. 

Constantin Jomir a fost mulţi ani participant sau măcar 
martor la cele mai diverse evenimente politice, socio- 
economice şi culturale, un martor mai degrabă cordial decât 
înnegurat şi aprig, consemnându-le conştiincios, fie că erau 
mari sau mici, bucurii şi tristeţi, creșteri sau descreşteri, 
împliniri sau eşecuri. A fost mereu o entitate recognoscibilă în 
istoria zbuciumată a publicisticii locale şi a filtrat viaţa prin 
dioptrii personalizate, fără subiectivisme inflamate şi fără un 
partizanat ostentativ. Altfel spus, sunt întrunite condiţiile să-l 
socotim pe autor un martor credibil. al cărui cuvânt trebuie 
crezut şi acceptat, chiar dacă în nuanţe pot să existe 
diferențieri. Publicistica lui Constantin Jomir nu ocoleşte mai 
niciodată subiecte fierbinţi, aşa încât cititorul atent al 
editorialelor sale risipite cu dărnicie în paginile ziarului, va 
putea lua foaia de temperatură a unei percepții sensibile asupra 
realităților şi va înţelege mai bine dinamica unei conştiinţe 
civice, active şi responsabile. Autorul vede concomitent partea 
şi întregul, accidentalul şi caracteristicul şi încearcă să 
descifreze în desfăşurarea evenimentelor un vector coerent. 
Nu e întotdeauna uşor, iar autorul nu are pretenţia că este un 
infailibil cititor în stele. Adică nu are orgoliul unor premoniţii 
geniale. Din detalii aparent insignifiante, din întâmplări 
importante sau benigne, din observaţia atentă a oamenilor şi a 
moravurilor extrage de fiecare dată un tâlc şi o morală. Când 
adevărul este incomod, grotesc, absurd şi greu de acceptat, 
publicistul îşi învăluie  consideraţiile în  clar-obscurul 
metaforei, al fabulei, al parabolei ori anecdotei străvezii. Din 
acest punct de vedere, se înrudeşte cu un ilustru contemporan, 
Fănuş Neagu, publicistul. Specialitatea casei este mai cu 
seamă aceea de a sugera şi mai puţin de a spune lucrurilor pe 
nume, tranşant. Este o manieră diplomatică de a face 

publicistică în vremuri tulburi, când răsturnarea valorilor şi 
mareca imposturii au făcut şi fac ravagii încă în viaţa socială. 
Revoluţia din decembrie 1989 a adus în prim-plan — să 
recunoaştem — şi destule aluviuni umane, mentalități şi 
apucături balcanice, indivizi  dubioşi,  tranzacţionali, 
oportunişti, flecari, demagogi, justiţiari de mucava. Acesta 
este un fapt incontestabil şi de neocolit. Presa a fost adesea 
singura capabilă să privească în față adevărurile crude ale 
socialismului românesc şi să le dezvăluie fără menajamente, 
într-o acţiune de terapie morală fără precedent. La proporţiile 
cuvenite, autorul nostru şi alţii ca el au găsit tăria să rostească 
adevăruri incomode, chiar dacă au făcut-o eufemistic sau 
aluziv. 

Zbor ucis este fatalmente un volum caleidoscopic şi 
inegal, reunind subiecte de diverse calibre, cu semnificaţii de 
toate felurile. A le sintetiza este cu neputinţă aşa că ne 
mulţumim să le numim într-o înşiruire aleatorie, parafrazând 
titluri şi concentrând idei: demnitari comunişti pe banca 
acuzării, postura lui Corneliu Mănescu de semnatar al 
„Scrisorii celor şase”, putere şi opoziţie, recviem pentru morţii 
Revoluţiei, privatizarea, Adevărul la nr. 100 (12 oct. 1990), la 
nr. 500, 600, 700, 1000 (24 aug. 1999), nevoia de curaj, satul — 
marele uitat, cu ochii spre Europa, obsesia lefurilor şi 
şomajului, votul şi democraţia, fascinația puterii, conflictul din 
Transnistria,  verticalitatea morală, sindromul  ipocriziei, 
iredentismul, jocurile de culise, despre toleranţă, mareşalul 
Antonescu între lumini şi umbre, Parlamentul, să fim lucizi, 
Eminescu, pagini de istorie, cine este mai presus de lege, 
capcanele reformei, viaţa machiată, cameleonii politicii, 
virtuțile şi servituţile tinereţii, valorile răsturnate, luxul de a 
învăţa, mirajul copilăriei, iluzia libertăţii, marile manevre 
politice, viaţa pensionarilor, alegerile prezidenţiale, vidul 
legislativ, miliardarii de carton, Cernobâlul, mama, modelul 

etic, specula, singurătatea ţăranului român, sub semnul lui 
Caragiale, istoria care nu iartă, Moş Crăciun, privilegiile, 
reforma-şoc, Regele, bugetul naţional. apostolii dreptăţii, 
tranziţia fără sfârşit, NATO, justiţia, vremea dezastrelor, 
corupţia. liceenii, timpul fără răbdare, cruciada morală, despre 
competenţă,  mineriadele, sărbătorile de iarnă, sănătatea 
românilor etc. Unele tablete au structura pamfletelor 
deghizate, cu tâlcul la urmă. 

Nu toate pronosticurile politice ale lui Constantin 
Jomir s-au adeverit. Unele editoriale şi însemnări trebuie 
judecate în relaţie strictă cu circumstanțele în care au fost 
scrise. Scoase din context, rămân suspendate şi îşi pierd orice 
noimă. Timpul a făcut ca unele articole să devină caduce. 

Câteva subiecte sunt recurente, traversând sistematic 
publicistica autorului, semn să l-au preocupat în chip special: 
sensurile dictaturii, Revoluţia din decembrie, adevărul despre 
victimele represiunii din 1989, fantomele trecutului, viaţa 
politică, alegerile, istoria, condiţia românilor, puritatea iernii, 
vârstele omului. 

Zbor ucis  reconfirmă o vocaţie publicistică, 
demonstrată de autor mai întâi în pagina de ziar, în pulsaţia 
unică a clipei şi cristalizată acum în arhitectura poliedrică a 
unui întreg volum. 

CÂND FORMA UCIDE FONDUL 


Profesorul are 61 de ani, gradul didactic I (din 1983), 
predă limba şi literatura română de peste 36 de ani şi n-a 
plecat niciodată din satul său, spre zări mai senine, în căutarea 
„sirenelor”. 20 de ani a fost director şi director coordonator. 
Satul este mic, marginal, sărac şi oropsit; nici măcar nu este 
cotat drept centru de reşedinţă comunală: Duda, comuna 
Duda-Epureni, judeţul Vaslui. Dascălul se numeşte Ion 
Gheorghe Pricop şi face parte — după propria-i mărturisire — 
din categoria profesorilor-ereatori. După toate semnele, o 
„specie” pe cale de dispariţie, dacă luăm drept etalon 
autenticitatea creatoare și nu aceea trucată ori mimată. Ar fi 
păcat ca forţa de iradiere a apostolatului — câtă a rămas — să se 
stingă într-o lume din ce în ce mai pragmatică şi mai cinică. A 
publicat o serie de cărţi, pe care criticii literari profesionişti au 
socotit că este normal să le comenteze elogios, făcând 
abstracţie de domiciliul autorului şi de condiţia lui fatal- 
provincială: Corăbii în septembrie, proză scurtă (Editura 
Junimea, laşi, 1985), Călărețul de os, proză scurtă (Editura 
Cartea Românească, Bucureşti, 1991), La coada cometei, 
roman (Editura  Porto-Franco, Galați, 1997), Balada 
vârstelor, versuri (Editura Cartea Românească, Bucureşti, 
2004) ş.a. Limpezimea criteriilor de evaluare a stopat din start 
— se pare — distorsionarea receptării, făcând posibilă, în acest 
caz, o dreaptă situare a confratelui în lumea atât de agitată şi 
de imprevizibilă a literaţilor de meserie. Consecința logică: 
lon Gheorghe Pricop a devenit membru al Uniunii Scriitorilor 
din România. Un rural în literă şi spirit refuză veleitarismul 
agresiv şi grafoman în favoarea unui discurs liric/epic 
pregnant şi expresiv. Evenimentul s-a produs cu patru ani în 

urmă şi reprezintă azi o carte de vizită concludentă şi nimic 
mai mult, dar nici mai puţin. Înainte de revoluţie, câteva poezii 
ale lui Ion Gh. Pricop au fost puse pe muzică şi cântate cu un 
succes naţional de către regretatul folkist Valeriu Penişoară 
(Perseverenţă, Cuvântul lui Roată la Divan). 

Articolele din gazete, poezia şi proza cuprinse în 
volume, prestaţia managerială timp de două decenii, probele 
de devotament, loialitate şi consecvență întru educaţie, stagiul 
îndelungat în învăţământ, activitatea peste medie se pare că n- 
au fost suficiente pentru ca profesorul lon Gh. Pricop să 
primească meritata gradaţie de merit. O comisie l-a respins 
la prima evaluare; o alta l-a respins la analiza contestaţiei. O 
fişă interpretată obtuz, rigid şi birocratic. O fişă pentru 
normalitatea didactică n-a putut să cuprindă şi excepţia. 
Forma perfidă ucide câteodată fondul. Niciun argument n-a 
fost suficient de puternic, aşa încât comisiile au rămas 
inflexibile. Obiecţiile sunt obiecţii. dar... De unde olimpici 
naționali ori măcar judeţeni la Duda? De unde standarde 
educaţionale înalte într-un sat copleşit de zăpadă şi noroi, 
toamna, iarna şi primăvara şi de colb vara? De unde medii 
mari la testele naţionale pentru copii care înainte de toate 
trebuie să muncească în grădină şi la câmp, cot la cot cu 
adulţii, pentru subzistență? În condiţiile date de istorie, destin 
şi Dumnezeu, profesorul Pricop a făcut şi el ceea ce a putut. 
Câteva diplome atestă faptul că strădaniile lui n-au trecut 
întotdeauna neobservate. Cu puncte tari şi puncte slabe, cu 
bune şi rele, cu bile albe şi bile negre, cu merite şi scăderi 
omeneşti aşezate în balanţa judecății, epilogul a rămas amar: 
profesorul Pricop n-a trecut exigenta „grilă“ impusă de 
comisii. Ba chiar a căzut cu brio mult sub linia de demarcaţie 
dintre bucurie şi întristare. Profesorul nu are/nu a avut 
rezultate strălucite la testele naţionale (dar nici dezastruoase), 
nu s-a lansat în proiecte europene, n-a ştiut să fie performant 

pe toată întinderea mandatului managerial. S-a confruntat — ca 
atâţia alţii — cu sărăcia, inerția, imobilismul, indolenţa multor 
copii şi părinţi; s-a lovit de mentalități vetuste şi proaste 
obiceiuri. Uneori, da, a avut reacții tăioase (oral şi în scris), a 
mai Supărat şefi şi autorităţi, cerând analize realiste şi 
rezolvări. Unii nu l-au uitat. Cavalerii justiţiari nu sunt iubiţi 
de toată lumea. În limitele omenescului şi-a făcut însă datoria 
şi — după cum se vede — şi-a înnobilat munca prin efort 
creator. Este profesor de literatură şi mai mult decât atât: a 
izbutit să construiască, onest şi talentat, şi înăuntrul 
literaturii. In toată această poveste adevărată câteva întrebări 
produc efectul de ecou controlat: Câţi profesori din sate 
componente ale României sunt membri ai Uniunii 
Scriitorilor? Câte mediocrităţi onorabile se vor fi aflând pe 
listele câştigătoare? Ca şi minciuna, nedreptatea are picioare 
scurte, dar fuge repede cu ele. 


2005 


LA 70 DE ANI 


Cine contemplă de la o distanţă convenabilă şi 
securizantă personalitatea prof. dr. D.V.Marin va rămâne 
uimit de contrastele izbitoare şi de paradoxurile ce guvernează 
alcătuirea sa psiho-somatică, morală, intelectuală, politică şi 
civică. Se poate vorbi — fără îndoială — nu de un ins oarecare ci 
de spectacolul unei personalităţi, cu lumini și umbre, cu 
suişuri şi  coborâşuri, cu ascensiuni bruşte şi căderi 
zgomotoase. - 

Structural, ca magmă primordială, D.V.Marin este un 
țăran, robust fizic şi sufletesc, foarte rezistent la lovituri, dedat 
la truda organică dar şi la aceea de salahor al scrisului. A venit 
de la ţară să cucerească oraşul, aidoma marilor ambiţioşi din 
lumea ficțională (Rastignac, Lică Trubadurul, Stănică Raţiu, 
Gore Pirgu), punând în tot ceea ce a făcut până acum o energie 
neslăbită şi o patimă irepresibilă. 

După ce a terminat o facultate în circumstanţe 
normale, neliniştit şi nesatisfăcut, D.V.Marin a început o alta, 
pe care a dus-o la capăt nu fără anevoinţi obiective, deşi erau 
facultăţi surori şi doar limba modernă ataşată celei de-a doua 
le diferenţia. Prin anii '70 (O, tempora!) a început un doctorat 
în folcloristică, pe care l-a isprăvit — după hiatusuri şi sincope 
probabil dureroase — la 28 de ani după naşterea proiectului. 
Din acest punct de vedere cred că D.V.Marin este campion 
naţional absolut la tenacitate şi anduranţă... doctorală. Dar, 
vorba latinilor: Finis coronat opus. Finalul încununează opera! 
Şi ca să nu se spună că sunt maliţios în gratuit, mă grăbesc să 
adaug că folcloristul a construit o teză validă, consacrată unui 
înaintaş notoriu şi unui spirit în fond congener, Tudor Pamfile. 
Este poate constribuţia istoriografică şi culturală cea mai 


133 


convingătoare din bibliografia întinsă şi atât de inegală a 
autorului. 

Pe un plan conex sunt de menţionat contribuţiile 
documentare privind, în diacronie, învăţământul vasluian — 
ceea ce justifică de la un punct înainte destinul profesorului şi 
al cercetătorului. Corelativ, a fost atras de literatura de ficţiune 
şi aşa s-a născut un roman cu inserturi străvezii, botezat cu un 
titlu lung şi — îndrăznim să spunem — redundant: Zăpadă pe 
flori de cireş, în spaţiul pentru iubire. Scrisă fluent, blânda 
construcţie epică n-a produs ecoul aşteptat în spaţiul cultural 
local, cu toate că nu lipsea, în planul scriiturii, niciunul din 
ingredientele necesare: autor al locului, intrigă erotică, 
anecdotică biografică, roman „cu cheie”. Ascunse sunt căile 
succesului literar! După această experienţă artistică autorul n-a 
mai recidivat, deşi ar fi fost interesant de citit un al doilea 
roman al său, ca intrigă, structură narativă, conflicte. 
personaje, seriitură, ştiindu-se îndeobşte că abia după a doua 
carte se poate da un verdict estetic, pe una din cele trei trepte 
posibile: valid, stagnant, eşec. 

Traseul cultural al lui D.V.Marin cuprinde două mari 
segmente, delimitate de o fractură istorică: Revoluţia, revolta 
populară, respectiv, lovitura de stat (sic!) din decembrie 1989. 
In epoca totalitară, conturul personalităţii lui D.V.Marin nu s-a 
văzut foarte clar, iar contemporanii lui de atunci l-au judecat 
în fel şi chip, fără a-l înţelege în esenţă. Revoluţia a fost pentru 
mulţi hârtia de turnesol. Omul nostru a fost profesor, inspector 
cultural, din nou profesor, a întemeiat cenacluri juvenile 
(Mugurel '74, bunăoară), a scris, a crescut trei băieţi legitimi, 
a făcut figură de familist convins, chit că gurile rele au 
insinuat că au existat şi unele derapaje extraconjugale. Dacă 
au fost, ele s-au consumat în surdină, fără un ecou public 
major. 

Aş spune că D.V.Marin cel de până la Revoluţie făcea 
figură de intelectual destul de disciplinat şi conformist (rarele 
răbufniri de orgoliu au reprezentat excepţiile), pitoresc şi 
dezinhibat în spaţiul neoficial, mare amator de întâlniri 
amicale la iarbă verde, cu fotbal. gustări, glume şi veselie. Pe 
atunci D.V.Marin era tânăr, senin, voios „ca şoimul cel uşor”, 
disponibil. primitor, un amfitrion adevărat şi un partener de 
şuete amicale, plăcute şi inofensive. Nu căpătase morga de 
astăzi, era mult mai flexibil şi concesiv. Am petrecut multe 
clipe deconectante (cu familiile), intrate definitiv în memoria 
afectivă şi în firidele înceţoşate ale timpului. 

După Revoluţia din decembrie, -energiile latente şi 
nebănuite ale profesorului de română s-au descătuşat parcă 
dintr-odată, făcând ca amiciţia de altădată să se estompeze, iar 
drumurile noastre să curgă paralel, cu rare şi nesemnificative 
interferenţe. Şi aşa au rămas până azi. 

Nu cunoasc impulsurile obscure. subconștiente (ah, 
abisalul!) care l-au adus pe D.V.Marin în punctul în care se 
află acum, când pare în conflict cu toată lumea şi suferă de un 
ciudat complex de superioritate: nimeni nu este bun, nimeni 
nu-l preţuieşte suficient! 

A făcut televiziune, radio şi ziar, a „rulat” în echipe 
efemere zeci de gazetari şi gazetărițţe. De fapt, nu păreau 
„echipe” în sensul major al termenului, ci grupuscule eclectice 
şi instabile, risipite rapid şi iremediabil. Au plecat unii, au 
venit alţii. Calibrul lor intelectual şi profesional era derutant 
pentru privitorul atent şi obiectiv: grafomani, diletanţi, 
impostori, manufacturieri, şarlatani, oportunişti, ambiţioşi, 
veleitari, genii neînţelese și, desigur, condeieri oneşti, serioşi 
şi chiar dotați pentru greaua meserie gazetărească. Unde sunt 
aceşti oameni? În cele patru vânturi! Ce a rămas în urma lor? 
O colecţie de ziare, o fonotecă desuetă şi casetele video ale 
unei televiziuni cu prea mult parfum amatoricesc pentru a se 

impune decisiv în câmpul dur şi accidentat al vizualului. Este 
adevărat că în cărţile scoase în ultimii ani — pasabile la o 
analiză riguroasă - D.V.Marin vorbeşte cu obstinaţie despre 
curentul cultural-informaţional pe care l-a născut şi l-a 
promovat în deceniile post-decembriste, anexând persoane şi 
personalităţi care nu au legătură directă cu mişcarea spirituală 
vasluiană şi care doar prin exces pot fi revendicate ca 
aparţinând unui nucleu iradiant. Un curent cultural presupune 
o ideologie artistică, o sumă de tendinţe estetice, un program 
bine definit, personalităţi care au aderat explicit şi care susţin 
un set de valori structurate, articulate şi coerente. Satisface 
curentul lui D.V.Marin aceste cerințe? Am îndoieli. Poate că 
nu am eu legitimitatea să mă pronunţ asupra unui fenomen pe 
care nu l-am cunoscut din interior. Este posibil — pe de altă 
parte — ca D.V.Marin însuşi să fie victima unei autoiluzionări 
tragice. Timpul — judecătorul nostru suprem, al tuturor — va 
tranşa problema. Ceea ce este vizibil şi indubitabil nu poate fi 
pus sub semnul îndoielii: D.V.Marin s-a zbuciumat mult în 
aceşti 22 de ani de la Revoluţie şi, aidoma legendarului Don 
Quijote, s-a luptat nu o dată cu morile de vânt ori cu 
fantasmele propriei personalităţi. Mulţi l-au dezaprobat, puţini 
îl înţeleg. 

Pe un versant compensatoriu, trebuie să observăm că 
D.V.Marin este astăzi un om cu stare: are case, proprietăţi, 
pământuri şi probabil şi bani. Nu este un bugetar sărac, aşa 
cum sunt atâţia profesori oneşti şi respectabili. A muncit fără 
zăbavă, a adunat cu grijă pentru ziua de mâine şi — vorba celor 
vechi — binemerită de la patrie. Această patrie s-a dovedit până 
acum blândă şi tolerantă. 

În plan politic, D.V.Marin este călit şi tăbăcit: a purtat 
bătălii grele, a închegat formaţiuni politice, la început de 
culoare verde (ecologiste, nu legionare!), apoi a schimbat 
direcţia şi, sub sigla altui partid, a candidat pentru primăria 

Vaslui şi fiindcă n-a fost să fie, s-a retranşat rapid pentru un 
nou asalt. Consilierul judeţean D.V.Marin este combativ, 
energic, vizibil şi pitoresc, făcând câteodată deliciul presei 
„tabloide”. Şi-a turnat statuie pentru a se pune bine cu 
posteritatea. Cărturarul şi-a făcut statuie tot aşa cum 
Minulescu scria romanțe pentru mai târziu, având amândoi 
probabil îndoieli cu privire la receptivitatea contemporanilor. 

Personaj controversat, uneori contestat violent, alteori 
acceptat conjunctural, de voie, de nevoie, intelectual cu 
mistica definitivă a scrisului, creator inegal şi cu reacţii 
umorale, câteodată supărat pe toţi contemporanii. alteori pe 
întregul univers (care nu i se supune), capabil de mari 
declaraţii afectuoase, anulate în culise de contrariul acestora, 
nabab media („Berlusconi de Vaslui” — i s-a spus în glumă). 
etnolog, beletrist, editorialist, şef de gazetă şi de şcoală 
publicistică, erijat în mentorul intelectualităţii vasluiene, 
D.V.Marin a împlinit în această primăvară 70 de ani. La mulţi 
ani! 


2011 

UN DICȚIONAR 


Doi profesori ajunşi la vârsta înţelepciunii, Petru 
Necula şi Mihai Ciobanu, autorii unei monografii pe cât de 
consistente, pe atât de controversate (din motive ce nu ţin de 
domeniul istoriei culturale cât de acela al orgoliilor şi 
intereselor oculte), publicată împreună cu regretatul istoric 
ieşean Alexandru Andronic (Cronica Vasluiului — 
Documente, locuri, oameni, fapte, Editura Publirom, 1999, 
538 pagini, 890.000 lei vechi — sic!), au „decupat? amplul 
capitol dedicat personalităților, au reordonat întregul material, 
adăugând nume, eliminând nume, au rescris unele articole, au 
scurtat altele, au cizelat textul, înlăturând unele impurități 
stilistice supărătoare, au valorificat noi surse documentare, au 
elaborat un indice de nume, au pus la punct bibliografia 
selectivă, au adăugat alte elemente ce țin de aparatul critic şi 
au tipărit o carte parțial veche, parțial nouă — Dicționarul 
personalităților vasluiene (Editura „Cutia Pandorei”, Vaslui, 
2001, 177 pagini). 

Problema (eterna problemă!) ce a inflamat spiritele 
locale a fost aceea a criteriilor de selectare a personalităților 
vasluiene. Termenul vasluian este unul destul de vag şi 
alunecos și în cazul de față nu înglobează personalitățile 
născute, bunăoară, în fostele judeţe Tutova şi Huşi (ţinuturi 
încorporate azi judeţului Vaslui). Mai mult încă, există deja 
Istoria Hușilor (Editura Porto Franco, Galaţi, 1995) cu 
dicţionarul adiacent personalităţilor şi a început publicarea, în 
mai multe volume, a Valorilor spirituale tutovene, sub 
semnătura cărturarului bârlădean Traian Nicola. Autorii 
vasluieni s-au confruntat cu situaţii greu surmontabile. Sunt 
vasluiene numai personalităţile născute strict în acest spaţiu 

geografic ori şi cele adoptate? Marii bărbaţi ai trecutului 
istoric. al căror destin s-a împletit, la un moment dat, cu acela 
al Vasluiului trebuie consemnați sau nu? În ce măsură pot fi 
revendicate personalităţi ivite în alte ţinuturi şi prezente 
meteoric, deşi, semnificativ, în orizontul vasluian? Care poate 
fi criteriul infailibil de departajare a personalităţilor actuale 
(încă în viaţă) de personalităţile în formare, aflate în stadiul 
incert de promisiuni? În replică acidă la dicţionarul cu pricina, 
un poet local nu lipsit de talent şi de palmares literar, prezent 
el însuşi în dicționar, dar probabil nu la cotele orgoliului 
personal, a anunţat ritos, într-un conclav cultural, în prezenţa 
mass-media. că va elabora un Dicţionar la non- 
personalităţilor vasluiene. Îl aşteptăm cu interes. Va fi 
instructiv de aflat care vor fi criteriile pentru desemnarea 
corectă a non-personalităţilor, concept diferit de acela de 
oameni obişnuiţi! Spectacolul  vanităţilor rănite este 
întotdeauna fascinant. 

Pentru domeniul literar-cultural, în sens mai larg, Petru 
Necula şi Mihai Ciobanu au impus un barem rezonabil şi de 
bun simţ: două cărţi cu substanţă validă, cu o problematică de 
interes mai larg, tipărite la edituri cât de cât serioase şi nu pe 
căi piratereşti. În cazul personalităţilor afirmate în alte 
domenii decât cele umaniste ori ştiinţifice (politică, sport, 
biserică etc.) au contat: forţa iradiantă a fiecărei personalităţi, 
impactul lor asupra vieţii material-spirituale a populaţiei din 
această arie geografică, valoarea de exemplaritate, relativă, a 
fiecărui destin, notorietatea, popularitatea, audiența etc. Aşa se 
explică, bunăoară, prezența fostului reputat arbitru 
internațional, vasluianul prin adopție Adrian Porumboiu. 

Cele 242 de personalități reunite în Dicționar s-ar 
putea grupa orientativ, pe câteva paliere. Sunt înainte de toate 
personalitățile emblematice ale istoriei şi culturii naționale, 
precum Ştefan cel Mare şi Mihai Eminescu (fost revizor şcolar 

peste judeţele Vaslui şi laşi). Obsedant a fost lansată 
întrebarea: ce caută cei doi în cartea despre personalităţi 
vasluiene, primul fiind născut într-o localitate neindicată în 
carte, cel de-al doilea — la Botoşani? Celelalte nume mari — 
cărturari, oameni politici, scriitori polivalenți, actori, 
cercetători, savanţi etc., pe care istoriile, dicționarele, sintezele 
specifice i-au înregistrat ca atare — fac mândria oricărei culturi: 
Axinte Uricariul, Neculai Milescu-Spătarul, Alecu Donici, 
Elena Cuza, Petre P. Carp, Constantin Cihodaru, Gheorghe 
Ghibănescu, Stan Golestan, Gheorghe Panu, Emil Racoviţă, 
Constantin Prezan, Aglae Pruteanu, Theodor Rosetti, 
Constantin Ţurcanu, Valentin Silvestru, Constantin Tănase, H. 
Tiktin, Gheorghe Vrânceanu, Emil Condurachi, Petre Brânzei, 
Tamara Buciuceanu, Ştefan Ciubotăraşu, Grigore Moisil, 
Radu Beligan, Titus Raveica ş.a. Nu lipsesc Virgil Trofin şi 
Ana Pauker. Întâlnim, pe alt palier, nume de personalităţi de 
diverse „calibre” şi valori, din toate epocile istorice, care au 
trudit după puteri, talent şi vocaţie pentru binele public. S-ar 
putea vorbi şi de „palierul” ultimelor promoţii, reprezentate, 
bunăoară, de Adina Huiban (n.1982), autoarea câtorva volume 
de versuri, primite cu receptivitate de critica profesionistă, 
deținătoarea câtorva premii literare şi Alexandra Nechita, 
„micuța Picasso” (n.1985), pictoriță stabilită cu părinţii, de 
mai mulţi ani, în S.U.A. 

Sunt în această carte şi „efemeride”: condeieri agresivi 
şi fecunzi, veleitari cu volume, grafomani şi publicişti fără 
operă, politicieni de ultimă oră pe care îi va înghiţi nu peste 
mult timp uitarea, aflaţi deocamdată pe creasta valului istoric. 
Nu trebuie dispreţuiţi nici cei mărunți cu adevărat căci au 
rostul lor, de a pune în relief, prin contrast, vârfurile autentice. 

Reacţia intelectualilor locali a fost interesantă, la 
apariţia Dicţionarului, şi din altă perspectivă. Fie cadre 
didactice, istorici, oameni politici, funcţionari de diverse 

ranguri, fie literați, mulţi au mărturisit că aveau demult 
intenţia să scrie asemenea dicţionar, dar vitregia vremurilor, 
odioasa dictatură, răutatea oamenilor i-au împiedicat să ducă 
proiectul până la capăt. Unii au indicat cu precizie pedantă şi 
câte personalităţi fişaseră deja şi-şi aşteptau publicarea. 
Contestatarii deschişi au reclamat atât absenţele (dorite) cât şi 
prezenţele (indezirabile).  Mânaţi de optica balcanic- 
dâmbovițeană şi... vasluiană a negaţiei cu orice chip şi în orice 
circumstanţe, ei contestă cărţii orice valoare şi invocă instanţe 
moral-intelectuale naţionale pentru a face ordine. Probabil se 
gândesc la Academia Română, la Parlament, Preşedinţie, 
Guvern, C.N.S.A.S. - 

Sine ira et studio, s-a putut observa că autorii au tins, 
în sens călinescian, către obiectivarea... subiectivității, dar n- 
au reuşit în toate cazurile. Şi-au cenzurat, atât cât a fost 
omeneşte posibil, umorile personale pentru a contempla 
peisajul cu seninătate. Lucrarea lor nu este din principiu 
lesnicioasă şi implică riscuri, efort documentar, adeziune 
afectivă, devotament cultural, detaşare lucidă, probitate 
morală. Autorii au demonstrat că au sentimentul istoriei, 
simţul valorilor şi al eternității; au înţeles să-și ducă opera la 
capăt chiar cu riscul de a supăra multă lume. Reacţiile locale 
orgolioase,  vanităţile,  subiectivităţile  inflamate devin 
insignifiante în raport cu veşnicia. Radiografie a „localismului 
creator”, ridicat prin câteva personalităţi la rang naţional, 
Dicţionarul personalităţilor vasluiene instituie un reper 
cultural de care nicio cercetare viitoare nu se va putea 
dispensa. 

O MONOGRAFIE 


Prof. dr. ing. Avram D. Tudosie a publicat 
monografia consacrată Grupului Şcolar Agricol din Huşi, pe al 
cărui frontispiciu a fost aşezat numele unui patron spiritual 
prestigios, Dimitrie Cantemir. Rădăcinile cărturarului 
enciclopedist trebuie căutate aici, într-o zonă bogată în vestigii 
istorice, pe care vitregia vremurilor şi urgia năvălitorilor nu le- 
au putut risipi cu totul. Autorul este un reputat specialist în 
ştiinţa (şi arta!) viei şi vinului, punându-și semnătura pe 
numeroase cărţi şi studii, publicate în peste patru decenii de 
cercetare ştiinţifică. Bibliografia infatigabilului dascăl (mulţi 
ani director al liceului huşean pomenit mai sus) cuprinde, pe 
de o parte, cărţi destinate iniţiaţilor în viticultură, pe de alta, 
volume ce se pot subsuma sferei mai largi a literaturii 
beletristice. Era inevitabil ca Avram D. Tudosie să cocheteze 
inspirat şi cu literele frumoase, având structura unui artist, a 
unui admirator constant al esteticului din natură, din viaţă şi 
din artă. 

Monografia liceului agricol huşean are un subtitlu 
elocvent: O instituţie preuniversitară (evasi)centenară în 
slujba unei podgorii milenare, titlul propriu-zis fiind dat de 
chiar numele actual al unităţii de învățământ. Întreaga carte 
este aşezată sub un motto sugestiv, cules din opera lui N.Iorga: 
„A scrie istorie... este o datorie pentru omenire; a-i adăuga ce 
ai mai «aflat» este o obligaţie pentru fiecare... Dacă ai trăit (şi 
«împlinit») fapte istorice, ai obligaţia să le păstrezi, să le 
transmiţi...”. lată un mandat moral de la care Avram D. 
Tudosie a înțeles să nu se abată, procedând aidoma 
cronicarilor: a strâns meticulos, cu o răbdare benedictină, toate 
informaţiile, toate mărturiile, toate documentele şi evocările 

semnificative privitoare la şcoala huşeană de viticultură. A 
rezultat un volum compact, dens, mustind de nume, date, cifre 
şi detalii — cele mai multe cu o semnificaţie mai largă, dar şi 
destule având conotaţii restrânse fatalmente la aria locală. Era 
firesc să detectăm în fibra cărţii un partizanat generos (ca să 
ne exprimăm oximoronic), pentru că autorul este un suflet 
pătimaş, în sensul nobil al termenului, care a pus inimă în tot 
ce a făcut, iar astăzi, la senectute, doreşte să i se recunoască 
măcar o câtime de merit. Cititorul răbdător va descoperi, în 
noianul de nume, personalități marcante, de ieri şi de azi, ale 
vieţii politice, ştiinţifice, artistice şi culturale româneşti. 
Autorul nu are aprehensiuni ori eticențe speciale: 
înregistrează  scrupulos toți vizitatorii liceului, de la 
preşedintele României şi până la ultimul călător ocazional, 
care au lăsat o mărturie, un gând, o apreciere. Este urmărit pas 
cu pas istoricul şcolii huşene, de la întemeiere, la 15 ianuarie 
1908, şi până la centenar, fără a fi lăsat deoparte vreun detaliu 
revelator: succesiunea în timp şi aportul ştiinţific al 
directorilor, activitatea de cercetare, investiţiile realizate de-a 
lungul vremii, contribuţia mai veche şi mai nouă a oamenilor 
politici la definirea destinului instituţiei. Deşi organizată 
eclectic şi derutant pentru ochiul neprevenit. monografia 
îmbină expresiv, şi câteodată în volute patetice, consideraţiile 
de ordin ştiinţific cu evocarea sensibilă şi subiectivă şi privirea 
retrospectivă, nostalgică. Este evident că Avram D. Tudosie 
este un sentimental incapabil să-şi cenzureze efuziunile lirice, 
trăind în trecut ca într-un Eden securizant şi luminos. Autorul 
nu se uită nicio clipă pe sine şi într-un fel de „testament 
sufletesc” se adresează contemporanilor, amintindu-le că este 
semnatarul a zeci de cărţi şi a 400 de articole şi studii, că şi-a 
susținut la momentul potrivit un doctorat strălucit, că a 
întemeiat — cu sprijinul colaboratorilor apropiaţi — o fermă 
didactică model, o vinotecă adusă la standardele moderne şi 

un muzeu viticol. Altfel spus, s-a devotat trup şi suflet şcolii, 
putând toarte bine să asume cuvintele altui ctitor: „M-am zidit, 
zidind-o!” 

Expresie sublimată a unei conştiinţe intelectuale şi 
morale, monografia şcolii huşene de viticultură defineşte 
destinul unui om al timpului nostru, generos şi altruist, 
pasionat şi însufleţit, optimist şi inspirat, lucid şi devotat, până 
la uitarea de sine, ideii de creaţie materială şi spirituală. 
Limitele omului sunt covârşite de merite. În faţa valorii, 
detractorii ar trebui să tacă. 


2004 

UN DESTIN 


Destinul lui Alexandru Poamă stă sub semnul unei 
fatalităţi tragice. S-a născut la 16 noiembrie 1948 în Călinești- 
Prahova, într-o familie modestă sub raportul condiţiei 
materiale. Precaritatea mijloacelor de existență a făcut ca 
traseul studiilor sale să fie sinuos, întârziindu-i afirmarea 
intelectuală. Tatăl a murit la doar 34 de ani într-un accident de 
mașină. Ironia cruntă a destinului a făcut ca şi fiul — peste ani 
— să fie strivit sub roţile unui automobil bezmetic. S-au stins 
din viaţă în acest mod violent şi nedrept — dintr-o listă mult 
mai lungă — Mihail Sebastian, Valentin Silvestru, lon lancu 
Lefter. Numărul victimelor bolizilor pe patru roţi este nesfârşit 
şi cuprinde nu puţine celebrităţi străine şi româneşti, inclusiv 
pe autoarea faimosului roman Pe aripile vântului. 

După terminarea liceului, tânărul Poamă a urmat o 
şcoală postliceală cu profil energetic şi a lucrat o vreme ca 
electrician la Combinatul Petrochimic de la Brazi. O altă 
nepotrivire a destinului. Ulterior a intrat pe făgaşul 
normalităţii, absolvind Facultatea de Litere (Engleză-franceză) 
a Universităţii „AL.I.Cuza” din laşi, armonizându-şi astfel 
personalitatea cu studiile. A dobândit cu greu statutul social- 
intelectual spre care năzuise cu atâta ardoare şi care îi 
acaparase la un moment dat toate energiile. 

Alexandru Poamă a avut, între altele, o pasiune 
devoratoare: radioul. Cu toate că şi-a cristalizat o carieră 
didactică şi a obţinut rezultate excelente, la care se cuvine 
adăugată prestaţia publicistică (fertile colaborări la ziare și 
reviste), vocaţia presei audio (în postura de colaborator extern) 
a făcut parte din fibra lui intimă. Nimic nu l-a putut opri din a- 
şi satisface o atare patimă neostoită. Era predestinat radioului 

tot așa cum alţii sunt predestinaţi scufundărilor subacvatice ori 
zborurilor cosmice. Ceea ce impresiona la Alexandru Poamă 
era seriozitatea egală cu sine, niciodată contrariată ori 
bulversată de vanităţi ori puseuri subiective. Omul public avea 
conştiinţă profesională şi morală — exact ceea ce ar trebui să 
aibă un profesionist al presei şi — vai! — este exact ceea ce 
lipseşte astăzi multor publicişti de mucava, grafomani 
insaţiabili şi veleitari agresivi. Şi încă o faţetă: chemarea 
scriitoricească. Volumul de debut, Sorin şi Sorina (Editura 
lon Creangă, București, 1988) cuprindea povestiri nutrite din 
universul frăgezimilor infantile, cu doi protagonişti ce purtau 
numele copiilor legitimi ai autorului. Cartea anunţa o carieră 
literară, în pofida anvergurii modice şi a temei comune. 
Volumul Chip dulce de copil, depus în 1989 (an fatidic!) la 
aceeaşi editură, n-a putut vedea lumina tiparului; manuscrisul 
s-a pierdut. Se confirmă încă o dată latinescul sorții 
schimbătoare, inclusiv în destinul cărţilor: Habent sua fata 
libelli! 

Foarte puţini oameni ştiau că Alexandru Poamă a 
izbutit să ducă la capăt un roman (Filigran), depus la Editura 
Eminescu în acelaşi an crucial 1989 şi nepublicat la vremea 
potrivită din motive ce se pot presupune, dar care nu acoperă 
integral o explicaţie plauzibilă. N-a fost singura desincronizare 
dureroasă din destinul pământesc al lui Alexandru Poamă. 
Romanul apare acum (2004) graţie eforturilor distinsei 
văduve, prof. Elena Poamă. 

Cititorul cărţii îşi va pune, la finele lecturii, o întrebare 
legitimă: Este Filigran un roman veritabil ori un amplu colaj 
de „felii de viaţă”? Răspunsul nu este uşor de dat întrucât 
structura cărţii poate justifica, prin nuanțele de rigoare, ambele 
variante. Poate fi considerat un roman prin dimensiuni (deşi 
întinderea nu este niciodată hotărâtoare), prin arhitectura 
caleidoscopică şi contrapunctică, o anume complexitate a 

traiectoriilor existenţiale ale unui grup de personaje, 
protagonistul de netăgăduit fiind Paul Alexandrescu. Trebuie 
luate deopotrivă în consideraţie perspectiva narativă unică şi — 
desigur — viziunea asupra vieţii. Cu reducţiile inevitabile, 
Filigran se integrează tematic şi tipologic seriei romanelor 
focalizate pe „obsedantul deceniu”: activişti obtuzi. inculți, 
abuzivi, în antiteză cu alți activişti omenoşi şi cinstiţi. copii 
exmatriculaţi din şcoli și facultăți pe motive de „origine 
socială nesănătoasă”, delaţiuni ordinare urmate inevitabil de 
arestări şi detenţie. Dacă ar fi să definim una din temele-vector 
ale romanului am spune că Filigran se focalizează în bună 
măsură pe conjuraţia mediocrităţii împotriva valorii. Din acest 
punct de vedere — păstrând proporţiile — se pot face conexiuni, 
prudente, cu romanul predist Cel mai iubit dintre 
pământeni. Atât Victor Petrini cât şi Paul Alexandrescu, 
eminentul profesor de matematică, devenit, într-o 
complementaritate... barbiană poet de notorietate naţională, au 
vocaţia eşecului. Corelativ, este mai presus de orice îndoială 
că Filigran a pierdut ca forță a semnificației nefiind publicat 
la momentul potrivit. Citit cu un ochi atent şi detaşat, degajă o 
impresie puternică de desuetudine (idei, adevăruri, crâmpeie 
de viaţă, mentalități, informaţii benigne aparţin unui timp 
revolut). Ceea ce rezistă, după opinia noastră, în Filigran ţine 
mai degrabă de inefabilul sufletesc, de eternul uman: 
zbuciumul eroului principal, trăirile diverse, în alternanţe 
temporal-spaţiale, cu o derutantă şi rapidă succesiune a 
secvenţelor de viaţă, totul guvernat de implacabilul „tic-tac”, 
echivalentul ceasului biologic, subiectiv, al naratorului. 
Narațiunea la persoana întâi consfinţeşte existenţa unui 
spirit hiperlucid, analitic, de sorginte camil-petresciană, 
introspectiv şi nu o dată dezarmat în faţa prostiei. invidiei, 
răutăţii celor din jur. Schiţele de portret presărate de-a lungul 
confesiunii romaneşti se împletesc inextricabil cu întâmplări 

triste, tragice, groteşti, comice. Anumite similitudini dezvăluie 
cu discreţie elemente autobiografice. 

Contestatarii structurii romanului ar putea invoca 
aglutinarea de secvențe narative între coperţile cărţii, 
coagulate firav de o unică voce narativă. Peste toate adie o 
briză gazetărească, uneori emoţionantă, credibilă, alteori falsă 
şi convenţională. Inclin să dau dreptate celor care vor socoti 
cartea un roman, fie el şi confesiv-liric-memorialistic. 

Filigran rămâne un necesar exerciţiu de digitaţie, frânt 
pe neaşteptate prin forţa stihială a destinului. 

RESTITUIRI 


Din perspectiva marilor valori ale istoriei literaturii 
române și, deopotrivă, luând în considerare judecăţile critice 
emise de-a lungul timpului de exegeţii cei mai autorizaţi, 
suntem în situaţia de a admite astăzi că loan Adam (1875 
1911) este un scriitor de raftul al doilea. Nu o dată i s-a 
aplicat eticheta de autor minor, mai mult sau mai puţin 
îndreptăţită. Premise de atare factură ar putea descuraja 
tentativele de reconsiderare critică a operei scriitorului, de 
„redescoperire” şi  „reactualizare”  axiologică. Cronica 
Vasluiului (Editura Publirom, laşi, 1999) plasează pe loan 
Adam în secțiunea consacrată personalităţilor de seamă, 
risipind un posibil echivoc interpretativ. Nu încape îndoială că 
în ecuaţia spectaculoasei reevaluări a intrat şi coarda afectivă a 
localismului creator, efectul fiind acela al unei uşoare 
supralicitări. Prin comparaţie cu entităţile științifice şi 
culturale mărunte ori chiar efemere, statura artistică a lui loan 
Adam poate părea proeminentă. Pe axa timpului şi prin 
raportare la valorile emblematice ale culturii noastre, totul se 
relativizează. Autorii Dicționarului personalităților 
vasluiene (Editura Cutia Pandorei, Vaslui, 2001) au ordonat 
alfabetic toate personalitățile, şi cele prestigioase, şi cele 
obişnuite. Este o modalitate conformă cu uzanțele academice, 
departajările valorice făcându-se în interiorul fiecărui 
medalion. 

Profesoara Maria Cârlescu s-a decis să editeze o 
micromonografie consacrată lui loan Adam. Lucrarea în sine 
are toate atributele unui studiu de tip universitar, monografic, 
aşa cum s-a cristalizat specia încă din epoca interbelică a 
veacului trecut. Au excelat în acest gen de cercetări 

G.Călinescu, Şerban Cioculescu, Al.Piru, Const. Ciopraga ş.a., 
critici şi istorici literari de indiscutabilă vocaţie, având 
capacitatea construcţiei definitive, în temeiul unei documentări 
riguroase şi a unei percepții estetice mereu proaspete. Gestul 
temerar al Mariei Cârlescu nu este defel imprudent dacă 
privim cu atenţie arhitectura lucrării. Autoarea procedează 
metodic, în buna tradiţie a cercetărilor de acest fel, fixând cu 
precizie reperele biografice esenţiale ale scriitorului, fără 
detalii fastidioase. Analiza minuțioasă a operei este precedată 
de un capitol intitulat În ambianța revistelor vremii, foarte 
util pentru cititorul neprevenit, dornic să înţeleagă climatul 
literar de la finele secolului al XIX-lea şi din primul deceniu al 
secolului al XX-lea. Fără această uvertură cartea ar fi fost 
mai săracă în semnificaţii, iar autorul — „suspendat” temporal 
şi spaţial. Conform aşteptărilor, cartea se focalizează 
predominant pe opera lui loan Adam, disociată din raţiuni 
demonstrative, compartimentată judicios: Nuvela, Romanul, 
Încercările dramatice, Reportajul. Întrebarea-cheie pe care 
o stârneşte lectura acestor pagini este următoarea: Mai poate 
interesa loan Adam pe cititorul român de astăzi? 
Răspunsul este categoric: Da. Minor sau mai puţin minor, 
depinde de unghiul de vedere, autorul romanelor Rătăcire şi 
Sybaris suscită atenţia lectorului avizat, căci reprezintă, 
împreună cu alte spirite congenere, un capitol de istorie 
literară și justifică ivirea marilor personalităţi. În umbra 
giganticului Sadoveanu îşi legitimează existenţa şi loan Adam. 
Legităţile interne ale literaturii admit atât creatori de excepţie, 
cât şi autori de plan secund. Sub soarele artei adevărate este 
loc pentru toată lumea. Maria Cârlescu realizează, prin 
monografia de faţă, şi o operă de situare în actualitate a 
autorului comentat, fără a părăsi nicio clipă perspectiva critică. 
Peste tot sunt reliefate atât calităţile cât şi limitele estetice ale 
lui loan Adam. Desuete în punctele nevralgice, ciudate ori 

uşor excentrice, creațiile prozatorului sunt simptomatice 
pentru structura complicată a autorului lor, fire frustrată, 
inadaptată, atât de fragilă în vâltoarea vieții — ceea ce a 
determinat gestul suicidar din 1911. După un portret final pe 
care l-am fi dorit mai consistent şi mai aplicat, autoarea pune 
la dispoziția specialistului aparatul critic necesar (note şi 
bibliografie), care permite o cântărire exactă a dominantelor 
cercetării. Micro-monografia Ioan Adam umple un gol în 
domeniul istoriei literare şi oferă cititorilor prilejul de a se 
întâlni cu spiritul unui scriitor născut şi format în climatul 
special de la conflenţa a două veacuri, pe care — paradoxal — 
minoratul nu l-a aruncat în uitare. z 

NATURA EMINESCIANĂ 


Maria Cârlescu s-a impus atenţiei în mediile didactice 
şi culturale cu ani în urmă, când a publicat o monografie 
consacrată scriitorului de sorginte vasluiană loan Adam. 
Redactată într-o paradigmă stilistică sobră şi riguroasă, cartea 
articula judicios, pe de o parte, traseul biografic al nefericitului 
autor, pe de alta, propunea o analiză aplicată şi detaliată a 
operei. Ceea de merita subliniat acolo era echilibrul judecăților 
critice, organizate în funcţie de diversitatea genurilor şi 
speciilor literare cultivate de scriitor şi de valoarea lor 
intrinsecă, adesea inegală. Autoarea a păsit mai mereu 
mediana justă, ocolind cu dibăcie acoladele ditirambice, 
partizanatul provincial, exaltarea localistă. Scriitor considerat 
minor, loan Adam n-a fost nicio clipă supradimensionat — cum 
se mai întâmplă în spaţiul nostru balcanic — statura literară şi 
prestaţia estetică fiindu-i fixate într-o lumină lucid-realistă. N- 
au fost neglijate contextul sociao-istoric, circumstanţele 
specifice în care s-au născut operele şi nici oglinzile receptării 
critice antume şi postume. Într-un cuvânt, autoarea a construit 
un loan Adam plauzibil din perspectiva istoriei literare, 
edificând o demonstraţie critică utilă pentru viitorii cercetători 
ai localismului creator. 

Voind poate să argumenteze aserțiunea călinesciană 
conform căreia vocaţia criticului român nu poate fi probată 
adecvat decât în raport cu un reper axiologic esenţial, 
Eminescu, Maria Cârlescu trece cu îndrăzneală pe un palier 
extrem de pretenţios, acela al eminescologiei. Preludiile noii 
sale cărţi — Eterna natură eminesciană — au putut fi detectate 
de cititorii fideli în pagini de reviste şi cu prilejul câtorva 
simpozioane literare nu lipsite de substanţă şi audiență. În 

esenţă, autoarea articulează un amplu eseu critic, unitar sub 
raportul registrului stilistic şi exact ca suport metodologic, 
focalizat pe tema naturii, domeniu explorat minuţios până 
acum de exegeţi reputați, ceea ce a avut darul să sporească 
dificultăţile presupuse. 

Ataşată unei bibliografii semnificative — cercetată 
fatalmente selectiv, din care nu lipsesc marile nume — autoarea 
procedează în manieră prudentă, aducând în prim-plan opiniile 
critice de autoritate, judecăţile de referinţă, aprecierile solide, 
incontestabile, regăsite oricând ca atare în  exegeza 
eminescologică. „Montajul critic” este neîndoielnic al 
autoarei, atentă atât la fondul problemei, cât şi la detalii. Este 
instructiv de urmărit sentimentul naturii aşa cum a fost 
configurat în literatura preeminesciană, la marii înaintași ai 
Poetului, precum Alecsandri, şi deopotrică în creaţia 
posteminesciană. Investigația în diacronie nu exclude, ci 
implică analiza exactă a creaţiilor eminesciene fundamentale. 
Citatele frecvente şi generoase argumentează pas cu pas 
opiniile critice. Pe urmele corifeilor  eminescologici 
(G.Ibrăileanu, G.Călinescu, Tudor Vianu, Zoe Dumitrescu- 
Buşulenga ş.a.), invocaţi la tot pasul cu respect şi consideraţie, 
luaţi părtaşi la demonstraţia critică, Maria Cârlescu izbuteşte 
să argumenteze o idee-vector, sine-qua-non: Eminescu a 
impus în literatura română o nouă viziune asupra naturii, 
certificând şi pe acest plan geniul tutelar. De la picturalul 
decorativ şi estetizant Alecsandri, cel din Pasteluri, la 
romanticul astral Eminescu, de o profunzime nemaiîntâlnită 
până atunci, distanța se măsoară în ani-lumină. Este de fapt 
calea ce desparte talentul de geniu, voinţa poetică de vocaţia 
poetică, manufactura lirică onorabilă de natura lirică. Pentru 
Eminescu peisajul înseamnă interiorizare, dor, alinare, suspin, 
somnie, evaziune din real, iubire, uitare, linişte, moarte, 
veşnicie. Vegetalul eminescian repezintă cosmicul perceput 

din perspectiva umanului, cu păstrarea intactă a atributelor 
eternității. Justificând într-un fel ipoteza lui Tudor Vianu, 
putem admite fără echivoc că sentimentul eminescian al 
naturii rămâne până la urmă inefabil, aidoma acelei muzici 
unice şi inconfundabile a versurilor genialului poet. 

Autoarea studiului nu se lansează în ipoteze riscante, 
păstrându-se în limitele securizante ale eminescologiei 
clasicizate. Se vede limpede că Mariei Cârlescu îi displace 
exerciţiile critice pe muchie de cuţit, echilibristica periculoasă, 
jocul de artificii. 

RECURS LA MEMORIE 


Există un dosar Labiş, început în decembrie 1956 şi 
neîncheiat încă. Sentimentali ireductibili cum suntem noi, 
românii, vom medita multă vreme la nebănuitele căi ale sorții. 
Încă înainte de a se stinge fulgerător. ucis de un tramvai numit 
destin, trecut în neant prin voința malefică a „păsării cu clonţ 
de rubin”, bucovineanul imberb Nicolae Labiş, „buzduganul 
unei generaţii” (Eugen Simion), copilul teribil al poeziei 
româneşti postbelice, intrase în mit- Contribuiseră la 
impetuoasa lui mitologizare precocitatea unei vocaţii lirice 
ieşite din comun, elanul juvenil al adolescentului fără 
frontiere. fronda ingeună, puritatea simțţirii. inocenţa trăirilor 
frenetice şi o insurgență structurală ce-l făcea inconformist. S- 
a afirmat cu perfectă îndreptăţire — cu o butadă ce a făcut 
epocă şi a rezistat la dintele timpului — că Nicolae Labiş s-a 
născut într-o epocă imposibilă. Altfel spus, s-a născut prea 
devreme şi, din nefericire, a prins anii feroce ai 
totalitarismului stalinist, marcați de un dogmatism politico- 
ideologic intratabil şi intolerant, poetul afirmându-se exact în 
zorii ceţoşi ai realismului socialist. Ori s-a născut prea târziu şi 
a pierdut şansa unică de a fi contemporanul veritabil al marilor 
modernişti interbelici. Ivit într-un moment nepotrivit — deşi 
istoria literară ca perspectivă diacronică nu se scrie cu ce-ar fi 
fost dacă? — Nicolae Labiş a ars ca un meteorit şi s-a stins la 
fel de repede, lăsând în urmă regrete şi nostalgii 
nevindecabile. 

Labiş a reprezentat mereu un subiect incitant şi 
„fierbinte”. Despre poetul de la Mălini au scris, între alţii, 
corifei ai celei de-a treia generaţii critice post-maioresciene 
(Tudor Vianu, G.Călinescu, Vladimir Streinu), dar şi exegeţi 

autentici din generaţiile mai noi (Ion Rotaru. Cornel Regman, 
Eugen Simion, Nicolae Manolescu, Ion Bălu, Matei Călinescu, 
Marian Popa, Victor Felea, Daniel Dimitriu, Gheorghe 
Grigurcu, Aurel Martin, Alex. Ştefănescu). Au scris şi doi 
apropiaţi ai poetului, Lucian Raicu şi Gheorghe Tomozei — 
primul din unghiul unei lucidităţi dureroase, cel de-al doilea, 
din perspectivă afectivă, într-o complementaritate stringentă şi 
necesară. 

Cartea profesoarei Mihaela Ciocoiu, Nicolae Labiş — 
recurs la memorie (Editura Pim, laşi, 2010), vine pe un teren 
familiar, străbătut cu rigoare de condeie critice importante şi 
ne propune o re-lectură decomplexată şi comprehensivă a 
creaţiei labişiene. O primă constatare se referă la absenţa 
reperelor biografice în sens tradiţional (naştere, familie, arbore 
genealogic, studii, formaţia intelectuală), țelul cercetării 
nefiind unul de ordin monografic. Conexiunile inevitabile 
viață-operă sunt utilizate exclusiv în descifrarea elementelor 
coagulante ale imaginarului poetic. Sunt trecute în revistă 
contribuţiile critice semnificative (câteva pasabile). Ar fi de 
dorit, la o nouă ediţie a cărţii, aducerea bibliografiei la zi, 
fiindcă ar fi instructiv să-l privim pe Nicolae Labiş prin 
oglinzile istoriografiei şi criticii literare din ultimii ani. Avem 
în vedere Dicţionarul General al Literaturii Române, sub 
coordonarea lui Eugen Simion, Dicţionarul Scriitorilor 
Români de Mircea Zaciu, Aurel Sasu şi Marian Papahagi, 
Istoria literaturii române contemporane de Alex. 
Ştefănescu, Istoria critică a literaturii române de Nicolae 
Manolescu, Istoria literaturii române de azi pe mâine de 
Marian Popa. 

Autoarea consacră un capitol întreg (preponderent 
tehnic, deşi nu lipsesc observațiile de ordin critic) lexicului, 
morfologiei, sintaxei şi stilului, decelând în context temele 
predilecte, recurente, leit-motivele lirice, fantasmele ce 


156 


definesc un univers liric şi, până la urmă, o sensibilitate 
poetică: istoria recentă, politicul, satul, copilăria, iubirea, 
vârsta  candorilor, inefabile, timpul, codrul, vânătoarea 
ritualică, războiul, libertatea, natura, omul comun, lupta cu 
inerția, răul uman, liniştea interioară. Creaţia de referință 
rămâne indiscutabil Moartea căprioarei. 

Consideraţiile stilistice, generos plasate în cuprinsul 
cărţii, sunt pertinente şi întregesc analiza, chiar dacă 
demonstraţia este apăsat didactică, inventariind scrupulos 
neologismele,  locuţiunile,  clişeele lingvistice, termenii 
populari, cuvintele tehnice. Este un exerciţiu util, deşi valoarea 
poeziei lui Nicolae Labiş trebuie căutată în altă parte, în 
spaţiul unui neo-romantism patetic și vehement. al unei 
descătuşări energetice de tip nitzscheean, altfel spus, dionisiac. 
Cronotopul labişian aparţine neîndoielnic Moldovei de Sus, 
dulcei Bucovine, luminozităţii muntoase. 

O paralelă lexico-stilistică vizând preponderența 
elementului latin în Moartea căprioarei și Mioriţa este 
concludentă din perspectiva posibilităţilor analitice şi 
interpretative ale autoarei. 

Mihaela Ciocoiu nu schimbă imaginea în posteritate a 
poetului, nici pe aceea a omului Labiş, în schimb, pune la 
dispoziţia cititorului cultivat un set de idei validate de timp, 
ceea ce echivalează cu un oportun recurs la memorie. 


2010 

PAREMIOLOGICE 


În epoca totalitară, glumele şi, în general paremiologia 
urbană funcționau ca supapă umoristică pentru un popor 
încorsetat în dogme politice, înfricoşat în multe privinţe şi 
obligat prin structura sa optimistă să se descarce psihic. Aşa 
s-au născut glumele în doi peri, definițiile echivoce, snoavele 
mai mult sau mai puţin aluzive, bancurile ce făceau deliciul 
unor oameni nu foarte fericiţi, trăitori ai unei epoci 
contradictorii şi complexe. Folclorul de acest gen, fie inocent, 
fie subversiv, exprima, în fond, dorinţa de revanșă, fiind o 
formă de compensație pentru privaţiuni, temeri, complexe, 
tristeţi şi frustrări de toate felurile. Specia bancului, bunăoară, 
chiar dacă n-a beneficiat niciodată de o antologare oficială şi 
specializată precum snoava populară sau epigrama cultă, a 
căpătat drept de existenţă în cetate. Tematic, bancurile pot fi 
grupate în serii nesfârşite, ştiindu-se că fantezia umoristică a 
acestui neam este inepuizabilă. Un reper valoric îl poate 
reprezenta antologia epigramei româneşti clasice şi moderne, 
realizată de un reputat specialist în domeniu, George Zarafu, 
care reuneşte tematic cele mai izbutite catrene umoristice de la 
Nicolaus Olahus încoace, selectate exclusiv de la autorii 
trecuţi la cele veşnice. 

Un antologator al bancului românesc nu va putea face 
abstracţie de criteriile orientative ale unui atare model. 

Un statut aparte au avut, până la Revoluţia din 
decembrie 1989, bancurile politice, socotite pe bună dreptate 
periculoase pentru colportori, putând avea urmări dintre cele 
mai nedorite. Mitologia naţională crease legende fabuloase cu 
şi despre cuplul prezidenţial Nicolae şi Elena Ceauşescu 
precum şi o paremiologie pe măsură, cel mai adesea cu semn 
negativ. Prin ricoşeu, Nicolae Ceaușescu apărea într-o lumină 

mai favorabilă doar în bancurile aşa-zis internaţionaliste, în 
care erau asociaţi, în triumvirat, liderii lumii: Brejnev — Nixon 
— Ceauşescu. Astăzi, asemenea glume s-au „clasicizat”, 
trecând în fondul pasiv al mentalului românesc odată cu 
intrarea în istorie a protagoniștilor. 

Aluziile „esopice”, trimiterile transparente, glumele 
ambigue, jocurile de cuvinte şi de idei, focalizate pe moravuri 
şi năravuri diverse din epoca totalitară, garantau succesul 
bancurilor, viteza de circulaţie şi o audienţă remarcabilă în 
arie naţională. Poporul îşi etala astfel vocaţia justiţiară, lua 
atitudine — fie şi în surdină — faţă de nedreptăţi, inechităţi şi 
contraste izbitoare de ordin socio-economic şi cultural şi-şi 
afirma apetenţa pentru umor, ironie, sarcasm. Bancurile cu 
evidente conotaţii politice au reprezentat o formă de terapie 
socio-psihică extraordinară pentru cei mulţi şi simpli şi un 
mod de reacţie ce contrazicea filosofia mioritică a resemnării. 

După „marele deranj” din decembrie (cum a calificat un 
poet notoriu revoluţia, revolta populară şi lovitura de stat din 
1989), lumea românească a constatat destul de repede că specia 
bancului. glumei versificate, snoavei, definiţiei umoristice au 
intrat într-un con de umbră. Dispăruseră corifeii politici, 
dispăruse şi folclorul aferent — fenomen firesc şi explicabil 
obiectiv. Paremiologia urmează viaţa socială şi se nutrește din 
realități vii, palpabile, stringente. Amurgul unora determină 
estomparea şi dispariţia formelor satirice. Treptat, lucrurile au 
intrat pe un făgaş al normalităţii, cu alte priorităţi şi alţi 
protagonişti. Astăzi speciile satirice dau semne de revigorare, 
chiar dacă n-au atins strălucirea și reverberaţiile de altădată. 
Multe din bancurile vechi sunt „recondiţionate” şi livrate ca 
proaspete, dar acest truc previzibil nu poate induce în eroare 
spiritele avizate. Nici cartea de faţă nu face abstracţie de moda 
retro. Pe la televiziunile noastre în pană de subiecte se 
organizează din când în când „turniruri de bancuri”, dar impresia 
generală este că epoca de aur a trecut, iar alta similară nu s-a ivit 

încă. Histrioni de duzină, actori rataţi ori simpli veleitari încearcă, 
uncori jenant, să resusciteze ceea ce deocamdată nu poate fi 
resuscitat. Să avem răbdare. Geniul umoristic românesc va ieşi la 
suprafaţă şi-şi va demonstra energiile. 

Sociologia şi filosofia bancului ar putea suscita 
dezbateri academice dintre cele mai interesante şi ar putea 
oferi câteva subiecte spumoase pentru teze de doctorat. 
Condiţia necesară este aceea ca totul să fie tratat cu maximă 
seriozitate şi rigoare. 

Doi autori vasluieni — Dumitru Apostolache și 
Costache Țenu — şi-au depăşit inhibiţiile presupuse, ieşind la 
rampă cu un „florilegiu” semnificativ de glume, bancuri, 
anecdote, snoave şi definiţii, de o diversitate incontestabilă şi 
cu o semnificativă încărcătură satirico-umoristică. Sunt 
convins că semnatarii cărţii nu au orgoliul vid al originalității. 
Meritul lor este acela de a fi strâns laolaltă un material 
probator bogat şi multiform, utilizând sursele tradiţionale 
precum şi spaţiul virtual. Internetul deschide dealtfel porţi 
nebănuite în circulaţia umorului şi în propagrea lui pe 
meridianele şi paralelele planetei. Din acest puncte de vedere 
se poate spune că trăim deja în era globalizării. 

Eşantionul umoristic propus — organizat judicios şi 
coerent — ne pune la dispoziţie „foaia de temperatură” a 
speciilor  paremiologice moderne. Nu sunt semne 
îngrijorătoare de anemie. La capitolul haz (fie şi de necaz) 
poporul nostru stă bine; mai greu o duce în existenţa imediată, 
copleşit de recesiune, criză şi sărăcie. Aici s-ar impune măsuri 
protecţioniste, pentru ca fibra creativă a acestui neam să nu se 
piardă. Constatăm în 2010 că bancul românesc n-a murit, este 
un supravieţuitor, deci un învingător. Autorii noştri au crezut 
în această idee şi au construit o carte vie, care nu se îndeamnă 
la somn şi nu ne plictiseşte. 

2010 

SOARTA POETULUI 


Huşi, Biblioteca municipală „Mihai Ralea”, 18 
octombrie 2008. Un grup de intelectuali  omagiază 
personalitatea pe cât de putemică pe atât de controversată a lui 
Cezar Ivănescu, poet. prozator, eseist. traducător (6 august 
1941 — Bârlad, 24 aprilie 2008, Bucureşti). Punctul de pornire 
îl constituie Cezar Ivănescu — Poeme şi proză, Editura Opera 
Magna. laşi, 2008, ediţie alcătuită de Mircea Coloşenco, 
prefaţă de Theodor Codreanu („Trubadurul modern”). Cartea 
însumează în 417 pagini poeme ale celui prea devreme dus, 
Rod (1968), Doina (1983), Rod (1985), Jeu d'amour (1992), 
Rosarium (1992), Sutrele muţeniei (1992), La Baaad 
(1996), Assunta, Inedite (aprilie 2008). proză (Consideraţii 
critice, 1982-2008), interviuri (1997-2003), precum şi 
iconografie, bibliografie, repere de dicţionar literar, addenda 
(confesiuni, mărturii, evocări), indici după titlul poeziei şi 
după primul vers. 

Apărut sub egida Fundaţiei Culturale „Dr. Constantin 
Teodorescu” (Bârlad), volumul deschide seria edițiilor 
postume ale celui care este cotat drept cel mai mare poet 
român al morţii după Mihai Eminescu. 

Theodor Codreanu a reliefat, între altele, faţetele 
contrastante ale lui Cezar Ivănescu, personalitate complexă şi 
dificilă, pendulând între angelic şi demonic, figură de damnat 
şi de ascet, a cărui fragilitate psihică l-a dus către finalul 
inexorabil. După opinia criticului, trei mari poeţi au schimbat 
coordonatele estetice ale liricii româneşti postbelice: Nicolae 
Labiş, Nichita Stănescu şi Cezar Ivănescu, acesta din urmă 
revendicându-se de la poezia trubadurilor medievali, izvoarele 
doinei populare, Eminescu şi Bacovia. Prof. loan Baban 

considera că destinul lui Cezar Ivănescu seamănă întrucâtva 
cu acela funest şi tragic al lui lon Caraion, ambii având parte 
de exmatriculări, „excomunicări”, marginalizări tragice şi 
recuperări încete şi tardive. Cezar Ivănescu este un inadaptat 
superior, dar nu un izolat, ilustrând cât se poate de elocvent 
efectele dihoniei româneşti. lar dihonia face parte din fibra 
noastră genetică. Nu întâmplător poetul lasă impresia că nu se 
înscrie într-o paradigmă estetică naţională, descendența lirică 
eminesciană fiind discutabilă. Poezie deloc comodă, ce duce 
spre mitul apolinic şi nu spre cel dionisiac. Prof. Dan Ravaru, 
prieten al poetului, încă din vremea copilăriei mici, coleg de 
liceu şi de studenţie, socotea că poezia cezarivănesciană 
coboară către sursele pre-creştine, ante-homerice, pre- 
mitologice şi nu întâmplător autorul „„Baaadului” îşi revendica 
străvechi rădăcini albaneze. Destinul lui sinuos, intoleranţa, 
duritatea inflexibilă s-au cristalizat ca urmare a multor 
frustrări şi lovituri ale vieţii: repetenţia studenţească, 
ingratitudinea contemporanilor, cruntul episod „mineresc” din 
1990, când a fost bătut bestial, „repetenţia” provocată de 
C.N.S.A.S. Cezar Ivănescu s-a simţit străin în această lume. 
Ca o spectaculoasă revanşă postumă, va fi mult mai bine 
cunoscut şi prețuit în viitor. Prof. Gheorghe Capşa, coleg de 
studenţie, de an şi — la un moment dat — de cameră, a reliefat 
coordonatele unei personalităţi accentuate, inflexibilitatea 
structurală, avatarurile existenţei lui Cezar Ivănescu, pentru a 
sublinia, în final, consistenţa ediţiei, respectiv, a prefeţei lui 
Theodor Codreanu, comprehensiv exeget al liricii trubadurului 
căzut la datorie. 

Tentaţia cea mai puternică a admiratorilor, prietenilor 
şi comentatorilor lui Cezar Ivănescu a fost şi este aceea a 
mitologizării pozitive a vieţii şi operei, iar a detractorilor de a- 
| mitologiza cu semn negativ: fuga de acasă ca revoltă anti- 
paternă şi refugiul la bunica Zoe de la Curteni, şcolaritatea 

bârlădeană, boxul ca supapă energetică, legendarul profesor de 
română Harry Zuppermann (evocat comprehensiv acum câţiva 
ani într-o pagină integrală a Tribunei învățământului), mitul 
negru al tatălui de o asprime extremă și. corelativ, „complexul 
oedipian”. S-a impus peste timp imaginea poetului rebel, 
nonconformist, orgolios, hipersensibil, megaloman, mitoman, 
rău, similară aceleia macedonskiene. Sunt de menţionat 
deopotrivă mitul Nicolae Labiş (ucis de Securitate în opinia 
poetului), mitul Marin Preda (ucis printr-o conjurație funestă 
a inamicilor literari), grevele foamei (la exmatricularea din 
facultate, la blocarea de către cenzură a unui volum şi după 
verdictul controversat al C.N.S.A.S. prin vocea lui Mircea 
Dinescu), mitul Petru Aruștei, mitul candidaturii lui Cezar 
Ivănescu la Premiul Nobel. mitul morţii aedului moldav 
într-un București socotit, post-factum, al pierzaniei. Şi lista ar 
putea continua. 

Destinul lumesc al poetului s-a încheiat. De acum 
înainte contează mai cu seamă destinul operei. Reţinem 
această concluzie amară a prietenului Ion Murgeanu: „poetul 
pur şi copilul teribil dinainte de a se metamorfoza în 
duşmanul universului din imediata sa apropiere, a suferit de 
toate frustrările într-o lume prea confuză ca să-l înţeleagă, 
necontemporană, prin tradiţie, cu marii ei poeţi”. 

UN REGIZOR 


Regizorul bârlădean Cristian Nacu a împlinit 75 de ani 
la 10 tebruarie 2002. Ultimele promoţii de spectatori efectivi 
şi virtuali din judeţ nu au de unde să ştie ce a însemnat şi 
înseamnă Cristian Nacu pentru mişcarea culturală din această 
parte a ţării şi pentru teatrologia naţională. Amnezia şi 
ingratitudinea fac parte din mentalul nostru colectiv. Grijile 
cotidiene ne absorb, senzaţionalul ieftin şi vulgaritatea audio- 
vizuală şi scrisă ne copleşesc încât devenim cinici aproape fără 
voia noastră. Trăim ani sălbatici, de alienare, de îndepărtare 
tragică de valorile umanului românesc: toleranță, omenie, 
seninătate, altruism, prețuirea valorilor autentice. Cristian 
Nacu a slujit scena bârlădeană toată viaţa, mai exact din 1995 
şi până în momentul pensionării, când destinul s-a dovedit 
încă mai vitreg, lovindu-l în sănătatea trupului. Dar omul 
Cristian Nacu a rămas un luptător şi a ştiut să înfrunte 
destinul. O potrivire rară a fortunei a făcut ca foarte tânărul 
director de scenă să-şi înceapă cariera artistică în decembrie 
1955, odată cu inaugurarea Teatrului de Stat din Bârlad 
(botezat după un an cu numele ilustrului patron spiritual de 
sorginte tutoveană, Victor Ion Popa). A fost asistent de regie 
la premiera cu „Mielul turbat” de Aurel Baranga, prima 
baghetă regizorală deţinând-o maestrul Sică Alexandrescu. 
Spectacolul a fost de bun augur, deschizând făgaşul atâtor 
împliniri artistice în deceniile următoare. Să nu se creadă că 
scena bârlădeană a defilat numai cu super-montări la rever. Au 
fost şi înscenări mai palide şi unele pe care timpul le-a aruncat 
în uitare, dar cele de referință au rămas. Am spune — folosind 
un clişeu publicistic redutabil — că destinul lui Cristian Nacu 
s-a identificat cu acela al teatrului bârlădean, într-o simbioză 

pe care am perceput-o întotdeauna drept benefică şi 
providenţială. În ipostaza mea de cronicar dramatic l-am 
cunoscut destul de bine pe artizanul atâtor montări, fixate în 
memoria împătimiţilor artei şi în filele de gazetă. Cristian 
Nacu a arătat pe întregul traseu al carierei lui regizorale un 
respect definitiv — niciodată contrazis ori contrariat de factori 
impuri — pentru dramaturgia românească, fie clasică, fie 
modernă, fie contemporană. Acest vector al conduitei lui 
artistice l-a definit chiar şi atunci când mai toată suflarea 
teatrologică românească miza pe ceea ce era conjunctural, la 
modă, aleatoriu şi efemer. Cosmopolitismul şi snobismul 
regizoral, boli grele şi perverse ale anilor '70, i-au fost străine. 
Cristian Nacu ştia să construiască încet, riguros, cu migală şi 
temeinicie. Respingea improvizaţiile facile şi frivole. lucrul în 
pripă. soluţiile menite să epateze şi să gâdile orgoliul 
„galeriei”. Experimenta cu prudenţă, fără a risca imprudent, 
fiindcă ştia foarte bine că este păcat să iroseşti timp şi resurse 
pentru mofturi, elucubraţii şi făcături fără miez şi fără 
viabilitate. Era şi este contemporanul nostru lucid, echilibrat, 
serios, raţional, cooperant şi — culmea! — tolerant într-o lume a 
intoleranţei estetice şi a exclusivismelor spectaculoase, menite 
doar să rupă gura târgului. Ştia să se facă ascultat şi înţeles. 
Era academic şi accesibil, elevat şi comprehensiv, exigent şi 
receptiv la vocile colaboratorilor apropiaţi. N-a fost niciodată 
dogmatic şi discreţionar, nici tiranic ori megaloman, cum mai 
sunt unii regizori egocentrici, erijaţi în mesagerii Domnului pe 
pământ. Când spunem Domnul ne gândim la Regizorul 
absolut de deasupra noastră. Cristian Nacu avea orgoliu, dar 
un orgoliu creator, în marginile coerenţei şi suportabilităţii. Se 
enerva rar şi întotdeauna pentru aspecte, probleme şi mize 
majore, nu pentru bagatele. Am admirat întotdeauna la 
Cristian Nacu disponibilitatea extraordinară pentru dialog, 
esenţială la un regizor. Era comunicativ prin structură, o fiinţă 

afabilă şi jovială în relaţiile confraterne şi nu numai. Avea (şi 
are) un puternic simţ al colegialităţii şi demnităţii de breaslă. 
Era un regizor artistic şi nimic mai mult, dar nici mai puţin. 
Am purtat dialoguri nenumărate (uneori lăsând impresia că ne 
situăm pe baricade diferite) şi am găsit întotdeauna punţile de 
comunicare şi de înţelegere. Ţinea foarte mult la întrupările 
sale scenice, la montările ce se năşteau în creuzetul misterios 
al artei şi găsea mereu argumentele pro-domo. 

Cristian Nacu a avut întotdeauna orgoliu profesional, 
în sensul nobil al termenului. Ştia să-şi susţină ideile cu o 
fervoare neobosită, dar în acelaşi timp avea capacitatea de a-şi 
asculta interlocutorul. Relaţia sa cu actorii (o relaţie 
fundamentală în cazul oricărui regizor) se întemeia pe dialog 
şi căutare artistică. Distribuţiile lui Cristian Nacu — am avut 
prilejul să verific nu o dată această aserţiune — porneau de la 
premisa esenţială a valorificării potenţialităţilor întregii trupe, 
fără găselniţe capricioase şi soluţii de azi pe mâine. Actorii îl 
ascultau, fără obedienţă, fără crispări şi fără fandări vedetiste. 
Impreună găseau calea cea mai potrivită de întruchipare a 
personajelor şi de valorificare a posibilităţilor expresive. 
Decenii la rând Teatrul „Victor lon Popa” a contat pe prestaţia 
profesionistă a lui Cristian Nacu, în pofida circumstanțelor 
istorice nu întotdeauna favorabile, în pofida controlului 
ideologic, al cenzurii directe ori mascate şi a celor mai diverse 
încorsetări estetice. Am fixat în cronici şi în paginile câtorva 
cărţi montările de referință ale lui Cristian Nacu precum şi pe 
acelea care, fără a întruni atributele superlativului, au spus 
ceva spectatorilor avizaţi. Ceea ce este cu adevărat important 
acum este vârsta rotundă a regizorului, retras discret în umbra 
unei locuinţe. 

P.S. Medalionul de mai sus i-a fost citit lui Cristian 
Nacu la ziua de naştere, pe patul de suferință. După câteva luni 
se stingea, lăsând în urmă amintirea indestructibilă a unui artist. 

TEATRU ȘI VIAȚĂ 


Teatrologii  pedanţi obişnuiesc să  invenitarieze 
spectacolele şi rolurile de referință ale marilor actori, să 
numere prezenţele scenice relevabile, trecând tactic sub tăcere 
neîmplinirile ori eşecurile, să gloseze pe ton liric pe tema 
vocației, talentului, geniului etc. Vom ocoli asemenea 
şabloane, pornind de la premisa că opera actorului veritabil 
este în cele din urmă inefabilă. Cine poate prinde, în 
succesiunea stagiunilor, anilor, deceniilor timbrul unic al unei 
reprezentații de excepţie? Până la urmă contează esteticul în 
limitele artei, vibrația specială a actorului în faţa unei săli 
pline, forţa lui artistică de convingere, generatoare de idei 
fertile în spaţiul teatral. 

Acest preludiu ne-a fost stârnit de o informaţie 
semnificativă ce ne-a parvenit zilele trecute: actorul bârlădean 
Constantin Petrican a împlinit 48 de ani de carieră teatrală 
neîntreruptă, ceea ce reprezintă o performanță în toate 
sensurile: şi ca durată şi ca atitudine artistică. Aşadar, de 
aproape 50 de ani Constantin Petrican este nelipsit de pe 
scândurile scenei. A întruchipat zeci de personaje memorabile, 
a râs, a plâns, s-a zbuciumat, a trăit odată cu eroii săi toate 
pasiunile omeneşti, a acoperit o gamă largă de sentimente; a 
fost țăran şi voievod, prinţ şi cerşetor, fericit şi disperat, senin 
şi neliniştit, blând şi autoritar, celest şi teluric, mătăsos şi dur, 
patetic şi placid, voios şi mâhnit, visător şi pedestru, romantic 
şi grobian, volubil şi auster etc., etc. A dat viaţă unor eroi 
recrutaţi din toate straturile sociale, a jucat în spectacole cu 
piese semnate de dramaturgi de pe toate meridianele. A fost şi 
este unul din reperele umane şi artistice ale scenei bârlădene. 
Chiar şi atunci când Constantin Petrican a îndeplinit funcţia 
dificilă şi ingrată de director al instituţiei (ani la rând). n-a 
părăsit nicio clipă scândurile scenei, jucând mereu cu plăcere, 

cu implicare afectivă, cu responsabilitate artistică şi civică — 
atribute din ce în ce mai rare printre artiști. Mi-l amintesc în 
zeci de ipostaze, toate interesante şi sugestive: în cabina 
actorului, migălindu-şi „masca” (domeniu în care este un 
maestru de necontestat), la repetiţii, la premiere protocolare, la 
recepții simandicoase, la consfătuiri, în fotoliul directorial, la 
dezbateri artistice furtunoase, patronând cu alţi corifei ai 
teatrului românesc Colocviul regizorilor din teatrale 
dramatice, pendulând  elegant-autoritar între obligaţiile 
cotidiene şi îndatoririle oficiale. Mi-au trebuit ani de zile 
pentru a înţelege construcţia sufletească a omului Constantin 
Petrican. Privit superficial, pare glacial, distant, olimpian. 
Când îi pătrunzi „blindajul” exterior descoperi un artist şi un 
om fermecător, deferent, afectuos, îndrăgostit de meserie, prob 
şi devotat trup şi suflet artei sale. În pofida anilor ce s-au 
adunat la tâmple şi în trup, Constantin Petrican pare neobost. 
Chiar şi astăzi, în orizontul unei senectuţi luminoase, învaţă 
roluri, joacă, se sfătuieşte cu cei apropiaţi, dă sugestii tinerilor, 
este deschis dialogului şi năzuieşte să atingă măiestria ultimă. 
Altfel spus, este o prezenţă fără de care nu se poate. 

l-am admirat întotdeauna arta de a se face ascultat şi 
respectat. Simpla lui apariţie în scenă focalizează brusc 
interesul spectatorilor. Are o voce şi o alură inconfundabile. 
Nu risc defel spunând că timp de aproape o jumătate de veac 
artistul n-a trecut niciodată neobservat prin scenă, în zecile de 
montări în care a fost distribuit. Jocul lui se întemeiază pe 
inteligenţă nativă, gândire, intuiţie, sensibilitate, expresivitate, 
forță de persuasiune, vibraţie şi autenticitate. Nu se alintă 
niciodată, nu face mofturi, cum fac vedetele cabotine, este 
cooperant, exact, riguros, contribuind decisiv la verticalizarea 
edificiului scenic. Constantin Petrican a fost un profesionist 
remarcabil, pentru care teatrul a fost însăşi raţiunea sa de a fi. 
S-a stins lucid, senin şi împăcat cu lumea. 

VOCAȚIA FIDELITĂȚII 


Un caz unic în România: secretarul literar îşi începe 
viaţa profesională odată cu inaugurarea teatrului; rămâne 
neclintit la post timp de 50 de ani și continuă să vină la 
serviciu şi după o incredibilă jumătate de veac de muncă. în 
ipostaza de pensionar activ, senin şi decomplexat. Pilda lui 
reprezintă categoric o premieră absolută în toposul teatral şi ne 
este greu să credem că un alt personaj sublim, peste 100, 200 
sau 500 de ani va putea urma o traiectorie strict asemănătoare. 

Omul despre care vorbim se numeşte Vasile 
Mălinescu; el a intrat în Teatrul de Stat din Bârlad (ulterior, 
„Victor lon Popa”) în 1955 şi n-a mai ieşit. Cu semn întors, 
povestea aduce cu aceea din Castelul lui Kafka, cu precizarea 
că blânda instituţie bârlădeană este lipsită totalmente de 
atributul malefic. Joseph K. va fi strivit de un angrenaj 
terifiant, irațional; Vasile Mălinescu a intrat în castelul 
teatrului cu înfiorarea tânărului avid de cunoaştere şi de 
învățătură şi n-a mai ieşit nici el; îl descoperim astăzi tot 
acolo, luminos, înţelept şi zâmbitor, sub briza inefabilă a 
senectuţii. 

L-am cunoscut demult. Faţetele multiple ale acestui 
personaj charismatic nu mi s-au dezvăluit dintr-odată, deşi 
fibra din care este croit îmi este familiară. Omul şi artistul co- 
există paşnic, fără seisme lăuntrice, neliniști ori înnegurări 
persistente. Vasile Mălinescu — cel care încorporează simultan 
omul social, omul public şi omul biologic — îşi trăieşte cu 
naturaleţe destinul. A îmbrăţişat definitiv, încă din tinereţe, 
filosofia înseninată a scepticului luminat: totul este relativ, 
toate sunt trecătoare, viaţa este frumoasă şi merită s-o trăim 
din plin. Cu această filosofie existenţială revitalizantă şi cu o 

bopată zestre de optimism nativ, prietenul de ieri şi de azi 
trece surâzător printre contemporani, lăsând complexităţile 
metafizice în seama spiritelor abisale. 

Este comunicativ, sociabil, cooperant, îndatoritor, 
deferent; este galant cu femeile, pe care le-a admirat toată 
viaţa pentru multiplele lor daruri. A avut şi are toate datele 
pentru a lucra în echipă. A fost secretarul literar de care era 
nevoie, omul-tampon între managerul încruntat/ sever/ 
intransigent/ detaşat/ olimpian şi echipa inegală, pestriță, 
pitorească, zgomotoasă, orgolioasă, acidă, revendicativă, 
vanitoasă, zurbagie, şăgalnică a actorilor şi actriţelor. Timp de 
50 de ani Vasile Mălinescu a pendulat netulburat între biroul 
managerial capitonat (câtva timp l-a ocupat ca titular) şi 
cabinele austere ale histrionilor de ieri şi de azi. A făcut-o din 
vocaţie, de plăcere, cu seriozitate şi umor. Un om potrivit la 
locul potrivit. Aşa se explică faptul că nu a avut şi nu are 
duşmani, cu toate că — prin vreme — cuta vreunei crispări i-a 
umbrit poate pentru o clipă cugetul ori chipul. 

Secretarul literar Vasile Mălinescu şi-a construit cu 
migală o carieră în spaţiul tihnit al biroului de lucru, înconjurat 
de cărţi, ziare, reviste, fotografii, căutând mereu piesa 
potrivită, alcătuind caiete-program şi mini-sinteze teatrale la 
soroc festiv, gestionând câteodată situaţii de criză cu nelipsitu- 
i zâmbet discret. 

Pe alt palier — complementar — cu dibăcie şi 
consecvență, şi-a cultivat plăcerea regiei şi a făcut-o nu ca un 
amator ce operează mimetic pe „partiturile” altora, ci cu 
profesionalism, aplicaţie şi devotament. Am văzut nu puţine 
dintre montările lui. Judecata exactă poate porni, în aceste 
cazuri, de la faimoasa zicere a lui Buffon: Stilul este omul 
însuşi! Înscenările purtau timbrul stilistic lesne de recunoscut 
al directorului de scenă: texte dramatice accesibile, fie că 
plonjau în teritoriul policier, fie că acopereau acolada comică, 

distribuţie articulată corect, joc expresiv şi deconectant, 
„spumă”, antren, ritm alert, final îndeobşte fericit. Altfel spus, 
regizorul a refuzat cu obstinaţie găselniţa absconsă, zbuciumul 
irațional, isteria scenică, ambiguizarea semantică forţată, 
făcătura cu  ifose elitiste, postmoderniste, încropelile 
ermetizante. Spectacolele se „mulau” pe datul intelectual şi 
temperamental al regizorului, care, promovând o estetică 
teatrală a seninătăţii imperturbabile, înţelegea să-și câștige 
onest aplauzele spectatorilor şi odată cu acestea adeziunea lor 
afectivă. 

În 10 luştri de viaţă teatrală, plus cei de viaţă „civilă”, 
Vasile Mălinescu a trăit intens şi pilduitor, fiind astăzi 
simbolul incontestabil al fidelității artistice. 


2005 

INEFABILUL REGIZORAL 


Dorin Mihăilescu este un artist atipic. Sintagma 
subliniată nu are nimic ambiguu, se cuvine doar să fie 
tălmăcită până la nuanţe. Regizorul de astăzi a iubit actul 
cultural încă din juneţe, cu pasiunea difuză a amatorului, 
mânat de impulsuri tainice către scenă. Preocupările sale 
iniţiale n-au avut legătură strictă cu arta, ceea ce nu înseamnă 
că nu existau motivaţia şi înclinația aferente. Dorin Mihăilescu 
are meritul incontestabil de a-şi fi conştientizat în cele din 
urmă la qualité maîtresse, calitatea dominantă, ordonatoare şi 
de a-şi fi pus energiile latente în slujba ei. Este foarte posibil 
să fi simţit — ca orice om — forţa perfidă a altor tentaţii, să fi 
fost sedus, poate, de preocupări pragmatice, lumești, lucrative. 
Este esenţial că a rezistat vocilor de sirenă şi şi-a canalizat 
energiile către limanul dorit: arta teatrală. A ştiut să se 
ferească de compromisuri şi de iniţiative sterile. Mă gândesc 
mai cu seamă la perioada imediat post-decembristă, când 
atâţia români cu busola existenţială în derivă s-au lansat în 
afaceri, „inginerii financiare”, „tunuri”, plecări intempestive 
peste hotare, comerţ en gros şi en detail, aranjamente 
profitabile mai mult sau mai puţin oneroase. 

Aidoma unui romantic întârziat, ce-şi urmează calea 
fără să vadă potecile lăturalnice ori cărările ce se înfundă, 
Dorin Mihăilescu a devenit student la regie teatru şi film 
când se apropia vertiginos de 40 de ani, argumentând implicit 
axioma că niciodată nu este târziu să învăţăm. A găsit în el 
resursele necesare pentrua a arde etapele şi iată-l astăzi regizor 
artistic la teatrul bârlădean, cu patalama în regulă, abilitat să 
construiască scenic în spaţiul unei arte nobile ale cărei rădăcini 
se pierd în negurile primordiale ale omenirii. 

Contemporanul nostru este înainte de toate regizor 
artistic, dar nu numai atât; are veleități de teatrolog, 
valorificându-şi estetic lecturile de specialitate, iar mai nou 
orientându-se către un doctorat în domeniu, dus la capăt fără 
nicio sincopă. Artistul (regizorul este în chip esenţial un artist 
şi abia apoi un spirit scientist) refuză cu obstinaţie 
diletantismul,  amatorismul agresiv, suficiența rutinieră, 
cabotinismul, ifosele vedetiste, mortificarea spirituală — „boli” 
cronice ale lumii teatrale. 

Am avut ocazia să văd o parte semnificativă din 
montările sale şi am regretul viu de a nu le fi văzut pe toate. Se 
poate da însă un diagnostic prin extrapolare întrucât 
spectacolele sale au energie categorială: pot spune ceva 
elocvent despre toată seria. Fie că a fost vorba de 
Orestiomania (spectacol edificat pe baza unui scenariu 
propriu. după Orestia de Eschil, Hamlet de Shakespeare şi 
Pescăruşul de Cehov), de Neînţelegerea de Camus, de Acul 
cumetrei Gurton de William Stevenson, de Patima Roşie de 
Mihail Sorbul, de Floarea de cactus de P. Barillet şi J.P. 
Gredy, de Celestina de Fernando de Rojas sau de Fata 
Morgana de Dumitru Solomon, Dorin Mihăilescu n-a părăsit 
niciodată avanposturile rigorii şi ale exigenţei, chiar dacă 
rezultatele n-au fost întotdeauna pe măsura investiţiei moral- 
intelectuale. Regizorul nu şi-a îngăduit să facă mari concesii 
gustului comun; cizelează atent fiecare partitură, discută 
îndelung cu actorii, dezvoltă o argumentaţie teatrologică 
persuasivă, face conexiuni culturale, caută semnificaţiile de 
adâncime ale textului, reliefează cu migală, chiar pedant, 
semnele teatrale, promovează o semantică scenică suficient de 
transparentă, cu încifrări puţine pentru ochiul neprevenit, 
încearcă să coaguleze echipe şi să le motiveze intelectual şi 
emoţional. Nu este uşor. Nu toată lumea îmbrăţişează imediat 
acest stil de a verticaliza spectacolul de teatru. Se produc 

inevitabil ciocniri de viziune, de mentalități, de tălmăcire/ 
răstălmăcire a sensurilor de bază. De altfel, o lume în consens 
ar fi o lume plictisitoare. Regizorul îşi urmează imperturbabil 
destinul. 


2009 

SOARTA UNUI FILM 


Sub un titlu oximoronic (Istoria dramatică a unui 
film comic, Editura „Păcală”, Bucureşti, 2007, 410 pagini, cu 
ilustraţii), infatigabilul regizor de film Geo Saizescu ne spune 
povestea palpitantă a unei pelicule de mare succes. Cum lesne 
poate bănui cititorul avizat, suntem în epoca totalitară, când — 
vorba scepticului — orice era posibil. Cronotopul cărţii — în 
termenii lui Mihail Bahtin — înseamnă anii 1972-1974 (un 
Cronos matur dar nu încă insurgent), topos-ul reprezentându-l 
Bucureştiul tentacular şi oraşul Râmnicu Vâlcea, cu fabuloasa 
vale a Oltului. Pe această axă benefică s-a născut filmul despre 
Păcală (scenariul: D.R.Popescu), rod al eforturilor unei echipe, 
potenţate de energia şi capacităţile coagulante ale unui regizor 
puternic, optimist şi încăpățânat. Volumul este construit după 
convențiile diaristice, altfel spus Istoria... se construieşte ca 
un jurnal mai mult sau mai puţin deghizat, ceea ce ne trimite 
natural către un reper bibliografic de referință. În Ficţiunea 
jurnalului intim, Eugen Simion edifică o poetică a genului şi 
distinge între speciile diaristice dintr-o prespectivă modernă, 
unitară, integratoare. În fond, Geo Saizescu ne oferă „jurnalul” 
naşterii unui film celebru, scriitura satisfăcând condiţia 
calendarităţii şi — trebuie să admitem — pe aceea a sincerităţii 
(nu şi pe aceea a cotidianităţii, greu de împlinit dealtfel). 

Nu putem stabili cu exactitate raportul dintre „timpul 
trăirii şi timpul mărturisirii”, dar este sigur că autorul şi-a făcut 
notaţiile în fugă, „pe furate”, constrâns de diverse urgenţe şi 
priorităţi. Pelicula s-a născut greu. Regizorul a avut mereu 
dificultăţi în închegarea echipei; s-a lovit de şicane diverse, de 
piedici administrative şi... ideologice; a avut de luptat cu 
mofturile şi „fiţele” unor vedete, cu cenzura drapată în 

principii dar cantonată în canoane draconice. Cartea aduce sub 
ochii cititorului figuri diverse ale vieţii politice, culturale, 
cinematografice şi literare. În fruntea listei trebuie aşezat 
Dumitru Popescu (Dumnezeu), iar pe celelalte paliere de 
competență „politruci”, „culturnici” şi, desigur, nelipsiţii 
băgători de seamă. Apar des, în notații fulgurante, scriitori, 
cineaşti, regizori, compozitori, colaboratori tehnici şi — sfântă 
fatalitate! — cunoştinţele ocazionale. Trec prin pagini — siluete 
de fum — D.R. Popescu, Valentin Silvestru, Eugen Barbu, 
Francisc Munteanu, Dinu Săraru, Andrei Blaier, Lucian 
Giurchescu, Dan Piţa, D.I. Suchianu, Florian Potra, lon 
Băieşu, Nae Cosmescu ş.a. Ubi sunt? Apar — meteoric ori 
pregnant — Bujor-Sion, Cornel Burtică, Gh. Năstase, Petre 
Dănică. Simpla menționare a „actanţilor” esenţiali este 
semnificativă din perspectiva valorii şi audienței la public: 
Sebastian Papaiani, Mariella Petrescu, Ştefan Mihăilescu- 
Brăila, Vasilica Tastaman, Octavian Cotescu, Mariana Mihuţ, 
Ion Besoiu, Tanţi Cocea. Unde sunt zăpezile de altădată?.. 
Viaţa regizorului — se înţelege — nu era deloc lină: 
călătorii peste hotare (Bulgaria, Rusia, Franţa, America), 
drumuri nenumărate la Râmnicu Vâlcea, dialoguri de toate 
felurile cu oamenii prinşi în vârtejul filmărilor, de la cele 
catifelate la cele... bizantine; „mizeriile” colegiale ori oculte, 
venite „de sus”, mitologia funestă a pilelor-aranjamentelor de 
tip balcanic, intrigi, invidii, orgolii, vanităţi — toate provocând 
„naratorului” stări de spirit contradictorii: enervare, oboseală, 
apatie, lehamite. Sunt şi momente de bucurie rară şi autentică. 
Aflăm, dintr-un alt unghi de vedere, cum funcţiona 
cenzura timpului în zona atât de sensibilă a cinematografiei: 
mecanism insidios şi persuasiv, forţă perfidă de intimidare. 
Înţelegem mai bine cum se producea aşa-numitul fenomen de 
pulverizare a autorităţii în funcţie de competențele şi 
poziţionarea fiecăruia. Puterea reală era concentrată sus, la 

Bucureşti, iar în judeţe la nivelul secretariatelor comitetelor 


judeţene de partid. Decizia se transmitea „în trepte”, nuanţată, 


articulată, potenţată şi din ce în ce mai fermă. 

Cartea lui Geo Saizescu este o confesiune suculentă, o 
mărturisire de creaţie emoţionantă şi expresia unei pasiuni 
devoratoare pentru film, o istorie incitantă și acroşantă, 
pătimaşă şi caldă, altfel spus, cartea unei conştiinţe artistice. 

Ultimele consemnări înregistrează  însurătoarea 
„diaristului”, la 26 iulie 1975, urmată la scurt timp de un alt 
eveniment fericit: naşterea lui Cătălin (10 martie 1976). 
Fericita mamă exclamă memorabil: „Nu-mi vine să cred că am 
creat un om”. - 

Notorietatea extraordinară a regizorului se explică 
simplu: Un Păcală (ca şi Un surâs în plină vară și celelalte) 
spune ceva esenţial despre duhul naţional. despre ethosul 
nostru  inalterabil, despre sufletul românesc sub zodia 
eternității. „Câtimea” aceea inefabilă ne garantează dăinuirea, 
cu o condiţie: să fim foarte atenţi la marile provocări ale 
istoriei contemporane şi să ne păstrăm fiinţa. 

CENTENARUL UNEI BIBLIOTECI 


Biblioteca municipală „Stroe S. Belloescu” din Bârlad 
a împlinit 100 de ani. Data exactă a înfiinţării: 15 noiembrie 
1906. Instituţia centenară s-a născut grație osârdiei şi 
generozităţii unui mare iubitor al cărţii şi al culturii, patronul 
spiritual înscris astăzi pe frontispiciu, fiu al urbei. 
Organizatorii bârlădeni ai sărbătorii — cu punctul culminant în 
noiembrie 2006 — s-au gândit la o uvertură potrivită, iar de la 
idee la înfăptuire — surpriză plăcută! — n-a fost decât un pas. 
Aşa s-au născut Colocviile de literatură „Cezar Ivănescu”, 
preludiu necesar la momentul aniversar din toamnă târziu. 
Spiritele neprevenite pot afla că şi Cezar Ivănescu este un 
produs al Bârladului cultural, „poet genial”, după aserţiunea 
curajoasă de acum câţiva ani a criticului Theodor Codreanu, 
reiterată de Horia Zilieru, invitatul primei reuniuni colocviale 
alături de mai tinerii săi confraţi ieşeni, Daniel Corbu şi Călin 
Cocora. 

Paternitatea ideii este indubitabilă: bârlădeanul Marian 
Constandache a obţinut acordul poetului Cezar Ivănescu 
pentru a-i fi folosit numele drept „marcă” a colocviului, iar din 
acest punct lucrurile s-au derulat fără oprelişti. Moderatorul 
promiţătorului conclav cu parfum intelectual şi cu un uşor iz 
provincial a fost publicistul şi eseistul Gruia Novac, 
acompaniat de un grup de cărturari şi literați de diverse calibre 
şi... orgolii: dr. Constantin Teodorescu, acest „Mecena al 
Bârladului contemporan”, prozatorul Iorgu Gălăţeanu, poetul 
Simion Bogdănescu, Vlad Papu, fiul reputatului cărturar Edgar 
Papu, istoricul Elena Monu, prof. Gheorghe Capşa, doctorul în 
istorie Laurenţiu Chiriac ş.a. Tema reuniunii s-a dovedit 
inhibantă prin întindere şi dificultate: Literatura română în 

epoca globalizării. Bunul simţ şi moderaţia participanţilor au 
adus lucrurile pe făgaşul normal pentrua nimeri să nu cadă în 
ridicol prin inadecvare. 

Daniel Corbu, aflat pentru prima dată la Bârlad, 
admiră incinta bibliotecii şi legăturile somptuoase ale cărţilor; 
aduce un omagiu confratern lui Cezar Ivănescu, Lucian 
Vasiliu şi Cristian Simionescu, ultimul — nominalizat (a câta 
oară) pentru marele premiu de poezie „Mihai Eminescu”, 
dobândit în 2006 de Gabriela Melinescu. Poetul apreciază 
calitatea celor prezenţi. La o reuniune oarecum similiară de la 
Paris, la Centenarul Arthur Rimbaud. în sală se aflau doar 14 
persoane. Q.e.d. Autorul deplânge tirajele- modice ale cărţilor 
de poezie (50-100 de exemplare), marginalizarea artiştilor, 
reală şi dureroasă. semn că lumea se schimbă într-un ritm 
ameţitor, cota redusă de interes pe care o stârneşte cartea 
astăzi. Cărţile care se vând bine se pot număra pe degetele 
unei singure mâini: „Codul lui Da Vinci” de Dan Brown, „De 
ce iubim femeile?” de Mircea Cărtărescu şi alte două-trei. Este 
mulțumit că şi cartea sa, „Postmodernismul pe înţelesul 
tuturor”, este cerută de studenţii de la Litere. Alt timp, alte 
valori, alte opțiuni, alt impact al informaţiei: „În 1989 noi 
mergeam la Miliție cu maşinile de scris; astăzi putem vorbi cu 
Australia pe Internet”. S-a schimbat paradigma modelelor, de 
uz curent fiind aceea americană. Alegaţiile alarmiste privind 
posibila dispariţie a limbii române n-ar trebui să ne sperie. Ne 
rămân visarea (în limba română?) şi credinţa. 

Călin Cocora ne avertizează ritos că globalizarea a fost 
începută de... avangardismul european, în tentativa sa temerară 
de depăşire a graniţelor lingvistice. Din păcate, literatura 
noastră are din ce în ce mai puţin acces la universalitate din 
cauza obstacolului lingvistic. „Dar sunt optimist: limba 
română nu va dispărea”. Cât priveşte postmodernismul 
românesc, acesta a izbutit o spectaculoasă sincronizare cu 

Europa literară. Constată, totuşi, la rece, că fronda anti- 
optzecistă (anti-postmodernistă) nu izbuteşte să pună altceva 
în loc. O întrebare: ce se va întâmpla cu specificul naţional în 
cra globalizării? O estimare lucidă şi optimistă poate indica 
„eventual” reevaluarea prin remodelarea tradiţiei naţionale. 

„Clipa stelară” a lui Horia Zilieru, fidel versului lui 
Alecsandri, „La trecutu-ţi mare, mare viitor!”, rămâne frăţia de 
o viaţă cu muza. Poetul nu este nicio clipă înspăimântat de 
spectrul globalizării, socotită o cooperativizare gigantică şi 
nimic mai mult. Oare nu ne vom depersonaliza? Greu de 
crezut. Va pieri biata limbă românească? Limba română are 
energii nebănuite pentru ființare. „Acest globalism mă lasă 
rece, ca şi pe Luceafărul eminescian”. Într-un paradis 
borgesian, văzut ca o bibliotecă vastă, este loc pentru toată 
lumea. Fiinţa poetică nu va dispărea, în pofida atâtor alarme şi 
provocări. lubirea nu se poate globaliza. 

Inserturi promoţionale: Daniel Corbu şi Călin Cocora 
— în favoarea revistei „Feedback”, pe care o realizează 
împreună, periodic ajuns la al 13-lea număr („număr fatidic?” 
— Gruia Novac). Editura condusă de Daniel Corbu (Princeps- 
Edit) a tipărit, între altele, fermecătoarea carte a lui Horia 
Zilieru, „Slugă la prisaca lui Arghezi”, în care infatigabilul 
poet al iubirii îmbracă hlamida unui neo-avangardism suav- 
ludic. 

Data colocviului: 19 ianuarie 2006, seara. 


2006 


180 


DOCTORAT ÎN SPIRIT 


A fi sau a nu fi... la Huşi? Aceasta este întrebarea! 
Dilema hamletiană a fost provocată de profesoara Mirela 
Marin de la Liceul Teoretic „Cuza Vodă” din „urbea viilor”, 
cum se spune cu un clişeu răsuflat. Aici a avut loc o „întâlnire 
de suflet” (alt truism redutabil!), prilejuită de lansarea cărţii 
sale, Universul prozei contemporane. Antiutopia şi utopia 
valorii (Editura Viitorul Românesc, 2003), acest prim volum 
fiind consacrat prozei lui Dumitru Radu Popescu. Cartea este 
la origine teza de doctorat a autoarei şi reprezintă o analiză 
sagace, pertinentă şi subtilă a operei unuia din cei mai de 
seamă scriitori români contemporani. N-ar fi lipsită de sens o 
cercetare de sociologie literară cu privire la destinul post- 
decembrist al unor autori cu o cotă valorică ridicată în epoca 
totalitară şi intraţi, încet-încet, într-un con de penumbră. 
Dincolo de posibile conotaţii politice şi de determinări 
obiective de ordin socio-cultural, de capriciile gustului şi de 
oscilaţiile receptării estetice, rămâne o problemă simplă şi 
esenţială de limpezit: Ce anume din opera acestor autori a 
rezistat la atacul dintelui devorator al timpului? Subiect 
gigantic, obstacole multe, unele  insurmontabile din 
perspectiva puterilor unui om. Nici D.R. Popescu n-a scăpat 
de spiritul negator al unor critici, angajaţi cu toate armele în 
bătălii justiţiare şi în „revizuiri”. În prima parte a tezei sale de 
doctorat, trecând în revistă câteva repere ale receptării critice a 
prozei lui D.R. Popescu, Mirela Marin este nevoită să 
constate: „Începând din 1990, registrul lingvistic al criticii 
literare, în ceea ce-l priveşte pe D.R. Popescu, s-a schimbat 
fundamental. Cu excepţia câtorva cronici, destul de puţine în 
comparaţie cu valoarea creaţiei realizate, exagerărilor izvorâte 

dintr-o fervoare dogmatică (resimţită ca necesară pentru 
afirmare sau pentru supravieţuire, care nu excludea principiul 
estetic dominant) le-a luat locul negarea furibundă care 
anulează criteriile valorice (p.16-17). Trist şi adevărat. 

Ne place să credem că, măcar pentru o zi, blând- 
amorţitul municipiu s-a deşteptat la viaţă şi a simţit o sinceră 
vibraţie culturală. În aşa numita sală de festivități a Primăriei, 
cu plafonul patinat de ploi, din care cădeau din când în când în 
capul asistenţei fulgi uşori de tencuială, au urcat pe scena 
improvizată Dumitru Radu Popescu, alături de prof. univ. dr. 
Dan Mănucă, prozatorul şi dramaturgul Mircea Radu 
lacoban, poetul Emilian Marcu, publicistul Constantin 
Coroiu, Cassian Maria Spiridon, redactor şef al revistei 
„Convorbiri literare”, prozatorul Ion Gh. Pricop, prof. dr. 
Theodor Codreanu şi, desigur, autoarea morală a fericitei 
întâmplări, prof. dr. Mirela Marin. În sală: cadre didactice, 
bibliotecari, iubitori ai cărţii de diverse vârste, elevi — toţi 
dornici să vadă scriitori în carne şi oase şi să le asculte 
mărturisirile. S-a vorbit în registre stilistice diverse şi pe 
diverse tonuri, de la potolit-înțelept şi până la patetic şi 
ditirambic, despre teme adânci ori la ordinea zilei, despre 
„Provocări” şi utopii, despre dileme şi certitudini, despre etern 
şi efemer: infernul banal al cotidianului, maşinăria malefică a 
televiziunii, lupta cu strigoii în secolul XXI, moartea literaturii 
generată de lipsa cititorilor, criticii care scriu întotdeauna 
despre... ei înşişi, obsesia numită Shakespeare, tragedia lui 
Hamlet şi a Ofeliei, marii dispăruţi — Marin Sorescu, Cezar 
Baltag, Nicolae Velea, Nicolae Labiş şi atâţia alţii, despre care 
nu se mai scrie cu fervoarea de altădată ori nu se mai scrie 
deloc, „discursul” negator al lui Eugen Ionescu (Nu — 1934), 
convertit subtil într-un „exerciţiu de admiraţie”. S-au făcut 
referiri docte ori în treacăt la romanul polifonic, poezia 
ambiguităţii, moartea şi frica — două dimensiuni fundamentale 

ale prozei lui D.R. Popescu, literatura proletcultistă, barocul, 
carnavalescul, bâlciul infernal, doctorate şi... doctorate, 
urcarea în statuie şi, corelativ, clasicizarea prin intrarea şi... 
ieşirea  intempestivă din manualele școlare, experienţa 
iniţiatică a lecturii din marii autori, dizidenţa autentică şi 
dizidenţa falsă. Emilian Marcu a recitat poemul „.Căruţa cu 
var, căruța cu mere”, iar Cassian Maria Spiridon — flagelantul 
poem „Nu există!”. Părintele arhimandrit Mina Dobzeu, cel 
care l-a creștinat în închisoare, la Jilava în anii '60, pe Nicolae 
Steinhardt, ne-a dăruit odată cu binecuvântarea sa şi câteva 
cărți, la care au trudit el şi alţii în anii din urmă: Mânia și 
zavistia (Editura  Panaghia, colecţia -„Rugul Aprins”). 
Rugăciunea inimii pentru toţi (Editura Trinitas, laşi. 2003), 
Dumnezeu și savanții (Golia, lași, 2004). După un simpozion 
în sens grecesc (ospăț intelectual), aproape că devine pasabil 
spectacolul de teatru realizat de elevii liceului hușean. deşi nu 
se pot nega sugestiile metaforice ale scenografiei şi voinţa de a 
transmite scenic zbuciumul protagoniştilor în faţa morţii 
(uciderea celor patru copii ai lui Brâncoveanu şi a sfetnicului 
apropiat). Meritorie încercarea de colaj dramatic având ca 
punct de pornire piese ale dramaturgului D.R. Popescu. 

ROMÂNUL S-A NĂSCUT ESEIST? 


„N-aş vrea să-l parafrazez pe Alecsandri şi să spun că 
românul s-a născut eseist!”. Vorbele de mai sus au fost rostite 
recent de conf. univ. dr. Nicolae Creţu de la Universitatea 
„ALI. Cuza” din laşi, la o dezbatere pe tema eseului românesc, 
organizată de catedra de limba şi literatura română de la 
Grupul Şcolar Industrial „Al.I. Cuza” din Bârlad. Fiu al urbei, 
universitarul ieşean şi-a argumentat aserţiunea focalizându-şi 
consideraţiile critice asupra unei lucrări ştiinţifice, elaborate în 
vederea susţinerii gradului didactic I, cu titlul Eseul literar, 
cu privire specială asupra lui Mihai Ralea. Autoarea amplei 
cercetări (100 de pagini dense, culese computerizat), pe lângă 
câteva izbânzi, ratase o şansă, aceea de a-l fixa pe strălucitul 
eseist în spaţiul cultural huşean, într-un cronotop — ca să 
vorbim în termenii lui M. Bahtin — semnificativ din 
perspectiva spiritului polivalent al eseistului. În Istoria din 
1941 (ediţia a Il-a — 1982), G. Călinescu precizează că Mihai 
Ralea a făcut cursul primar la Huşi (tatăl său era magistrat 
aici). Marian Popa, în Dicţionarul de literatură română 
contemporană (ediţia a I-a revăzută şi adăugită, 1977) indică 
drept loc al naşterii Bucureştiul (1 mai 1896). În O istorie a 
literaturii române (volumul al II-lea, 1972), Ion Rotaru nu 
oferă date biografice la Mihai Ralea. În monografia Istoria 
Hușilor, din 1995, editată sub coordonarea prof. dr. Theodor 
Codreanu, se dă tot Bucureştiul ca loc al naşterii. În schimb, 
Nicolae Busuioc (Scriitori şi publicişti ieşeni contemporani, 
2002) admite fără echivoc: născut la 1 mai 1896 la Huşi. 

Dincolo de această pedanterie belferească de ordin 
istorico-literar, sunt de notorietate rădăcinile familiei Ralea în 
perimetrul huşean. Există şi astăzi casa/conacul Ralea, un 

edificiu arătos, de o eleganță somptuoasă, desuetă a 
interioarelor — topos privilegiat al scriitorilor în trecere prin 
„Oraşul viilor”. Autoarea lucrării n-a fost ispitită de o excursie 
literară în genul expedițiilor călinesciene din deceniul °50 — 
"60 pe urmele scriitorului, cu sau fără elevi, lăsând un 
subcapitol posibil în suspensie. Dialogul confratern al 
universitarilor ieşeni, conf. univ. dr. Doru Scărlătescu şi 
Nicolae Crețu, cu profesori de liceu din Bârlad, a garantat un 
feed-back substanțial. e Ralea este poate cel mai grăitor 
exemplu de gânditor român cu vocație de eseist. Neamul 
nostru însuşi are fibră eseistică, probată cu strălucire prin 
lorga, Paul Zarifopol, Blaga, V.Pârvan, Camil Petrescu, 
G.Călinescu, Mircea Eliade, Noica, Cioran, Petre Pandrea, 
Petre “Ţuţea, Al. Paleologu, Andrei Pleşu ş.a. e La eseistul 
nostru notele configurative ale unui stil inconfundabil sunt 
umorul implicit şi explicit. regia şi scenografia ncostentative 
ale discursului, o bucurie indicibilă a textului/ scriiturii, tonul 
relaxat, natural, cu sclipiri ludice, fineţea cozeriei, a 
badinajului, dialogul interior, mobilitatea gândirii libere, 
conexiunile  interdisciplinare, asocierile neaşteptate şi 
disocierile inedite, schimbarea rapidă a registrului stilistic. e 
Mihai Ralea nu reprezintă o temă în sine, cel puţin în 
conjunctura dată. Ar merita să discutăm mai serios şi despre 
condiţia eseului şcolar astăzi. e Poate că mai întâi s-ar cuveni 
să ne punem întrebarea legitimă dacă avem bine definit un 
ideal al educaţiei şi dacă nu cumva ne îndreptăm mai degrabă 
către un pragmatism de tip american. e Noi, românii, avem 
multe vocaţii, inclusiv pe aceea de a rata şanse rarisime în 
istorie. Sigur că nu se poate nega nici o clipă vocaţia noastră 
estetică. Ştim mai puţin exact care sunt obsesiile culturale ale 
elevului, către ce merge apetenţa lui în cunoaştere şi în ce 
măsură este dispus să-şi asume responsabilitatea opiniilor 
personale. Ce dorim şi ce aşteptăm noi de la acest elev? Câţi 

dintre profesorii români sunt cu adevărat antrenorii de 
gândire ai elevului? e Condiţia învățământului românesc 
actual depinde într-o măsură decisivă de factorul politic şi 
economico-social, dar şi de oferta culturală a societăţii. Am 
putea problematiza şi determina elevii să opteze pentru 
variantele corecte de răspuns la interogaţii de genul: Este 
Andreea Marin o prezentatoare încântătoare ori o entitate 
cabotină? Au reprezentat preselecţia/ selecţia pentru formaţia 
ASIA o prioritate culturală naţională? e Cunosc oare elevii 
noştri poetica eseului? Dar profesorii? Puşi în faţa sarcinii de a 
redacta acasă un eseu structurat, câţi elevi îl „ciupesc” de pe 
Internet ori îl transcriu din prefețe, studii, exegeze, istorii 
literare ori — vai! — din cărţi de comentarii, realizînd 
deformarea... deformării? Ce notăm în aceste cazuri: autorii 
copiaţi ori simplul efort de transcriere? e Ar merita să ne 
gândim şi la întrebarea: Nu cumva eseul şcolar a devenit un 
moft românesc, pe lângă atâtea altele? e Dincolo de rezervele 
posibile, eseul reprezintă — ca virtualitate — un excelent teren 
de încercare pentru elevi, aşa încât poate fi cerut cu precauţiile 
de rigoare inclusiv elevilor de clasa a VIII-a, avându-și locul 
bine stabilit în structura subiectelor pentru bacalaureatul 2003. 
e Eseul este... cât eşti! Altminteri înseamnă o excelentă 
ucenicie în ale criticii. e Este discutabilă ideea că trăim în 
plină moftologie eseistică. e Suntem datori, ca profesori, să 
transmitem elevilor păcerea de a gândi pornind de la literatură. 
Aceasta este o dificultate nobilă şi merită să o asumăm. e 
Elevii pot fi convinşi că literatura oferă modele de elevaţie şi 
sensibilitate, în timp ce mass-media propune „violuri 
culturale”, orgii ale vulgarităţii şi prostului gust. Să incităm 
capacităţile de reflecţie ale elevilor şi să-i urcăm în meditaţie 
cât vor putea. Să le explicăm pe îndelete, fără infatuare şi 
suficiență, care este raţiunea de a fi a literaturii ca artă a 

cuvântului. Să valorificăm potenţialul intelectual al elevilor, 
care sunt mai inteligenţi decât ne închipuim. Să fim în fiecare 
clipă conștienți de complexitatea extraordinară a meseriei 
noastre, ce presupune mereu devotament şi sacrificiu. 

Dezbaterea bârlădeană s-a îndepărtat mult de pretext 
(o lucrare metodico-ştiinţifică) şi ne-a oferit câteva teme de 
meditaţie realmente incitante. 

UN CAPĂT DE ȚARĂ? 


Persistăm în naivitatea caducă de a crede că tot ce a 
scris Eminescu este unic, intangibil şi inalterabil şi că Poetul 
nu poate fi obiect de negociere literară pentru simplul şi 
decisivul motiv că opera de ficţiune refuză obstinat tranzacţia, 
indiferent de natura acesteia: estetică, politică, doctrinară. 
Adevărul acesta orbitor nu este perceput — se pare — de toată 
lumea la fel. 

Preopinentul nostru (v. „Răsfăţ”, în Tribuna 
învăţământului nr.517-518 (2398-2399) din 20-31 decembrie 
1999) admite, într-un Post-seriptum potolit, că prezenţa 
relativ-obligatorie şi relativ-facultativă, în programa de 
literatură română pentru liceu, a Serisorii III nu este un capăt 
de ţară. Putem să predăm sau nu capodopera în cauză. 
Profesorul anonim — entitatea aceea abstractă pe care o vedem 
câteodată ca pe o ficţiune binevoitoare şi docilă — poate decide 
singur şi nesilit de nimeni între Scrisoarea I şi Scrisoarea III. 
Sfântă libertate, numele tău este adesea entropia indusă!... 
Bombardăm mentalul colectiv cu interogaţii și dubii şi până la 
urmă tot se lipeşte ceva de conștiințe. Aşa se modifică 
percepţia estetică. Dar de ce să opteze în legătură cu poetul 
naţional? De ce să-i creăm acestui dascăl copleşit de atâta 
libertate încă o îndoială majoră pe lângă atâtea de care are 
parte în existenţa imediată? De ce dubitativul să înceapă cu 
Eminescu şi nu cu postmoderniştii, bunăoară? 

Incercăm să înţelegem ce se întâmplă cu noi astăzi, în 
anul de graţie 2000, când, pornind de la inofensivul şi astralul 
Eminescu, de care avem uneori senzaţia că ne despart mii de 
ani lumină, cantonăm iremediabil în imediat. Vrem obstinat 
să-i simţim respiraţia în ceafă... 

În aceste momente tulburi simţim nevoia irepresibilă 
să enunţăm solide locuri comune, blânde şi sigure truisme, pe 
care, iată — intelectuali dintre cei mai serioşi şi școliți lasă 
impresia că le-au uitat ori vor să le uite. Ce reprezintă 
Eminescu pentru români? Indiscutabil, un reper fundamental 
al culturii naţionale, o axă a fiinţei noastre în eternitate. Opera 
lui s-a desprins de mult de biografie, palpită distinct şi 
autonom, ca o chintesenţă a spiritului românesc în ipostaza 
genialităţii. Eminescu însuşi este un arhetip al mitologiei 
româneşti. De vrem să desluşim tainele eului său empiric, 
eului profund/abisal, eului artistic, îl citim pe Călinescu. Ne 
stau, deopotrivă, la îndemână câteva detașamente compacte de 
critici eminenţi, de la Titu Maiorescu la regretata Ioana Em. 
Petrescu, fără ca acolada să se închidă. Dacă omul Eminescu 
a fost teluric şi nu o dată sub vremi, oropsit şi damnat, opera 
rămâne definitiv celestă, trăind în sine, suficientă sieşi şi 
îndestulătoare — ideal vorbind — pentru posteritate. Eminescu 
nu trebuie neapărat sanctificat pentru a-i intui valoarea şi a-i 
percepe nemărginirea. Eminescologia — ştiinţa întru Eminescu 
— nu este o găselniţă pitorească și efemeră, ci o dimensiune 
esenţială a culturii noastre, pe care nu o putem contempla 
decât cu un ochi senin şi satisfăcut, sine ira et studio. Nu 
înţelegem de ce ne străduim etern să coborâm opera geniului 
din înalt şi s-o cufundăm în apa tulbure a conjuncturilor 
noastre, în circumstanţial, în contingent. Cui îi e teamă de 
Scrisoarea III? Ce ideologie periculoasă şi defetistă poate 
promova opera ficțională? Dorim mereu să ne verificăm prin 
Eminescu şi-l tot somăm asurzitor să răspundă la semnalele 
noastre orgolioase, să se muleze pe obsesiile, fixaţiile, 
interesele şi „doctrinele” noastre supuse temporalului. Opera 
eminesciană este atât de importantă încât în acest spaţiu n- 
ar trebui să încapă facultativul. Nicio clipă n-ar trebui să 
aşezăm opera poetului sub semnul deciziei de conjunctură: ori 

Scrisoarea I, ori Scrisoarea III! De ce să alegem? Ideal ar fi 
să oferim elevilor cât mai mult din Eminescu, tălmăcindu-l cu 
elevaţie accesibilă şi cu devoțiune lucidă. În patru secole, 
englezii nu s-au gândit niciun moment să-l conteste pe 
Shakespeare al lor. Dimpotrivă, au depus strădanii 
extraordinare în a-i restitui opera până la ultima virgulă şi a o 
explica în exepeze ce merg la nuanţă şi la infinitezimal. Noi 
7gâlțâim cât putem soclul Poetului printr-o gestică 
dezarticulată şi adesea primitivă (v. Dilema), în speranţa că va 
cădea măcar tencuiala, dacă nu statuia. lar o dată drumul 
deschis, vor veni mâine alte cohorte de contestatari, încă mai 
violenţi şi cu mintea odihnită, pentru a desăvârși opera 
demolatoare. 

Programa de liceu, ca reflex voluntar al deciziei 
ministeriale şi poate și al iconoclastiei mediatice din ultimii 
ani (nimic nu este întâmplător sub soare!), n-a dat, să 
recunoaştem, un bobârnac statuii eterne, dar ne-a pregătit 
sufleteşte pentru relativizare. Azi un strop, mâine altul... 
penetrăm granitul după principiul picăturii chinezeşti. Să nu ne 
ascundem după deget. Se poate vorbi astăzi, cu prudenţă, 
neîndoielnic, despre o subtilă manipulare a conştiințelor adulte 
şi tinere (acestea din urmă mult mai vulnerabile). Canonicul 
Eminescu (în sens manolescian) poate deveni necanonic, 
dacă impunem o paradigmă laxă, procustiană (eroul mitic fie 
scurta, fie lungea oaspeţii, ca să se potrivească patului său). 
Acum punem sub semnul facultativului Scrisoarea III, 
Împărat şi proletar şi Memento mori, mâine, cine ştie, poate 
Luceafărul şi celelalte Scrisori. Şi mai vedem noi! Până la 
aserțiunea adolescentină, sugerată insidios de către adulţii... 
dilematici, convertită în plictiseală post-festum, la lectura 
necanonică a poetului naţional nu este decât un pas, pe care 
ni-l poate aduce chiar începutul mileniului următor (anul 

2001), când programa pentru clasele a X-a, a XI-a şi a XII-a 
îşi va intra în drepturi. 

Dacă am extrapola abuziv logica distinsului nostru 
preopinent, am putea ajunge la încheierea (periculoasă) că 
nimic din ceea ce a scris Eminescu nu este un capăt de ţară. 
(Până la urmă nici o ţară ciuntită nu este... un capăt de ţară!). 
În consecință, putem relativiza cu frenezie pe claviatura 
eminesciană, putem înscrie totul sub zodia perfidă a 
facultativului, putem promova un Eminescu exclusiv al 
opţiunilor didactice mai mult sau mai puţin motivate. Poetul 
nu se mai poate supăra pe noi, în înţeles concrat, iar vajnicii 
lui apărători în posteritate se pot trezi la un moment dat în 
minoritate. Timpul îi va îngenunchia. Nu acum, nu imediat. 
Mai târziu. Timpul este un aliat preţios când sămânţa îndoielii 
este aruncată în sol roditor. De exemplu. în şcoală. Problema 
nu este numai a lui Eminescu, ci şi a altor subiecte fierbinţi: 
Formarea limbii şi a poporului român, Cronicarii, Şcoala 
Ardeleană, Dimitrie Cantemir. Este inclusiv a „colabora- 
ționiştilor” de după război: Călinescu, Sadoveanu, Preda. Şi 
uite-aşa, judecata globală se converteşte... într-un capăt de 
țară, ce nu ne mai poate lăsa indiferenți. 

„FILOSOFIA” TRUPULUI 


Imaginile sexy ale unor puştoaice de clasa a IX-a, 
difuzate — printr-un reflex naţional — pe Internet, au produs, 
cum era de aşteptat, o mică deflagraţie de uimire, consternare 
şi surpriză. Disproporţionată în raport cu forța reală a 
impactului vizual. Ipocrizie colectivă? Teatru ieftin? Să nu ştie 
lumea că astăzi se cultivă obstinat filosofia trupului şi mai 
puţin a minţii? În fond, dacă avem în vedere extremele 
posibile şi reale, pozele sunt aproape inocente în comparaţie 
cu imaginile crude, bine ştiute şi nevizualizate din varii 
motive. Avem vârful aisbergului, perfect explicabil socio- 
cultural şi din perspectiva mentalităţii contemporane. Detaliul 
privind sursa aproape că nu mai contează pentru oamenii 
obişnuiţi; este important doar pentru instituţiile abilitate ale 
statului. Made in Romania, made in Spania — informaţia 
devine superfluă în condiţiile circulaţiei libere a imaginii în 
satul planetar în care trăim. Tâlcul întâmplării este foarte 
simplu şi derivă din tiparul comportamental al generaţiilor 
juvenile, care nu fac altceva decât să valorifice tot ceea ce le 
oferă viaţa. 

De pe la 5 ani (sic!), fetiţele din România urmează 
cursuri de modeling/ pseudo-modeling, sub oblăduirea unor 
aşa-numite agenţii cu pretenţii de promovare a artisticului, 
aciuate (filantropic?) prin case de cultură şi încurajate în 
comerţul lor dubios de orgoliile mămicilor iubitoare. Fel de fel 
de „experţi” exploatează cinic ambiția părinţilor de a-şi vedea 
odraslele top-modele. Izmeneli cu pretenţii de parade ale 
modei au contaminat şi grădinițele. În clasele primare şi 
gimnaziale oferta se diversifică: dans sportiv, gimnastică 
artistică, parade ale modei, serbări simandicoase, discotecă. 

Exhibarea trupului a devenit sport naţional. Concursurile gen 
„miss Boboc” ridică nivelul „exigenţelor”: liceene în creştere, 
bulversate hormonal, îşi etalează corpurile pe scenă, în toalete 
sexy, în costume sumare — spre deliciul galeriei masculine. 
Unduiri, „poze” lascive, ițeli vedetiste, fandoseli — tot tacâmul. 
Până la fotografiile de gen nu mai este decât un pas. Pe 
palierul populat de adolescenţi cad rapid tabu-urile. Se poartă 
dezinhibarea, se poartă teribilismul, se poartă tiparul erotic; 
nicio cutumă morală nu mai este literă de evanghelie. Cum vin 
elevele de liceu la cursuri? În fuste scurtissime, bluze intrate 
dramatic la apă ori blugi coborâţi mult pe şolduri, buricul gol, 
părul lung. Plus cosmeticalele de firmă: Ce uniforme? Ce 
haine decente? Numai troglodiţii se mai pot gândi la uniforme! 
Se mai miră cineva că avem mame minore cu sutele, unele 
chiar înainte de a fi terminat gimnaziala? Că iniţierea sexuală 
se produce devreme, prea devreme? 

Televiziunile se întrec în a aduce sub ochii noştri 
busturi feminine generoase, decolteuri largi şi adânci, sânii şi 
buricele la vedere, picioare dezgolite deocheat. Cotidian. 
Insistent. Până la saţietate. 

Concursurile de miss — în care corpul este invariabil 
personajul principal — s-au înmulţit exponențial, de la faza pe 
clasă, pe şcoală/liceu, pe localitate, pe judeţ, pe zone istorice 
(Miss Moldova, Miss Banat etc.), pe ţară, cu ramificaţiile 
ştiute (Miss Facultate, Miss Universitate, Miss Poliţie etc.), 
până la miss-urile balcanice şi cele de anvergură europeană, 
vârful piramidei fiind deţinut de Miss Univers. Totul cu surle 
şi trâmbiţe, decibeli, fani, lux, sclipici, trupuri mai mult sau 
mai puţin goale. O industrie a operaţiilor estetice, pentru 
retuşarea picioarelor, posterioarelor, sânilor, nasului, obrajilor, 
gurii, ridurilor etc., proliferează şi prosperă. Gazetele 
consemnează riguros cine sunt vip-urile operate (de aici sau de 


aiurea), costuri, impact mediatic, efecte publicitare, rating-ul 
popularității. 

Apenţii nebuloase de impresariat (?!) recrutează tinere 
cu aspect plăcut, între 18-25 de ani, pentru cariere 
internaţionale de dansatoare, în ţinuturi mai mult sau mai puţin 
exotice. Anunţurile se lăfăie uneori chiar şi pe pereţii din 
holurile blocurilor provinciale. Publicitatea erotică pare mai 
tentantă ca oricând. Liniile fierbinţi funcţionează non-stop. 
Ultima găselniţă: gemete lascive la telefon, servite clienţilor 
de către vedete sexy ori porno. Chioşcurile gem de reviste şi 
gazete cu imagini ce ar îndrepta şi turnul din Pisa. 

Sistemele de valori se schimbă cu o viteză ameţitoare. 
Un top-model bine cotat câştigă de zeci de ori mai bine decât 
şefa de promoţie a facultăţii X. Vedete şi vedetuţe cu talent 
artistic modic promovează neobosite săpunuri magice, 
şampoane miraculoase, dulciuri irezistibile, detergenţi ultra- 
performanţi. Pe acest ecran uriaş al publicităţii tip secolul 
XXI, imaginea sexy se vinde foarte bine, cu cât este mai 
aţâţătoare, mai incitantă, mai provocatoare. Lenjeria intimă 
naşte reacţii fanatice de adulare ce frizează iraţionalul (vezi 
atitudinile idolatre ale fanilor faimoasei australience Kylie 
Minogue). Această maree a erotismului fără bariere nu poate 
decât să incendieze minţile adolescentine: „De ce să ne 
obosim neuronii citind cărţi grele cerute de şcoală când 
dezbrăcatul parţial şi mişcările din funduleţ sunt mult mai 
lesnicioase şi mai plăcute? Spiritul veacului impune alţi 
parametri ai indecenţei decât pe vremea bunicelor. Puţină 
maimuţăreală în clasa a IX-a nu strică. Suntem în pas cu 
lumea! Exhibiţionismul vestimentar — încă necatalogabil 
psihiatric — nu face rău nimănui. Cel mult face vâlvă şi-i 
scoate pe adulţi din inerția lor morală caducă. Ce contează 
dacă fetiţele emancipate, ce-şi arătau chiloțeii tanga ori 
sutienele cu design elitist, erau din Zimnicea, din Satu Mare 

ori din... Argentina? Tinerii au intrat definitiv sub imperiul 
vizualului şi au în Internet un aliat redutabil, care înghite 
orice, de la bancuri porcoase la acuplări lubrice. Opțiunile au 
tâlcul lor. Aţi auzit de vreun fotbalist celebru însurat cu o 
bibliotecară sau cu o cercetătoare? Toţi îşi agaţă de braţ top- 
modele. vedete de cinema, crainice de televiziune, cântărețe de 
cabaret etc. — numai trupuri, forme, nuri. Cine poate schimba 
mentalul adolescentin, inoculîndu-i ideea că nu acesta este 
etalonul succesului? Cine poate propune variante valabile de 
viață, care să implice bani, glorie, efort intelectual, 
popularitate? Câtă valoare mai au astăzi cinstea, omenia, 
munca, rigoarea profesională, dăruirea altruistă? 

ETERNUL SADOVEANU 


5 noiembrie 2004 — 124 de ani de la naşterea lui 
Mihail Sadoveanu, cel mai mare prozator român din toate 
timpurile. Şcoala nr.10 „Mihail Sadoveanu” din Vaslui a 
inițiat un simpozion sugestiv prin generic — Interferenţe 
spirituale milenare — însemnând un excurs în cultura 
latinităţii, echivalent cu o legitimă întoarcere la rădăcini şi un 
popas exegetic impus de eternul Sadoveanu. Prof. univ. dr. 
Mihaela Paraschiv (Universitatea „Al.I. Cuza” laşi) a glosat 
doct şi elevat pe marginea unor Documente latine de 
cancelarie din Moldova, focalizându-şi demersul pe ecourile 
umaniste ale documentelor diplomatice din secolele XVI şi 
XVII, al căror potenţial informaţional nu poate fi tăgăduit. 
Ceea ce devine semnificativ, din perspectiva actuală, este 
faptul că homo moldavus era frate bun al lui homo europeus; 
interferența Occident-Orient este indiscutabilă, iar tezaurul 
informativ al documentelor de cancelarie certifică afinitățile 
cu umanismul european. Nota bene: noi eram de mult în 
Europa, acolo unde ne străduim să ajungem astăzi... 

Prof. univ. dr. Traian Diaconescu a realizat o 
persuasivă acoladă comparatistă, Antichitatea latină şi 
literatura română, centrată pe motivul speranței la Ovidiu şi 
Eminescu. De la mitul cutiei Pandorei şi mitul lui Prometeu 
cel înlănţuit la cei doi corifei ai literaturii universale (motivul 
ovidian este  transfigurat în imaginarul eminescian), 
conferenţiarul a ajuns, în final, la o demonstraţie comparatistă 
solid articulată şi pertinentă. Nu poate fi vorba de paralelisme 
şi similitudini accidentale ci de interferenţe simbolice 
Ovidiu-Eminescu — ceea ce semnifică încă un argument al 
genialităţii. 

Prof. univ. dr. Nicolae Creţu (Recitindu-l pe 
Sadoveanu) s-a oprit la capodopera Fraţii Jderi, trilogie ce 
dezvoltă o poetică a idealizării care nu falsifică şi se înscrie 
în tiparul mentalităţii populare cu privire la conducătorul 
bun, la principele luminat. S-au reliefat contextual 
dimensiunea umană şi umanistă a domnitorului, limitele 
omului biologic, subtilitatea estetică a construcţiei narative, în 
care nu Ştefan ci familia Jderilor se află în prim-plan, valorile 
etern româneşti, perspectiva arhetipală (Izvorul Alb), 
demitizarea şi remitizarea istoriei ş.a. Ipoteza critică este 
fertilă şi dătătoare de noi sugestii exegetice: Sadoveanu este 
un modern care stilizează tradiționalul . 

Au trecut 100 de ani de la „explozia” literară Mihail 
Sadoveanu (1904 — Anul Sadoveanu, după inspirata formulă 
a lui N.Iorga): patru cărţi ce au impus definitiv un autor 
(Şoimii, Dureri înăbușite, Povestiri, Crâşma lui Moş 
Precu). Dar adevăratul Sadoveanu se va impune în spaţiul 
literar interbelic, printr-o serie formidabilă de capodopere, 
scrise şi publicate într-un ritm halucinant: 1928 — Hanu 
Ancuţei şi Împărăţia apelor, 1929 — Zodia Cancerului sau 
Vremea Ducăi-Vodă, 1930 — Baltagul, 1932 — Nunta 
domniței Ruxandra, 1933 — Creanga de aur şi Locul unde 
nu s-a întâmplat nimic, 1934 — Viaţa lui Ștefan cel Mare, 
1935 — Ucenicia lui Ionuț, 1936 — Izvorul Alb, 1940 — 
Divanul persian, 1941 — Ostrovul lupilor, 1942 — Oamenii 
Măriei-Sale. În 15 ani— 13 cărţi! Apropiat prin tiparul narativ 
şi stilistic de Ion Neculce, Ion Creangă, I.L. Caragiale, Duiliu 
Zamfirescu, Nicu Gane, cu diferenţierile inerente de viziune şi 
pecete a seriiturii, pus în relaţie comparatistă cu Balzac, 
Daudet, Maupassant, Zola, Dickens, Turgheniev, Sienkiewicz, 
Sadoveanu rămâne un contemporan paradoxal şi aparent 
desincronizat cu Proust, Gide, Thomas Mann, Hesse, Kafka, 
Virginia Wolf, Malraux, Camus, un modern cu aparenţe de 

desuetudine şi paseism. Imaginarul sadovenian se defineşte, 
îndeobşte, prin sintagme, termeni şi structuri lingvistice intens 
conotative, ca reacţie la clişeele critice redutabile ce 
impregnează încă mentalul adolescentin şi al cititorilor 
incapabili de re-lectură. Aşadar, sunt chemate în susţinerea 
judecăților critice: vocaţia trecutului şi a istoriei, vocaţia 
mitului, duhul legendar, pastoralul, iniţiaticul, armonia şi 
consonanța om-cosmos, fatalitatea melancolică (de care 
vorbea Nicolae Manolescu), seninătatea filosofică, perspectiva 
contemplativă, sihăstria, muţenia enigmatică, asceza, justiţia 
imanentă, simfonia naturii, civilizaţia ancestrală, cutumele 
satului tradiţional, dimensiunea creştin-mitologică, fabulosul, 
fantasticul, supranaturalul, miraculosul, arhaicul, epopeicul, 
tragicul, livrescul, întoarcerea la natură, utopia umanistă, 
cronotopul sadovenian. Toţi marii critici români au scris 
comprehensiv despre Sadoveanu, ceea ce plasează în zona 
insolitului funest efortul negator şi demolator al lui H. 
Sanielevici (critic mort în 1951, incapabil să se revizuiască 
vreodată, deşi a asistat la zenitul sadovenian), cel care vedea 
în opera de tinereţe a prozatorului doar imaginea violenţei, 
alcoolismului,  imoralităţii.  Bizară inaderenţa estetică! 
Bibliografia obligatorie îi include pe: Titu Maiorescu, G. 
Ibrăileanu, E. Lovinescu, N. lorga, G. Călinescu, Serban 
Cioculescu, Vladimir Streinu, Tudor Vianu, Perpessicius, 
Mihai Ralea, Constantin Ciopraga, Savin Bratu, Adrian 
Marino, Paul Georgescu, Z. Ornea, Ovid S. Crohmălniceanu, 
Mircea Zaciu, Al. Piru, lon Negoiţescu, Pompiliu Marcea, 
Nicolae Manolescu, Eugen Simion, Mihai Ungheanu, Al. 
Paleologu, lon Vlad, D. Păcurariu, Marian Popa, Lucian 
Raicu, Al. Săndulescu, Monica Spiridon, Liviu Leonte, Cornel 
Ungureanu, Gh. Bulgăr, G. Ivaşcu, Mihai Drăgan, loan 
Holban, Zaharia Sângeorzan, Alex. Ştefănescu, Dan Mănucă, 
Cristian Livescu. Statuia indestructibilă a scriitorului se vrea 

fisurată, în posteritatea post-decembristă. de către o serie de 
„elitişti” intransigenţi şi dogmatici, care nu pierd nicio ocazie 
să ne amintească detalii incomode din biografia omului social: 
articolul conjunctural Lumina vine de la răsărit, romanul 
tezist eşuat Mitrea Cocor (1949), Sadoveanu 
„colaboraţionistul”, beneficiarul mai multor demnități publice. 
Scăderile — reale — ale omului sunt transferate operei, pentru a- 
i slăbi structura de rezistență. operaţie grosolană de 
desfigurare ce-şi dezvăluie uşor intenţiile subtextuale. În 
realitate, opera este inalterabilă şi-şi apără implicit autorul de 
asaltul mediocrităţilor veninoase. Dacă omul a fost sub vremi, 
creaţia înfruntă timpul cu semeţia construcţiei perene. 

IN MEMORIAM - IOAN MANCAȘ 


A fost un bărbat puternic şi un muncitor infatigabil. În 
tinerețe a făcut rugby, iar acest sport dur i-a dat forţă şi 
caracter. Timp de trei decenii şi jumătate s-a luptat cu o boală 
perfidă şi până la urmă necruțătoare (diabetul de tip I, 
insulino-dependent), dar a ştiut să reziste şi să-şi implinească 
menirea. L-am avut sub ochi decenii la rând, am colaborat 
strâns şi fertil, ca doi parteneri loiali, fără sentimentalisme 
dulcege şi fără alinturi calpe. Era un om dintr-o bucată. 
Hărnicia lui a fost — într-un sens superior — proverbială. 
Niciodată nu l-am auzit lamentându-se de greutăţi reale ori 
imaginare. A fost mâna dreaptă a preşedinţilor de la cultură 
(fără a fi vicepreşedinte), iar la faimoasele ediţii ale 
Festivalului umorului „Constantin Tănase” dinainte de 
Revoluţie devenea omul-cheie, fără a fi liderul oficial. Ştia să 
lucreze în echipă şi să execute ceea ce era complicat şi 
anevoios. Eram uimit pe atunci de energia, tenacitatea şi 
puterea de muncă ale acestui om, care putea să dea mii de 
telefoane într-o lună fierbinte de festival, pentru a garanta, 
împreună cu alţii, reușita acţiunii. Devotamentul lui era 
pilduitor pentru cei din jur, unii dedaţi irepresibilei boeme 
culturale. 

In toată existenţa lui pământească loan Mancaş a iubit 
şi a admirat cu devoțiune definitivă o mare personalitate a 
teatrologiei naţionale şi un prieten inegalabil al vasluienilor, 
pe Valentin Silvestru, „Domnul Teatru”, cum a fost numit cu 
o inspirată sintagmă. După dispariţia fulgerătoare a 
Maestrului, survenită în noiembrie 1996, strivit de o teribilă 
maşină a destinului, i-a păstrat vie memoria, organizând 
periodic sesiuni de comunicări ştiinţifice omagiale ori 

momente comemorative emoţionante, sensibile, de o discretă 
vibraţie. În octombrie 2009, la exact 85 de ani de la naşterea 
cărturarului polivalent, Muzeul judeţean a organizat şi găzduit 
un simpozion naţional, în prezenţa lui D.R. Popescu, Ștefan 
Cazimir, Ion Cocora şi a distinsei văduve, doamna Zoiţa 
Brânduşa Silvestru. Cine a fost acolo nu poate uita calitatea 
şi elevația comunicărilor, fidelitatea memoriei şi inefabilul 
evocărilor unor participanţi de primă mână. În imediata 
vecinătate a Casei de cultură „Constantin Tănase” din Vaslui a 
fost dezvelită statuia reputatului om de cultură. lată un trio 
pentru veşnicie: Constantin Tănase — Valentin Silvestru — 
loan Mancaş. Îi leagă laolaltă firul nevăzut al pasiunii 
artistice, un destin asumat şi o existenţă frântă pe neaşteptate 
prin voinţa oarbă a sorții. 

loan Mancaș ştia să adune în jurul său oamenii de 
valoare şi să le canalizeze energiile către proiecte viabile. 
Sesiunile anuale ale Muzeului judeţean — Acta Moldaviae 
Meridionalis — au însemnat veritabile sărbători ale spiritului, 
care adunau la Vaslui floarea istoriei şi arheologiei naţionale 
pentru a depune mărturie despre un trecut glorios, tragic ori 
controversat, pentru a reliefa semnificaţia rădăcinilor şi a 
destinului nostru istoric. loan Manceaş era acolo, în mijlocul 
dezbaterilor, moderator atent, îndatoritor şi persuasiv, gazdă 
primitoare şi interlocutor afabil, niciodată plictisit, niciodată 
obosit. 

Câteodată, în glumă, găsea nimerit să spună prietenilor 
apropiaţi că ar putea să nu facă nimic la Muzeu şi că ar fi 
suficient doar să vegheze la păstrarea în condiţii optime a 
tezaurului existent. Nu-l lăsa inima să fie funcţionarul placid 
dintr-un călduţ „turn de fildeş”. loan Mancaş trăia în cetate, 
era activ, dinamic, franc şi neostenit. Iniţia fără contenire, 
sisific, expoziţii de artă plastică, de numismatică, filatelie, 
medalistică, de costume şi uniforme cazone de odinioară, de 

arte şi manuscrise; facilita lansări de autori şi de cărţi, 
organiza simpozioane aniversare şi comemorative, invita în 
spaţiul magic al Muzeului scriitori, critici de artă, istorici, 
memorialişti, biografi, profesori, muzeograti, publicişti. 
Scotea lumea din monotonia cotidiană şi o invita să asculte şi 
să mediteze. Avea o relaţie specială cu un reputat critic de 
artă, Valentin Ciucă şi ştiu că distinsul intelectual ieşean — 
care este şi un vorbitor excepţional — nu l-a dezamăgit 
niciodată. 

În 35 de ani de muncă în spaţiul culturii vasluiene, 
loan Mancaş a străbătut fără ostenire satele şi oraşele 
judeţului, a cunoscut oameni, creaţii şi mărturii materiale şi 
spirituale, a fost prezent la evenimente care au marcat istoria 
recentă a acestor ţinuturi, a urmărit atent şi a sprijinit evoluţia 
artistică a Teatrului „Victor lon Popa” din Bârlad şi a 
Muzeului „Vasile Pârvan” precum şi a celui din Huşi şi a 
micuţelor dar ambiţioaselor muzee sătești, a vegheat la 
păstrarea integrităţii tezaurului nostru istoric, arheologic şi 
etnografic, a elaborat studii ştiinţifice (a rămas de referință 
cartea consacrată academicienilor din judeţul Vaslui). 

loan Mancaş nu ştia ce este odihna, adică dulcea 
lenevire în stilul nostru balcanico-mioritic. A umblat mult şi 
cu folos prin ţară şi peste hotare, a iubit oamenii, arta şi 
cultura, istoria, trecutul nostru ancestral şi cel de dată mai 
recentă. Pe când era tânăr avea o memorie de invidiat şi putea 
reproduce cu exactitate date esenţiale, nume de personalităţi, 
evenimente cruciale, autori şi opere. 

Omul era onest, activ şi îndatoritor. Vorbea în fraze 
clare, sintetice, expresive şi convingătoare. Nu se alinta retoric 
şi probabil că în forul lăuntric dispreţuia „floricelele” stilistice 
false ori gratuite. Se ţinea de cuvânt — calitate rară în zilele 
noastre — şi odată plănuită o idee, ştiam că nu va existe 
retractare, amânare ori renunțare. 

După dispariţia lui atât de neașteptată şi de dureroasă îi 
mărturiseam telefonic bunului meu prieten, Theodor 
Codreanu. că loan Mancaş n-a ratat niciodată vreo iniţiativă 
culturală pe care a coordonat-o direct. loan Mancaş nu ştia ce 
este eşecul şi nimic nu-l putea opri din a-și duce la capăt 
proiectele. Moartea l-a smuls dintre noi cu o violenţă tragică ȘI 
absurdă la doar 59 de ani. Nu e drept să dispară cei buni! 


2011 

MAXIME ETERNE 


Profesorul vasluian Marin Moronescu îşi încununează 
senectutea într-un mod surprinzător, poate, pentru unii — mai 
puţin familiarizați cu iniţiativele magistrului — previzibil şi 
aşteptat pentru cunoscători. Recent, la sărbătoarea Liceului 
Teoretic “Mihail Kogălniceanu” din Vaslui. marcându-se 
concomitent vârsta matusalemică a instituţiei (120 de ani) şi 
ziua patronului spiritual (Sfinţii Mihail şi Gavril), distinsul 
nostru concitadin, precum şi prof. dr. Nicolae Ionescu, în 
coautorat, au lansat monografia liceului (Editura Pim, laşi, 
2011, 385 de pagini, cu un cuvânt înainte al directorului 
colegiului centenar, prof. Gheorghe Cârjă). A fost un moment 
festiv ce nu putea trece neobservat, date fiind prestigiul 
intelectual al instituţiei, valoarea absolvenţilor, competenţa 
corpului profesoral, forţa inefabilă a tradiţiei, care obligă şi 
impun standarde din ce în ce mai înalte. 

Aş spune că monografia reprezintă un prag, concludent 
al contribuţiei culturale a celor doi autori vasluieni, un istoric 
şi un filolog, două spirite complementare, aducând în ecuaţie 
exactitatea şi rigoarea ştiinţifică, în simbioză cu vibrația 
afectivă şi sensibilitatea empatică. 

LL Dacă lucrarea n-a reprezentat până la urmă o surpriză — 
inițiați ştiind demult că se află în pregătire o asemenea carte — 
noutatea absolută vine din altă direcţie: profesorul Marin 
Moronescu propune cititorilor săi un volum intitulat “Una mie 
maxime latine şi universale” (Editura Piar, Vaslui, 2011, 163 
de pagini), cu o prefaţă a autorului şi un motto ironic-defetist 
al lui Blaise Pascal: “Lumea e plină de maxime; lipseşte doar 
aplicarea lor”. Este superfluu să spunem că ideea autorului se 
dovedeşte excelentă. Lectorul avizat şi lectorul ocazional au în 
faţă un florilegiu strălucit al înţelepciunii latinilor şi al 


204 


diverselor personalităţi din cultura universală de mai târziu, 
ordonate riguros după criteriul alfabetic, maximele fiind 
însoţite de  necesarele repere de recunoaştere, conform 
uzanțelor academice. 

Sunt convocate la acest festin intelectual marile nume 
ale culturii latine: Seneca, Vergilius, Cicero, Plautus, Tacitus, 
Horatius, Plinius Junior, Sallustius, Ovidius, Cato, Suetonius, 
Syrus, Tertulian, Martial, Terentius, Lucretius, Juvenalis, 
Titus Livius, Catullus ş.a. 

Al doilea compartiment al cărții reuneşte formule şi 
sintagme latine uzuale, intrate în paremiologia universală şi 
utilizate frecvent de oamenii cultivați. s 

În fine, autorul ne delectează, în partea ultimă, cu sute 
de citate la fel de faimoase din cultura lumii, neezitând să 
aducă în prim-plan şi contribuţiile româneşti în materie. Sunt 
reunite simbolic nume emblematice ale literaturii, artelor şi 
ştiinţei, fără discriminare ori partizanat tendenţios: Aristotel, 
Heraclit, Socrate, Euripide, Zenon, Confucius, Epictet, Esop, 
Homer, Montesquieu, Cervantes, Goethe, Schiller, 
Dostoievski, Twain, Corneille, Rousseau, Byron, Boileau, 
Shakespeare, Balzac, Hugo, Einstein, Schopenhauer, 
Nietzsche, Oscar Wilde, Freud, Picasso, Delacroix, Kafka, 
Napoleon, Ibsen, Papini, Bertrand Rusell, Kant, Shaw, Lev 
Tolstoi, Mahatma Gandhi, Nikos Kazantzakis, Heidegger ş.a. 
Dintre români nu lipsesc: Ibrăileanu, Călinescu, Brâncuşi, 
Enescu, Arghezi, Maiorescu, Mircea Vulcănescu, Blaga, 
Cioran, Ţuţea, Sadoveanu, Marin Preda, Nichita Stănescu, 
Mircea Eliade, Nicolae Titulescu ş.a. 

În spaţiul educaţional cartea profesorului Marin 
Moronescu umple un gol resimţit de ani de zile. Învăţământul 
superior românesc dedicat studiului limbilor clasice, respectiv, 
culturii şi civilizaţiei antice, întemeiat pe latină şi greacă, a 
cunoscut un recul constant prin dispariţia naturală a marilor 
specialişti, trecuţi la cele veşnice, prin restrângerea dramatică 

a numărului de catedre şi de norme şi implicit a numărului de 
studenţi. În învăţământul preuniversitar situaţia se înfăţişează 
încă mai precară. Se mai studiază limba latină la nivel liceal 
doar în puţinele clase de profil filologic, iar în clasa a VIII-a 
gimnazială regula — instituită de dascăli fără temei legal — este 
aceea a deturnării subtile a orei de latină, schimbându-i-se 
tacit destinaţia. 

Propunând cititorului o colecție consistentă şi 
savuroasă de maxime latinești şi universale, profesorul 
Moronescu îşi onorează blazonul intelectual şi pune la 
dispoziţia generaţiilor juvenile un tezaur de înţelepciune 
milenară. Câteva exemple de „bijuterii? ale cugetării: 
„Moartea îi face pe toţi egali” (Seneca); „Blândeţea este leacul 
cruzimii” (Fedru); „Pildele rele strică moravurile bune” 
(Tertulian); „Ochii sunt orbi când sufletul e ocupat cu altceva” 
(Syrus); „Cedez unui om superior” (Martial); „Din nimic nu se 
naşte nimic” (Persius); „E îngăduit să înveţi chiar de la 
duşmani” (Ovidius); „Norocul este orb” (Cicero); „Mânia este 
nebunie scurtă” (Horatius); „Lupului nu-i pasă că oile sunt 
numărate” (Vergilius); „Omul nu-i sigur de nimic” (Ovidius); 
„Linguşirea face prieteni, adevărul stârneşte ură” (Terentius); 
„Să mă urască, dar să se teamă de mine” (Cicero); „Dacă vrei 
pace, pregăteşte-te de război” (Vegetius); „Cu cât citeşti mai 
mult, cu atât imiţi mai puţin” (Jules Renard); „Depărtarea 
măreşte respectul” (Tacitus); „După eşec, planurile cele mai 
chibzuite par absurde” (V. Hugo); „Entuziasmul este o formă 
de delir” (Cioran); „E mai simplu să nu te bagi decât să ieşi 
din joc” (Mark Twain); „Foamea este rău sfetnic” (Vergilius); 
„La umbra marilor copaci nu creşte nimic” (Brâncuşi); 
„Matematica va fi limba latină a viitorului” (Gr. Moisil); 
„Omul e un atom cu fruntea mare” (V. Hugo): „Prostul are un 
mare avantaj faţă de omul deştept: este întotdeauna mulţumit 


de el însuşi” (Napoleon Bonaparte). O carte mai mult decât 
necesară. 


206 


CUPRINS 
ARGUMEN E neatentie i 3 
CODREANU CEL TÂNĂR ...4ccsc0socaooneaseasereouetassetenseneezaena 5 
ACOLADE AFORISTICE „manca naenea orreseeaenoopantasts hier 9 
POET ŞI SIMBOL .mnenc nenea nana 13 
ARDUL METAF Č ma cocteil 25 
LEUL OBOSITI a crean cae i ape 31 
FECUNDITATE FĂRĂ FRONTIERE ..ssessesssessseerrersessereren: 35 
„CEL DIN URMĂ RAPSOD...? ssserseesreseeesesseseereesreseseeseesein: 40 
ÎN UMBRA LUI SADOVEANU ....nc5oncce oase saaea ei orenaatenna 44 
SAVOARTA SCRITUR Icco ea ăi 49 
OAMENI ŞI DESTINE .sssseeseeereserssssvessesesssesinisesstenessseceeseste: 51 
APETENŢA PAMFLETARĂ „mccain 55 
REMEMBER „coaie aicea li 58 
PORTRET ÎN EVANTA n coca ea atatea 61 
DOBA W DE AN NIN RI e a a 65 
VIAȚĂ ŞI DESTIN mcauunnneeneeeeeeeeeneneeaneneea eee eee nenea 70 
POSTERITATEA LUI VALENTIN SILVESTRU... 74 
UN SEMN PESTE ATLANTIC .„cnunenececneanonsenetasaneaeseaseanese 81 
POETICA SUFERINTE: rininis 85 
NARCOZA HERMENEUTICĂ ...sesesserssssrserseresseerereerssssetr. 89 
TRANDAFIRUL. DE FOC rerreaanei i iaia 92 
STIREA TRAGICA orii etala pe 94 
ALBATROS UCIS accesa eoannarnazrm pene re t a e 96 
UN NARGIS LUCID nds das 99 
JUSTIȚIARUL NEVINDECABIL „nene nnnenunaeeeeeeaneeeana 103 
UN BOB CAND „nare iai ati ci 106 
UN NAT naa III RR E 109 
OMUL NOSTRU DE LA PRUT...sseessseessseseisersasicioiesienii 111 
OGLINZILE MEMORIEI ....-sneseeaueenozecoeesneaseneeeeneeneneensasene 113 
OTOPI DOTALITARĂ seissen ia 116 


„CODUL PENAL LIRIC”.......00001000 
PROZĂ FEMININĂ mc neaeeaeacaceaeae 
BOR UCE MIRI II 
CÂND FORMA UCIDE FONDUL... 
LA 20DE AN cae saracie 
UN DETIONA R AO 
O MONOGRAFIE errenaniawaanan 
UN DES IIN ANII era 


UNREGZOR cica ati 
TEATRU SI VIATA rana 
VOCAŢIA FIDELITĂŢII .....cenueceeee 
INEFABILUL REGIZORAL ............. 
SOARTA UNUI FILM... nenea 


CENTENARUL UNEI BIBLIOTECI 


DOCTORAT ÎN SPIRIT... nenea 


ROMÂNUL S-A NĂSCUT ESEIST? 


UN CAPĂT DE ȚARA vcrcsarenia 
„FILOSOFIA” TRUPUL Uoer 
ETERNUL SADOVEANU ...-....000111-. 


IN MEMORIAM — IOAN MANCAŞ 


MAXIME ETERNE e neneereneeeea ta 


sessessessssessssssssesessesenens 


ssssesesessssssessssesssseseesess 


sssssesessssssssssssssssssssesess 


ssssssssssesssssssssssssssssesess 


ssssssssessssssrssesessssssssessss 


sessssssossssssssssssssesnssesses 


sssessssssssssssssesssseseesseses 


ssssssssesesssssssssssesssssessns 


sesssssssesssssssessssssssessesss 


sessssssssesessssssssssssssssesss 


sesssssssssssessssssossssessssses 


sessssssssssssesssssssesseseseses 


sessssssssssossosssssssssssessess 


sessesssssssssesesssssssssssssese 


sssssssssssessessssssesessssssess 


sessesesesesesssesssssssssssssses 


sssssssesessssessssssssssssesssss 


